*Úrad Bratislavského samosprávneho kraja*

*Číslo 1/ 2015*

*Zápisnica z IX. pracovného zasadnutia Zastupiteľstva*

*Bratislavského samosprávneho kraja,*

*Ktoré sa uskutočnilo 20. februára 2015*

*v rokovacej sále*

*Úradu Bratislavského samosprávneho kraja*

*Zápisnicu vyhotovila: Mgr. Jana Vaculová*

*V Bratislave*

*-----------------------------------------------------------------------------------------------------------------*

*Poznámky zapisovateľky:*

1. *K záznamu vystúpení nebola žiadna autorizácia*
2. *Zápisnica neprešla jazykovou korektúrou*

*Úrad Bratislavského samosprávneho kraja*

*Zápisnicu vyhotovila:*

*Mgr. Jana Vaculová, v. r.*

*Overovatelia zápisnice:*

Ing. Tatiana Mikušová, v. r. Ing. Juraj Káčer, v. r.

poslankyňa Zastupiteľstva poslanec Zastupiteľstva Bratislavského samosprávneho kraja Bratislavského samosprávneho kraja

Ing. arch. Mgr. Art. Elena Pätoprstá, v. r.

poslankyňa Zastupiteľstva

Bratislavského samosprávneho kraja

Za úrad Bratislavského samosprávneho kraja

MUDr. Valerián Potičný, MPH, v. r.

riaditeľ

Úradu Bratislavského samosprávneho kraja

Zápisnicu schválil:

Ing. Pavol F R E Š O, v. r.

predseda

Bratislavského samosprávneho kraja

*Ing. Pavol Frešo, predseda BSK*

*Ďakujem veľmi pekne, vážené dámy, vážení páni, otváram 9. zasadnutie zastupiteľstva Bratislavského samosprávneho kraja. Tak ako u nás býva zvykom, poprosím o pustenie štátnej hymny.*

*Štátna hymna.*

*Ing. Pavol Frešo, predseda BSK*

*Ďakujem veľmi pekne. Vážené dámy, vážení páni, z dnešného našeho župného zastupiteľstva sa ospravedlnili pán Lauko a pán primátor Nesrovnal. Predpokladám, že majú niečo vážne. Takisto ma veľmi pekne poprosil ospravedlniť pán poslanec Dušan Pekár. Prítomných podľa prezenčnej listiny je 38. Vychádza mi to tak, že traja sa buď nezapísali alebo nejaké ospravedlnenia dajú dodatočne. Poprosím...Čiže konštatujem, že podľa prezenčnej listiny je z 44 poslancov prítomných 38. Takže sme uznášaniaschopní v zmysle nielen nášho rokovacieho poriadku ale aj v zmysle zákona.*

*Dovoľujem si Vám dať do pozornosti, že vo vestibule úradu sa prezentujú opäť naše školy. Takže vítam našu školu scénického výtvarníctva a samozrejme nech sa páči naša škola, Stredná odborná škola Komenského v Pezinku s prezentáciou občerstvenia. Poprosím veľmi pekne, je to naša tradícia, zastavte sa pri týchto našich prezentáciách a porozprávajte sa s našimi študentmi práve preto, lebo presne takúto aktivitu vyvíjame aj medzi verejnosťou, oboznamujeme priamo medzi ľuďmi o činnosti našich škôl. Ja si pamätám nejaké 2-3 týždne dozadu, odbor školstva urobil veľmi peknú prezentáciu, ktorá bola štandardne, štandardne v nákupnom centre. Ako je to niečo, čo od nás už odpozerali aj iné kraje a dokonca aj v zahraničí. Stretlo sa to s obrovským záujmom A už sa z toho stáva takisto veľmi slušná tradícia, že keď chceš vidieť, na aké školy máš dať dieťa nech sa páči, je to Avion. Ako pravidelne tam uvažujeme aj o tom, že by sme to urobili aj častejšie prezentujeme tam naše školy. A tam doslova na jednom mieste, podobne ako vy tu vo vestibule sa môžu zoznámiť budúci študenti a ich rodičia s tým, kam by mohlo ich dieťa ísť študovať. Môžu sa porozprávať s absolventami , môžu sa porozprávať s terajšími študujúcimi, prípadne pedagógmi. Preto Vás poprosím, aby ste toto dobré meno našich škôl šírili ďalej .Pozývať ľudí na takéto prezentácie, je to najlepší spôsob , a poviem otvorene aj najlacnejší ako sa uchádzať o to, aby študenti chodili na naše školy. Sami dobre viete že nie sme žiadni, ktorí nariadime, koľko má byť murárov, pekárov, gymnazistov. Nie sme v komunizme. Ale uznávame, aby sa mohli školy podobne prezentovať aby si mohli slobodne vybrať rodičia, aj ich deti. Dobre, prikročíme k voľbe overovateľov zápisnice.*

*V zmysle článku 5, bod 8 rokovacieho poriadku Zastupiteľstva Bratislavského samosprávneho kraja, čiže zastupiteľstvo volí troch overovateľov zápisnice. Máme tri návrhy, pani poslankyňa Tatiana Mikušová, pani poslankyňa Elena Pätoprstá, pán poslanec Juraj Káčer. Máme nejaký ďalší návrh, kto sa obetuje do overovania. Žeby Agnes , Agnes prišiel zo stredočeského kraja, chce sa Ti overovať zápisnicu ? Ok. Nie Agnes urobil jednu peknú cestu a ja si myslím, že tam veľmi pekne odprezentujeme náš kraj, ale o tom až nabudúce. Takže, keď nemáme iný návrh poprosím, aby sme o tomto návrhu hlasovali, prezentujte sa a hlasujte teraz.*

*Za bolo 35 poslankýň, poslancov, jeden nehlasoval z prítomných 36tich. Takže konštatujem, že za overovateľov zápisnice z dnešného rokovania boli zvolení, pani poslankyňa Tatiana Mikušová, pani poslankyňa Elena Pätoprstá, pán poslanec Juraj Káčer.*

*Prikročíme k voľbe návrhovej komisie. Tu máme návrhy na tiež troch pánov poslancov. Pán poslanec Ján Karman, tradične pán poslanec Peter Mach a pán poslanec Roman Maroš. Pevne verím, že sa pánovi Machovi podarí vychovať dôstojných nástupcov, nielen pre toto fórum, ale aj pre iné, aby tie naše uznesenia, Ináč ja si pamätám, že sme mali len jeden protest prokurátora a je to pomerne sporný za posledných 5 rokov. Tie naše uznesenia naozaj mali úroveň. Takže poprosím, ešte nejaký ďalší návrh adeptov do návrhovej komisie? Nikto sa dobrovoľne nehlási, takže poprosím prezentujte sa a hlasujte o návrhu členov návrhovej komisie. Teraz.*

*Za bolo 36 poslankýň, poslancov, jeden nehlasoval z prítomných 37ich. Takže konštatujem pán poslanec Karman, pán poslanec Mach, pán poslanec Maroš sú členmi návrhovej komisie. Poprosím zaujmite svoje miesta. Poprosím zoberte si kartu a poprosím, či náhodou ten jeden, ktorý nehlasoval má v poriadku hlasovacie zariadenie. Teda kto to bol, predpokladám, že sa na to pozeráte. Nebýva to úplne zvykom aby sa niečo takéto opakovane objavovalo.*

*Prechádzame k bodu: Schválenie programu Zastupiteľstva Bratislavského samosprávneho kraja, čiže dostali ste návrh programu pred rokovaním. Dnes ráno boli rozdané materiály k bodu číslo 5 o uznesenia bod C, informácia o Junckerovom investičnom pláne. To potom vysvetlím, prečo je to tak dôležité. K bodu číslo 7, zmena uznesenia v bode A2. V bode číslo 8 doplnenie uznesenia bod B2 a D. A k bodu číslo 12 doplnenie uznesenia v časti B s podmienkami číslo 8.*

*Chcem sa opýtať, má ešte niekto návrhy na doplnenie programu ? Nech sa páči pán poslanec Snopko, pani podžupanka Németh, pán poslanec Pomichal, pani poslankyňa Zemanová. Pán poslanec Snopko, nech sa páči. / 8:24 /*

*Mgr. Ladislav Snopko, poslanec BSK*

*Vážený pán župan, kolegyne, kolegovia. Ja by som, podobne ako aj pred rokom chcel upriamiť Vašu, ale aj hlasovaciu pozornosť na projekt, ktorý sa volá vlajka pre Tibet. Je to symbolický prejav súcitu s tibetským národom, ktorý žije v neľahkej situácii už niekoľko desaťročí a symbol tejto spolupatričnosti reprezentuje vlajka, ktorú na náš úrad vyvesíme. Chcem tento bod zaradiť do programu*

*Ing. Pavol Frešo, predseda BSK*

*Ďakujem veľmi pekne, nech sa páči, pani podžupanka Németh.*

*PhDr. Gabriella Németh, podpredsedníčka BSK*

*Ďakujem veľmi pekne za slovo pán župan. Som chcela dať požiadavku o zaradenie do bodu programu číslo štyri materiál s návrhom o pristúpenie Bratislavského samosprávneho kraja do Európskeho zoskupenia územnej spolupráce – Rába – Dunaj –Váh. O tomto materiáli sme hovorili už na zasadnutí poslaneckých klubov. Takže ten materiál by som chcela dať do programu ako bod číslo štyri. Ďakujem.*

*Ing. Pavol Frešo, predseda BSK*

*Ďakujem veľmi pekne, nech sa páči pán poslanec Pomichal.*

*Ing. Istvan Pomichal PhD., poslanec BSK*

*Vážený pán predseda, vážení kolegovia. Na základe konzultácie a na základe vyhodnotenia práce činnosti hlavného kontrolóra a podpredsedov našej župy navrhujem zaradiť ako bod sedemnásty do nášho dnešného programu , Návrh na určenie odmien hlavnému kontrolórovi a podpredsedom Bratislavského samosprávneho kraja za druhý polrok 2014.*

*Ing. Pavol Frešo, predseda BSK*

*Ďakujem veľmi pekne, nech sa páči pani poslankyňa Zemanová.*

*RNDr. Anna Zemanová, poslankyňa BSK*

*Ďakujem veľmi pekne. Vážený pán predseda, vážení kolegovia, chcela by som Vás poprosiť o odsúhlasenie návrhu, zaradenie do programu, informácie, respektíve bod, Návrh na zorganizovanie odbornej verejnej konferencie k zámeru vlády slovenskej republiky realizovať výstavbu a to z dôvodu, že dňa trinásteho decembra pán minister zdravotníctva informoval poslancov národnej rady o zámere realizácie výstavby novej nemocnice v Bratislave. Po preštudovaní zverejnených materiálov je tu množstvo otázok, nevysvetlených rizík, ktoré sa priamo dotýkajú obyvateľov Bratislavského samosprávneho kraja a myslím, že je tu dôvod na to aby sme o tejto téme rozprávali a prosíme aby sme tento bod zaradili do rokovania nášho programu*

*Ing. Pavol Frešo, predseda BSK*

*Ďakujem. Pán poslanec Bendík*

*Ing. Igor Bendík, podpredseda BSK*

*Ďakujem pekne za slovo. Ako predkladateľ sťahujem z rokovania programu materiály číslo trinásť, štrnásť z rokovania zastupiteľstva. Ďakujem veľmi pekne.*

*Ing. Pavol Frešo, predseda BSK*

*Poprosím aspoň nejaké dve vety Igor, aby tu nedošlo k nejakým šumom*

*Ing. Igor Bendík, podpredseda BSK*

*Tento materiál v podstate je potrebné dopracovať. Takže to je ten dôvod. Ďakujem.*

*Ing. Pavol Frešo, predseda BSK*

*Výborne. Ďakujem veľmi pekne, čiže to boli návrhy do programu rokovania. Chcete reagovať : Výborne. Ale ja najprv niečo poviem, dobre ? Takže poprosím veľmi pekne. Dám. Pardon. Tak pán poslanec Sloboda sa hlási a po ňom pán poslanec Snopko že chcú fakticky reagovať na to, čo som ešte nepovedal.*

*Ing. Vladimír Sloboda, poslanec BSK*

*Ďakujem, ospravedlňujem sa. Ja len , že pán podpredseda zabudol spomenúť, že ktoré dva materiály sťahuje. Jaj, Dobre pardon.*

*Ing. Pavol Frešo, predseda BSK*

*Pán podžupan je precízny človek a preto je podžupan a povedal trinásť a štrnásť . Ale treba kontrolovať, správne. Nech sa páči pán poslanec Snopko.*

*Mgr. Ladislav Snopko, poslanec BSK*

*Ja chcem len reagovať na seba. Zabudol som povedať, že navrhujem bod číslo tri.*

*Ing. Pavol Frešo, predseda BSK*

*Tak poďme na to. Takže nech sa páči. O návrhu vlajka pre Tibet, poprosím prezentujeme sa a hlasujme teraz.*

*Za bolo tridsaťsedem poslankýň, poslancov z prítomných tridsiatich siedmich. Čiže bod bol schválený. Bod číslo štyri navrhla pani podžupanka Németh. To znamená máte tento materiál rozdaný pred sebou. Tu by som sa veľmi, veľmi, veľmi uchádzal o to, aby sme ho schválili. Je to kvôli eurofondom, poznáme túto našu pozíciu pri eurofondoch. Poprosím prezentujme sa a hlasujme teraz.*

*Za bolo tridsaťsedem z prítomných tridsiatich siedmich . Čiže aj tento bod sme schválili. Ešte budeme hlasovať o celom návrhu programu.*

*Ďalší bol pán poslanec Pomichal, ktorý navrhol materiál odmena kontrolórovi, podžupanom. Ja si myslím, že všetci normálne pracovali. Ja navrhujem ho zaradiť ako bod číslo sedemnásť Istán si hovoril. Tak bude číslo sedemnásť. Poprosím prezentujte sa a hlasujte teraz.*

*Za bolo tridsaťsedem z prítomných tridsiatich siedmich, takže aj bod číslo sedemnásť sme schválili.*

*A ako bod číslo osemnásť logicky vychádza bod rôzne, čo navrhla Anka Zemanová. Konferenciu, debatu. Anka, to máme aj ako materiál ? Ja s tým nemám žiadny problém, ja si myslím, že to je niečo, čo nakoniec aj tu sa budeme musieť pobaviť. Len pripomeniem. Nebudem hodnotiť, ako ďaleko sme v tom, že jak ďaleko je to zrelé alebo nezrelé. Ale tu na tejto pôde sme mali také silné celobratislavské témy ako je obchvat R4, R7. Takisto sme tu mali takú silnú celobratislavskú ako nevidím tu pána primátora z Pezinka, pezinskú skládku sme mali tuná. Pardon Oliver. Mali sme tu, prerokovávali sme tu a toto nie je že nejaká mestská alebo krajská nemocnica, je to celoslovenská nemocnica. Mimochodom stavaná podobným modelom ako R4, R7. Ja si myslím, že ako bod osemnásť, ale nech sa páči prezentujte sa a hlasujte teraz.*

*Za bolo tridsaťpäť , z prítomných tridsiatich siedmich, dvaja nehlasovali, čiže aj tento bod sme schválili. Poprosím teraz hlasovať o návrhu programu ako celku s tými úpravami, ktoré sme už odhlasovali. Poprosím prezentujte sa a hlasujte teraz.*

*Za bolo tridsaťsedem poslankýň , poslancov, z prítomných tridsaťsedem, čiže schválili sme program ako celok. Tak by sme išli k bodu číslo jedna.*

***Informácia o plnení uznesení Bratislavského samosprávneho kraja s termínom plnenia január 2015 – február 2015.*** *Predmetný materiál máte pred sebou a poprosím pána riaditeľa Potičného aby ho uviedol.*

*MUDr.Valerián Potičný, MPH, riaditeľ Úradu BSK*

*Vážené panie poslankyne, vážení páni poslanci. Pred sebou máte materiál číslo jedna, Informácia o plnení uznesení zastupiteľstva s termínom plnenia Január 2015 až február 2015. Materiál obsahuje splnené uznesenia Bratislavského samosprávneho kraja. Dohodu o plnení uznesenia a zrušené uznesenie Zastupiteľstva Bratislavského samosprávneho kraja . Ďakujem pekne.*

*Ing. Pavol Frešo, predseda BSK*

*Nech sa páči, otváram diskusiu k tomuto bodu. Nikto nie je prihlásený do diskusie. Poprosím našu už známu návrhovú komisiu o prednesenie návrhu uznesenia.*

*RNDr. Peter Mach, poslanec BSK*

*Návrhová komisia nedostala žiadne zmeny návrhu uznesenia preto predkladá na hlasovanie návrh uznesenia tak ako je písomne predložený s materiálom. Uznesenie sa skladá z štyroch častí. V prvej časti sa berú na vedomie splnené uznesenia a dlhodobo plnené uznesenia, v časti B schvaľujeme zmenu termínov troch uznesení v časti C dopĺňame termín k jednému uzneseniu a v časti D jedno uznesenie rušíme.*

*Ing. Pavol Frešo, predseda BSK*

*Ďakujem pekne. Poprosím prezentujte sa a hlasujte teraz.*

*Za návrh, tak ako ho predniesla návrhová komisia hlasovalo tridsaťsedem poslankýň, poslancov z prítomných tridsaťosem, čiže sme návrh schválili. Prechádzame k bodu číslo dva.* ***Informácia o vybavených interpeláciách Zastupiteľstva Bratislavského samosprávneho kraja zo dňa 12.12. 2014*** *Poprosím. Predmetný materiál máte pred sebou a poprosím pána riaditeľa, aby ho uviedol.*

*MUDr. Valerián Potičný, MPH, riaditeľ Úradu BSK*

*Vážené panie poslankyne, vážení páni poslanci. Jedná sa o interpeláciu pána magistra Ladislava Snopka. Interpelovaný bol pán podpredseda, pán inžinier Bendík Igor, podpredseda BSK. Odpoveď na interpeláciu bola daná listom zo dňa dvadsiateho druhého dvanásty s prílohami. Úloha bola splnená. Ďakujem pekne.*

*Pavol Frešo*

*Nech sa páči, otváram diskusiu k tomuto bodu. Pán poslanec Karman.*

*Ing. Ján Karman, poslanec BSK*

*Ďakujem pekne za slovo. Vážení páni poslanci, ja som si pozrel ten materiál, ktorý sme dostali a je to vyúčtovanie za vykonané práce pri údržbe kaštieľa vo Veľkom Bieli za obdobie od deviateho mesiaca roku dvetisícdvanásť až dvetisícštrnásť, ktoré boli zaslané majoritnými vlastníkmi predmetnej nehnuteľnosti. Vopred mi tam ale udreli do očí niektoré veci, na ktoré by som sa rád spýtal kompetentných na určité okolnosti. Sú tam veˇmi pekne rozpísané tabuľky pokladničných blokov na vynaložené náklady. Tie tabuľky sú urobené v exceli a k tým sumám, ktoré sú tam uvedené napríklad sedemnásteho piaty dvetisíc trinásť, ktorá bola brigáda v sume stošesťdesiat jedna tridsať . Ďalšie až po dátum ôsmeho šiesty dvetisíc trinásť. Nie sú priložené žiadne pokladničné doklady. Na základe čoho bratislavský kraj uhradil tieto náklady. Len na základe takej excelovskej tabuľky ? Je to prinajmenšom divné, to znamená , otázka znie. Má župa takéto doklady ? Boli jej vôbec zaslané majoritným vlastníkom ? Alebo nám to len zabudli priložiť.*

*Ing.,Pavol Frešo, predseda BSK*

*Ďakujem veľmi pekne za tú otázku*

*Ing. Ján Karman, poslanec BSK*

*Ešte by som rád doplnil ak môžem. Tieto doklady, keďže tu chýbali, tak ma to samozrejme primälo, aby som samozrejme trošku ich aj preštudoval. Jednotlivé doklady, ktoré tam boli priložené. No a musím povedať teda ďalšiu vec a teda, že objavili sa tu také položky ako BB keksy a prosím pekne pivo v PET fľašiach. Ako sám som podnikateľ a snažím sa dávať do nákladov všetky náklady, ktoré majú súvis s mojím podnikaním. Ale pivo by som si teda nedovolil dať ani ako pripočítateľnú položku. Neviem teda, čo s tým má spoločné. Respektíve či brigádnici potrebovali ku vojej práci takéto nápoje, alebo o čo sa tam jednalo. Je tam teda množstvo ďalších vecí, ktoré by som si teda rád nechal vysvetliť. Napríklad nákup ponorného čerpadla, ktoré bolo v priebehu piatich mesiacov kúpené dvakrát. Chýba mi tam napríklad vysvetlenie, napríklad pokazilo sa, alebo sú tam dve studne, alebo načo, hej ? Ďalšia vec, ako fakturant sa tam vyskytuje firma Bryal. Vykonáva jednotlivé elektroinštalácie, ktoré, na ktoré by som si aspoň predstavoval nejakú objednávku alebo podrobnejší súpis prác. Ďalšia skutočnosť, ktorá tam je, no tak, vlastníkom, respektíve jedným z majiteľov firmy Bryal je sám pán Krivosudský. To znamená, fakturujeme si to medzi sebou navzájom ? Minimálne, keď už je takáto fakturácia, kde je samotný vlastník je majiteľom tej spoločnosti. Predstavoval by som si také korektnejšie vyšetrenie jednotlivých tých nákladových položiek. Či sú opodstatnené a ako dobrý hospodár by som si naozaj overil veci, ktoré sa tam naozaj robili a aký je súpis tých prác. V množstve tých bločkov chýbajú jednotkové ceny, chýbajú tam, častokrát, len jedna položka, napríklad len čistenie studne. Absolútne bez nejakého časového ohraničenia , bez nejakých iných vecí, ktoré by nám. Špecifikovať práce ktoré sa tam diali. Chýba mi tam prenájom, prenájom čoho ? Nič, len prenájom a suma. Kosenie. Kosenie v priebehu dvoch mesiacov, inak sa nekosilo vôbec. No je tam naozaj množstvo vecí, preto by som rád úrad poprosil o predloženie týchto chýbajúcich dokladov, respektíve dovysvetlenie týchto nákladových položiek, či boli teda naozaj opodstatnené, či tá župa mohla takéto náklady uhradiť. Týmto, na základe tohto by som teda rád aj požiadal pána kontrolóra, či by mohol urobiť kontrolu týchto jednotlivých nákladov a rád by som zaradil do plánu prebiehajúcich kontrol vykonanie mimoriadnej kontroly. Otázka je teda na pána kontrolóra, či by som to mohol zaradiť v tomto bode alebo až vo Vašom priebehu kontrol.*

*Ing. Pavol Frešo, predseda BSK*

*Ďakujem veľmi pekne, takže na zaradenie do kontroly je to v tom bode, kde sa vyjadrí kontrolór samotný. Poprosím pána riaditeľa Múdreho. Poďte nám vysvetliť, nech tu nevzniká taký nejaký dojem, že sme tu niekomu preplácali pivo alebo niečo podobného. Vy ste dávali tie informácie tak, že poprosím máte slovo, aby ste nám to vyložili. Ja teraz dopoviem.*

*Ing. Marián Múdry, riaditeľ Odboru financií a rozpočtu BSK*

*Naozaj teraz neviem identifikovať, kde bol nejaký bloček s pivom. Takisto teraz neviem odpovedať na otázku, či v bločku, keď tam je nejakých 15 položiek bolo aj pivo, či bolo aj účtované to pivo do nejakých výdavkov, alebo či sme naozaj reálne hradili pivo. Tento materiál som bohužiaľ nepripravoval. Pokiaľ sú to naozaj výdavky, ktoré sú to ešte od rokov dvetisícpäť, dvetisíc šesť, kedy tam fungovala ešte DSS-ka, následne do správy tento majetok prešiel vlastníkom, nám sa fakturovali podielne oprávnené nejaké výdavky. Ale samozrejme ak sú konkrétne nejaké výdavky, čo sa Týka napríklad piva, tak sa viem dopátrať v archívoch, čo konkrétne tam bolo hradené. Tá tabuľka, ktorú ste spomínali, tak tá je uvedená tak, ako ju máme v účtovníctve. Ako ju máme v účtovníctve v našej evidencii. Takže to je sumár. A samozrejme príloha, nakoľko tu vidím kópie, tak na to pivo teraz naozaj neviem od pultu odpovedať.*

*Ing. Pavol Frešo, predseda BSK*

*Pardon, pán podžupan Bendík, Vy ste to akože dávali. Igor si dával normálne odpoveď na toto. Takže kto to vypracoval a jak sa to tam ocitlo. Nech v tom máme jasno. Lebo keď sme rovno pri prvom bode tak ja tam nebudem vzbudzovať dojem, že nevieme tu povedať pri odpovedi, že kto tu čo robil.*

*Ing. Igor Bendík, podpredseda BSK*

*Takto, ja som odpovedal na interpeláciu, kde pán Snopko teda požiadal ma, aby som zdôvodnil, že prečo bol tento materiál stiahnutý z rokovania. Tak to som urobil. Tiež ma požiadal o predloženie aj samotných nákladov, ktoré boli vynaložené na túto rekonštrukciu a tieto náklady sú súčasťou tohto materiálu. Tieto podrobné materiály ohľadom nákladov som dostal od pani vedúcej správy majetku pani Papánovej.*

*Ing. Marián Múdry, riaditeľ Odboru financií a rozpočtu BSK*

*Ale môžem doplniť, pardon. Naozaj v tej tabuľke, ktorú máte, v tej súhrnnej tam naozaj nie je nič o nejakom pive. Takže môže tam byť nejaký bloček, ktorého súčasťou je iný nejaký výdavok, môže byť zahrnutý. Keď niekto nakupuje, aj podnikatelia keď nakupujú do firmy nejaký tovar, tak niektorí nakupujú tak, že tie oprávnené položky si dajú na jeden bloček a potom na druhý bloček si dajú napríklad to pivo. Napríklad niektorí to robia tak, že spletú aj pivo s niečim iným. Takže to sa naozaj nedá ustriehnuť, nakoľko my sme akurát nejaký ten náš podiel oprávnených výdavkov hradili. A v tej tabuľke naozaj žiadne pivo nie je.*

*Ing. Pavol Frešo, predseda BSK*

*Gabika, nech sa páči, poďme to vysvetliť, nech to máme, to je minúta a máme to hneď za sebou.*

*Bc. Gabriela Papánová, vedúca odboru správy majetku*

*Pekný deň prajem. Takže my, čo sme platili, je konkrétne v tej tabuľke, čiže náklady na kaštieľ Veľký Biel rok 2011, 2012, 2013, 2014. Reálne čo sme platili je v tej tabuľke. Detektívna služba, ktorú sme zrušili v roku 2012. Odvoz, likvidácia odpadu, úhrada nákladov. Ale toto sú náklady, ktoré súvisia s čistením a takýmito základnými vecami. Určite to nie je žiadne pivo , nič ostatné. Osobne som na to dohliadala, takže ktokoľvek chce, môžeme mu všetko doložiť. Máme o tom doklady. Priznám sa , hentie bločky, neviem či pani Krištofíková, pán podpredseda ? to tam dokladala, na toto ste vy skôr dohliadali. Ale ja môžem povedať, oprava kotla, znalecký posudok. Všade sme platili dvadsaťdva percent, lebo sme dvadsaťdva percentný vlastník. Nič viac.*

*Ing . Pavol Frešo, predseda BSK*

*Ja mám iba jednu poznámku. Neviem ako to dopadne, že či to kontrola zaradí do činnosti, ja budem v kľude za, ale čo urobíme do budúceho zasadnutia našeho župného parlamentu tam pošleme interný audit. To môžeme urobi´t z môjho pokynu a to naozaj vysvetlíme, naozaj aby to bolo úplne jasné. Lebo neexistuje, aby sme tu preplatili nejaké pivo, alebo niečo podobné. Neviem si predstaviť, pri tých našich kontrolných mechanizmoch. Pán poslanec Karman, po ňom pán poslanec Šramko.*

*Ing. Ján Karman, poslanec BSK*

*Chcel som len reagovať teda na tie bločky. Samozrejme je množstvo prípadov takých, kedy sa na jednom bločku nakúpi viacero položiek, ale reálne sa teda uhrádzajú len niektoré. To bola ale napríklad taká situácia, kedy ten bloček bol len jeden ale boli tam teda dve položky ale prvá aj druhá boli pivo. Takže otázka teda znie, že či to je naozaj ten prípad a hlavne celá táto suma bola zaradená do tej excelovskej tabuľky, kde je vlastne výpis pokladničných blokov, vynaložené náklady. Omnoho dôležitejšia vec je ale práve tá, kde sú tie chýbajúce bločky. Ďakujem.*

*Ing. Pavol Frešo, predseda BSK*

*Ďakujem veľmi pekne, pán poslanec Šramko a potom pán poslanec Bendík.*

*Ing. Peter Šramko, poslanec BSK*

*Ďakujem pán predseda, chcem sa len spýtať, že či ozaj tam bola detektívna služba ? Tam sa u konala nejaká trestná činnosť, či to nebola len strážna služba, lebo ste povedali, že detektívna služba*

*Ing. Pavol Frešo, predseda BSK*

*Ďakujem, pán podžupan Bendík.*

*Ing. Igor Bendík, podpredseda BSK*

*K tomu, čo tu povedala pani Papánová. Pani Papánová, tie materiály a tie bločky ste mi poslali Vy e- mailom, keď budeme sa tu baviť o tom, že kto to zaradil, tak je potrebné sa pozrieť do Vašej, do odoslanej pošty, naozaj, toto už nie je dôstojné, aby ste tu hovorili, že či pani Krištofíková to zaradila do materiálu Bratislavského samosprávneho kraja. Nejaké bločky, myslím, že to už fakt.*

*Ing. Pavol Frešo, predseda BSK*

*Ja už som navrhol riešenie, tak pani poslankyňa Zemanová.*

*RNDr. Anna Zemanová, poslankyňa BSK*

*Ďakujem pekne za slovo, ja by som sa chcela vrátiť ešte k mojej nevybavenej interpelácii v súvislosti s prvou župnou. A teda predkladám novú interpeláciu na pána predsedu Pavla Freša, ako zástupcu jediného akcionára 1.župnej akciovej spoločnosti. Predmetom interpelácie je dotaz na konanie akcionárov 1. župnej, akciovej spoločnosti vo veci nezákonného konania bývalých štatutárnych zástupcov pani Flašíkovej- Beňovej a pána Fedorkoviča. Moja otázka znie, že aké kroky a s akým výsledkom boli vykonané v súvislosti s nvrhom na môj podnet preskúmať možnosti vrátiť do rozpočtu BSK stopäťdesiattisíc euro od bývalých konateľov 1. Župnej, akciovej spoločnosti pani Flašíkovej –Beňovej a pána Fedorkoviča z dôvodu, že výdavky boli vynaložené na usporiadanie právnych vzťahov, ktoré vznikli ich nezákonným a nehospodárnym konaním spoločnosti. Ďakujem .*

*Ing. Pavol Frešo, predseda BSK*

*Ďakujem veľmi pekne. Na to samozrejme odpovieme, sme to vtedy posunuli na dozornú radu, ktorej predsedom je pán Ftáčnik. Ja sa na nich obrátim a zariadim do tridsať dní odpoveď. Nech sa páči, pán poslanec Snopko.*

*Mgr. Ladislav Snopko, poslanec BSK*

*Vážený predseda kolegyne, kolegovia. Ja sa zase vrátim len k tej interpelácii a k diskusii okolo nej, keďže som bol autorom tej interpelácie. Chcem len oznámiť, že interpeloval som kvôli tomu, aby sme mali pred sebou čierne na bielom to, že dvadsať päť percentný podiel je pre nás oštarou, lebo cena a hodnoty kaštieľa z roka na rok prudko klesá. A vlastne chcel som tým pádom osloviť vedenie župy aj Vás aby sme to konečne predali, kým to ešte niečo stojí. Pretože potom to už nebude stá´t nič, len tie problémy, ktoré s tým máme. Tak to bol dôvod a pevne verím, že čo najskôr, ideálne by bolo už na najbližšom zastupiteľstve hlasovať nad materiálom predaja nášho podielu na dotyčnej pamiatke. Lebo ináč my nezbohatneme, skôr prídeme o peniaze a pamiatka sa zničí, to sú vážne dôvody. Ďakujem*

*Ing. Pavol Frešo, predseda BSK*

*Pán poslanec Pokorný.*

*Mgr. Lukáš Pokorný, poslanec BSK*

*Pán predseda, dámy poslankyne, páni poslanci, takisto som sa veľmi podrobne zaoberal tými bločkami, ktoré tu sú. A úplne úprimne sa priznám, tá jedna strana, ktorá je tu okopírovaná je s najväčšou pravdepodobnosťou omyl. Tak som si to vyhodnotil aj pre seba. Je to nákup z ôsmeho šiesty dvetisíc trinásť v obchode LIDL a následne v nejakom obchode na Ipeľskej ulici. To je to inkriminované pivo Kelt, ktoré spomínal pán kolega. Mám pocit, že tu prišlo k zaradeniu dvoch bločkov zrejme omylom v celkovej úhrnnej sume niekde okolo pätnásť eur. Čiže tie podľa môjho názoru sem nepatria a všetko ostatné sa mi zdalo v poriadku s tým, že samozrejme tie otázky, ktoré tu boli na tie bločky, ktoré nemajú doplnené tie údaje, tie zdieľam s kolegami. Ďakujem veľmi, veľmi pekne a toto bude asi omyl.*

*Ing. Pavol Frešo, predseda BSK*

*Ďakujem veľmi pekne, s faktickou pán poslanec Snopko. Potom pán poslanec Baxa.*

*Ladislav Snopko : Dneska nemám deň, takže zase sa ozývam na svoje vyhlásenie. Chcel som tým apelovať na poslancov, aby sme to už v bode jedenásť nakoniec schválili. Ďakujem.*

*Ing. Pavol Frešo, predseda BSK*

*Pán poslanec Baxa.*

*Ing. Pavol Baxa, poslanec BSK*

*Vážený pán predseda, kolegyne , kolegovia, prepáčte, mne to už pripadá trošičku smiešne. A budeme sa s rovnakou vážnosťou meranou násobkom sumy štyri celé osemnásť eura zaoberať s každým finančným problémom, alebo nejasnosťou ? To znamená, keď sa budeme dnes baviť o prvej župnej, koľko sa budeme o tom baviť ? Štyri týždne ? Poprosme, prosím Vás, držme zmysel pre proporciu, ďakujem.*

*Ing. Pavol Frešo, predseda BSK*

*Ďakujem veľmi pekne, pokiaľ nikto nie je prihlásený do diskusie, poprosím návrhovú komisiu o návrh uznesenia a budeme hlasovať.*

*Ing. Roman Maroš, poslanec BSK*

*Návrhová komisia nedostala k tomuto bodu žiadne doplňujúce návrhy uznesenia a preto si Vám dovoľujeme ako návrhová komisia predložiť návrh uznesenia, tak ako je písomne predložený s materiálom. Uznesenie sa skladá z jednej časti a to: berie na vedomie.*

*Ing. Pavol Frešo, predseda BSK*

*Ďakujem veľmi pekne. Prezentujte sa a hlasujte o tomto návrhu ako ho predniesla návrhová komisia teraz.*

*Za bolo tridsaťosem poslankýň poslancov z prítomných tridsiatich ôsmich. Návrh bol schválený tak, ako ho predniesla návrhová komisia.*

*Prechádzame k bodu číslo tri* ***Prihlásenie Bratislavského samosprávneho kraja k akcii vlajka pre Tibet 10. marca 2015.*** *Poprosím pána poslanca Snopka, aby nám tento materiál uviedol*

*Mgr. Ladislav Snopko, poslanec BSK*

*Vážený pán predseda, kolegyne, kolegovia. Slovo demokracia sa už stalo neodmysliteľnou súčasťou názvov a programov politických strán, ktorých zástupcovia sedia aj v našom zastupiteľstve. Demokracia by nemala byť územne či ináč ohraničenou výsadou, ale univerzálnym právom pre všetkých. Vlajka pre Tibet sa stala celosvetovou akciou vyjadrenia solidarity s utláčaným tibetským národom a zúčastňuje sa jej tisíce miest, obcí a samospráv v demokratickom svete. Bratislavský samosprávny kraj sa do celosvetovej akcie Vlajka pre Tibet prvýkrát zapojil v roku 2010 a od roku 2012 v tejto aktivite kontinuálne pokračuje. To je dôvod, prečo by sme sa mali do nej zapojiť aj v tomto roku. Ďakujem za pozornosť.*

*Ing. Pavol Frešo, predseda BSK*

*Ja ďakujem, otváram diskusiu k tomuto bodu. Pani poslankyňa Pätoprstá, pán poslanec Dostál.*

*Ing. arch. Mgr. Art. Elena Pätoprstá, poslankyňa BSK*

*Ďakujem, ja možno Ondra predbehnem. Ja som len chcela upozorniť, že aj poslanci hlavného mesta na návrh pána Ondra Dostála prijali podobné uznesenie a uctili si vlastne, alebo teda pripojili sa k tomuto, k tejto iniciatíve.*

*Ing. Pavol Frešo, predseda BSK*

*Ďakujem veľmi pekne, pán poslanec Dostál.*

*Mgr. Ondrej Dostál, poslanec BSK*

*Ďakujem veľmi pekne , ja chcem len stručne vyjadriť podporu tomuto návrhu a poďakovať sa pánu Snopkovi za jeho predloženie. Nie je to síce nejaká priama kompetencia samosprávy ale je dôležité, aby sme sa zaoberali aj takýmito vecami a dali najavo jasne svoj názor.*

*Ing. Pavol Frešo, predseda BSK*

*Samozrejme je to veľmi, veľmi dôležitý symbol. Ako ja si myslím, že sme, tu už máme tradíciu v ňom päť rokov a som ako veľmi spokojný, že pribúdajú samosprávy na ktorých sa to realizuje. Pán primátor a poslanec Solga.*

*Mgr. Oliver Solga, poslanec BSK*

*Pezinok sa tak ako každý rok samozrejme pripojí, a aj tu prítomných primátorov a starostov vyzývam , aby nás nasledovali. Ďakujem.*

*Ing. Pavol Frešo, predseda BSK*

*Ďakujem za Tvoju výzvu. Ja tu počujem už cez pleco, ako hovorí pán, á samozrejme aj Dúbravka sa pripojí aj Senec, a slovo má samozrejme pani podžupanka Németh*

*PhDr. Gabriella Németh, podpredsedníčka BSK*

*Ďakujem pekne, vážený pán predseda, kolegyne, kolegovia. Ja tiež by som chcela nahlásiť, že aj mesto Senec sa včera na svojom zasadnutí mestského zastupiteľstva sa pripojilo k tejto iniciatíve. Ďakujem.*

*Ing. Pavol Frešo, predseda BSK*

*Ďakujem veľmi pekne, keďže nikto nie je prihlásený do diskusie poprosím o prednesenie návrhu uznesenia.*

*RNDr. Peter Mach, poslanec BSK*

*Návrhová komisia navrhuje prijať uznesenie tak, ako je písomne predložené spolu s materiálom v dvoch častiach. Zastupiteľstvo sa po A pripája k celosvetovej akcii a po B ukladá riaditeľovi úradu ju zrealizovať*

*Ing.Pavol Frešo, predseda BSK*

*Veľmi pekne poprosím, prezentujte sa pani poslankyne a páni poslanci a hlasujte teraz.*

*Za bolo 39 poslankýň , poslancov z prítomných tridsiatich deviatich takže sme schválili návrh tak, ako ho predniesla návrhová komisia všetkými hlasmi prítomných.*

*Prechádzame k bodu číslo štyri -* ***Návrh na pristúpenie samosprávneho kraja do európskeho zoskupenia územnej spolupráce Rába – Dunaj Váh.*** *Vážené panie poslankyne, vážení páni poslanci ,máte pred sebou predmetný návrh. Ja len veľmi krátky úvod, lebo viacerí ste ma poprosili o stručnosť, ja dnes budem mať viac aktivít, ku ktorým sa budem vyjadrovať k cezhraničnej spolupráci, prípadne k eurofondom, prípadne k tomu, ako pracujeme v Bruseli. Veľmi Vás poprosím ja viem, že to skoro všetci viete. Bratislavská župa je lídrom týchto aktivít. Za chvíľu prídu na stôl ďalšie projekty, ktoré máme s cezhraničnou spoluprácou s Dolným Rakúskom a s Burgenlandom. Takisto eden veľmi vážny projekt, ktorý bude to sa týka myslím v Čunove, a v rámci cezhraničnej spolupráce s Maďarskom. Pracujeme na tom, aby mimochodom nové reprezentácie na mestských častiach a na meste samotnom, nerušili projekty. Je to dosť niekedy náročné. Včera pani Lukáčová so svojim tímom bola na Starom meste a bola mimochodom úspešná, presvedčivá, aby zostali projekty myslím Vazovovej a ďalšie. Je to našou trvalou prioritou, tak ako ste na to zvyknutí, aby Bratislavská župa zachránila to, čo z fondov vlastne dostávame a to sme čerpali mi. Mimochodom , keď budete počuť výrazy korekcia, rozumej neoprávnené výdavky, tak sme tak dobrí lídri a treba to tu povedať a máme tak dobré tímy, že skoro nulové korekcie máme. To je k tomu materiálu, je to veľká rarita, pozrite sa na to, nech sa páči na hlavné mesto, aké obrovské pálky tam oni platia. Napriek tomu, čo my čerpáme z fondov tak vzorne. Že máme skoro nulové korekcie. Hovorím to preto, lebo aby aj v ďalšom období , ktoré sa teraz teraz začína. Tak sme podporili týchto našich ľudí, tieto naše kroky aj tuná na zastupiteľstve, aby sme si uvedomili, že za tých päť rokov, už pomaly šiesty rok sme si urobili jednu, veľmi pekne, ak to chcete neviem či záznam či track či jak to nazvať, proste práve v tejto oblasti ja chcem tým ľuďom poďakovať. Ja nechcem to pri každom jednom bode, ale chcem, aby sme tomu venovali pozornosť a uvedomovali si, že byť kvalitní v čerpaní eurofondovv ich napomáhaní v cezhraničnej spolupráci a vôbec v tomto fungovaní a získavaní všetkých zdrojov, ktoré sú dostupné nie je taká samozrejmosť, ako to tu vyzerá. Tu je to samozrejmosť preto, lebo mnohí ľudia robia viac ako osem hodín denne, dokonca niektorí desať, dvanásť. Naozaj za posledné dva týždne, čo som videl tím pani Lukáčovej aj V Bruseli, tak to boli skutočne desiatky hodín na to, aby sa nám podarili tieto projekty, ktoré vyzerajú možno samozrejme, keď za ne zdvihneme ruku ale ani na iných župách, ani na iných samosprávach nie sú také samozrejmé. Takže poprosím o uvedenie bodu, pani podžupanka Németh*

*PhDr. Gabriella Németh, podpredsedníčka BSK*

*Ďakujem veľmi pekne. Vážený pán župan, vážené kolegyne, kolegovia máte pred sebou Návrh na pristúpenie Bratislavského samosprávneho kraja do Európskeho zoskupenia územnej spolupráce Rába – Dunaj- Váh. Záujem o vstup bratislavského samosprávneho kraja do EZÚS- u po stretnutiach a pracovných rokovaniach predstaviteľov Bratislavského samosprávneho kraja. Vstupom Bratislavského samosprávneho kraja do EZÚS- u sa zvýši náš vplyv v programe SKHÚ 2014-2020 a úroveň spolupráce s maďarskou stranou. Pričom EZÚS-y môžu koordinovať spoločnú implementáciu kľúčových projektov s cieľom komplexného riešenia rozvoja územia. Vieme veľmi dobre, že európska únia podporuje územnú spoluprácu čím väčších regiónov, čiže aj z toho dôvodu Vás prosím, aby ste tento materiál podporili. Ďakujem pekne.*

*PhDr. Alžbeta Ožvaldová, podpredsedníčka BSK*

*Ďakujem pani podžupanke Németh. Teraz prosím Vaše návrhy do diskusie. Hlási sa niekto do diskusie? Nech sa páči. Pani poslankyňa Mikušová.*

*Ing. Tatiana Mikušová, poslankyňa BSK*

*Chcela by som k tomuto materiálu vyjadriť svoju podporu. Vysvetlím, keďže sa venujem dlhodobo už cezhraničnej spolupráci. Európska únia, Európska komisia naozaj vytvára pre nové programovacie obdobie aj legislatívny rámec na rozvoj cezhraničných území, alebo teda. Tak ako názov toho nástroja Európske zoskupenie územnej spolupráce, je to práve možnosť vytvárať medzinárodné združenia, ktoré budú mať na starosti takýto cezhraničný rozvoj Tu máme na stole návrh, aby sme pristúpili už do založeného takéhoto medzinárodného združenia Treba povedať, že Slovensko je v tejto oblasti dosť aktívne. Je založených myslím už osem EZÚS- ov, ktoré sú naozaj podporované cez Európsku komisiu. To znamená, že bude naozaj aj možnosť rozvíjať cezhraničné územie pomocou takéhoto nástroja. Ja teda plne podporujem, aby sme pristúpili už do existujúceho takéhoto združenia keď už sami také nezakladáme.*

*PhDr. Alžbeta Ožvaldová, podpredsedníčka BSK*

*Ďakujem. Nasleduje pán poslanec Pokorný.*

*Mgr. Lukáš Pokorný, poslanec BSK*

*Dámy kolegyne poslankyne, kolegovia poslanci. Ja tiež veľmi vítam tento materiál. Podporím ho. Tí, ktorí pracujeme v treťom sektore, tak vieme , že spolupráca mimovládnych organizácií slovenských a maďarských nie je celkom jednoduchá. Pán predseda už povedal o ekonomickom význame. Ja by som rád zdôraznil ten politický. Považujem túto dohodu za dobrú a som veľmi rád, že k nej pristupujeme. Ďakujem veľmi pekne.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči, pán poslanec Baxa.*

*Ing. Pavol Baxa, poslanec BSK*

*Ďakujem pekne za slovo, vážené kolegyne, kolegovia, plne podporujem takéto formy spolupráce. By som však mal jeden návrh. Nebudem to navrhovať formou uznesenia ale skôr by som poprosil nejakú informáciu o tom, ako často budeme dostávať nejakú informáciu o tom, ako prebieha plnenie tejto zmluvy, tejto cezhraničnej spolupráce. Neviem či už formou nejakej ročnej správy, alebo akým spôsobom by sme dostávali nejakú spätnú väzbu ako zastupiteľstvo, aby sme vedeli aj takto deklarovať pred našich obyvateľov, že takéto formy spolupráce sú zmysluplné. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem. Keďže sa už do diskusie nehlási, ukončujem rozpravu k tomuto bodu a poprosím návrhovú komisiu o návrh uznesenia.*

*Ing. Roman Maroš, poslanec BSK*

*Ďakujem za slovo, návrhová komisia nedostala žiadne pozmeňujúce návrhy uznesenia. Preto si Vám dovoľujeme ako návrhová komisia predložiť návrh uznesenia tak ako je písomne predložený v materiáli a to schvaľuje pristúpenie Bratislavského samosprávneho kraja do Európskeho zoskupenia územnej spolupráce Ráb- Dunaj - Váh.*

*PhDr.Alžbeta Ožvaldová, podpredsedníčka BSK*

*Ďakujem veľmi pekne, prosím prezentujte sa a hlasujeme.*

*Z bolo 38. Nezdržal sa nikto. Nehlasovalo 0. Konštatujem, že zastupiteľstvo schválilo uznesenie k bodu číslo štyri programu rokovania.*

*Pristúpime k bodu číslo päť. Je to* ***Odpočet aktivít kancelárie BSK v Bruseli za rok 2014 a rámcový plán aktivít na rok 2015.*** *Máte pred sebou pani poslankyne a páni poslanci odpočet aktivít kancelárie BSK v Bruseli. Poprosím pána vicežupana Bertu nech sa páči, máte slovo.*

*Ing. Martin Berta, podpredseda BSK*

*Ďakujem pekne za slovo. Pani vicežupanka, vážené dámy, vážení páni. Tak ako bolo povedané, máte pred sebou materiál odpočet aktivít kancelárie Bratislavského samosprávneho kraja v Bruseli za rok 2014 a rámcový plán aktivít na rok 2015. Možno krátko z histórie. Kancelária Bratislavského samosprávneho kraja v Bruseli bola zriadená uznesením 18.06. 2002. Formálne začala svoju činnosť 01.08.2002 a slávnostne bola otvorená v septembri 2002. Potom ďalej pôsobila v dome regiónov od mája 2005 až do 2010 31.12. v tomto dome regiónov skončila. Teda skončil pôsobenie tento dom regiónov. A od 1. 1. 2011 začala táto kancelária samostatne pôsobiť v Bruseli. Čo je podstatné, je to činnosť tejto kancelárie. Je to popísané podrobnejšie v dôvodovej správe. Podstatné je teda to, že zvyšuje informovanosť o politike Európskej únie. Možnostiach, ktoré z toho plynú pre náš kraj. Presadzuje záujmy regiónu, zlepšuje komunikáciu s európskymi inštitúciami a samozrejme propaguje náš kraj. Čo sa týka samotného materiálu podrobnejšie k tejto činnosti za rok 2014 je tu nachystaná kolegyňa, pani Forgáčová, ktorá tam pracuje a ktorá teda Vám priamo odprezentuje v priebehu nejakých piatich, šiestich minút samotnú činnosť a zároveň potom tam je ešte aj uznesenie, ktoré je treba schváliť z hľadiska rámcového plánu aktivít na rok 2015. Ďakujem pekne.*

*PhDr.Alžbeta Ožvaldová, podpredsedníčka BSK*

*Ďakujem pekne, poprosím o prezentáciu.*

*Mgr. Dominika Forgáčová, kancelária BSK v Bruseli*

*Ďakujem veľmi pekne za slovo a za úvod pánovi vicežupanovi. Čiže ešte raz, ďakujem veľmi pekne pánovi vicežupanovi za úvod. Vážené dámy, vážení páni, dovoľujem si Vám predstaviť aktivity kancelárie BSK v Bruseli. Ako už bolo povedané, kancelária znovuobnovila svoju činnosť v roku 2011 a otvorila samostatnú kanceláriu v Bruseli. V roku 2014 boli náklady na kanceláriu 65 tisíc eur. Z toho prevádzkové náklady tvorili 18 tisíc eur. Náklady na aktivity, 46 tisíc eur. Kancelária kompetenčne spadá pod odbor stratégie územného rozvoja riadenia projektov a má jedného zamestnanca. Medzi hlavné priority kancelárie patrí presadzovanie záujmov BSK v Bruseli, prezentácia a propagácia kraja, zapojenie BSK do siete iniciatív a pravidelný monitoring a poskytovanie informácií o aktivitách v Bruseli a vytvorenie zázemia pre kanceláriu a pre kraj v Bruseli. Čo sa týka presadzovania záujmov predseda bratislavského kraja obhájil mandát člena výboru regiónov a posilnil pozície kraja v národnej delegácii nominovaním svojho zástupcu vicežupana, pána Martina Bertu. Absolvovali sme bilaterálne stretnutia. Predseda stretol s komisárkou, bývalou komisárkou pre regionálny rozvoj Anitou Hubner, s ktorou sme rokovali o geografickej flexibilite. S veľvyslancom Stanislavom Vaľom a stálym predstaviteľom Slovenskej republiky pri Európskej únii Ivanom Korčokom sme rokovali o príprave slovenského predsedníctva v Európskej únii. Kontinuálne pokračujú aj stretnutia s podpredsedom Európskej komisie Marošom Šefčovičom. Na stretnutí s predsedníčkou regionálneho rozvoja pri Európskom parlamente Iskrou Mihalyovou predseda rokoval o rozšírení indikátorov primeraných regiónov. Veľmi dôležité je, že aj poslanci Zastupiteľstva BSK absolvovali viaceré pracovné stretnutia v Bruseli. Čo sa týka zapojenia do sietí a partnerstiev bratislavský kraj sa aktívne zapája do aktivít dunajskej siete a do aktivít pracovného spoločenstva podunajských krajín. V roku 2014 sme sa už šiestykrát aktívne zapojili do podujatia Open days a predseda na konferencii o viacúrovňovom vládnutí vo výbore regiónov prezentoval Radu partnerstva BSK , ktorými napĺňa princípy subsidiarity. Čo sa týka prezentácie a propagácie kraja pri príležitosti 10.výročia vstupu Slovenska do Európskej únie sme s mestom Praha zorganizovali diskusiu novinárov, kde sme zhodnotili pôsobenie v EÚ. Zapojili sme sa aj do osláv 10. Výročia spolu so stálym zastúpením, veľvyslanectvom a ostatnými regiónmi a v spolupráci s mestom Brusel. Počas dňa Európy sme prezentovali náš turistický potenciál reprezentáciou krajov Bruseli. Spolu s maďarskými a českými partnermi sme vo Výbore regiónov pripravili prezentáciu z Dunajskej oblasti. Po druhýkrát sme sa vďaka partnerstvu s Bruselským regiónom zapojili aj do festivalu svetovej gastronómie, kde nás prezentovali študenti Strednej odbornej školy v pôsobnosti BSK. Pri príležitosti 25. Výročia nežnej revolúcie sme pripravili diskusiu s Antonom Srholcom a s poslancom BSK Ladislavom Snopkom. Čo sa týka komunikácie, kancelárie o svojich aktivitách komunikuje prostredníctvom svojej webovej stránky a sociálnej siete a iných médií. V rámci informačnej kampane o Európskej únii pre stredné školy sme zorganizovali panelovú diskusiu o voľbách do európskeho parlamentu. Kancelária poskytuje aj stáž pre študentov univerzít. Minulý rok túto stáž absolvovalo šesť študentov. Čo sa týka našich nových výziev pre rok 2015 plánujeme sa viac podieľať na práci výboru regiónov a zapájať sa aj do komisií, v ktorých sa pripomienkuje aj legislatíva Európskej únie. Tradične sa zapojíme do dňa európskych inštitúcií a chceme viac podporiť spoluprácu v rámci V4 a chceme zorganizovať Vyšegrádske fórum hlavných miest a regiónov hlavných miest v Bratislave. Pracovná cesta poslancov zastupiteľstva bude v máji a plánujeme pokračovať aj v informačnej kampani Európskej únie pre stredné školy. Čo sa týka európskeho týždňa regiónov a miest sa plánujeme opätovne zapojiť po siedmykrát. V decembri sa plánujeme zapojiť do bilaterálnych stretnutí sa posúvame od prípravnej fázy k implementačnej. Čo sa nám darí aj v rámci ukončenia RIUS-u. Ďakujem veľmi pekne za pozornosť.*

*PhDr. Alžbeta Ožvaldová, podpredsedníčka BSK*

*Ďakujem veľmi pekne za spoluprácu, nech sa páči otváram k tomuto bodu diskusiu. Nech sa páči pán poslanec Bílik.*

*Prof. René Bílik, poslanec BSK*

*Ďakujem pekne pani predsedajúca, ak dovolíte k tej správe skoro niet čo dodať len ako jeden z tých, ktorý mal možnosť využiť služby kancelárie Bratislavského samosprávneho kraja v Bruseli môžem povedať, že vzhľadom na personálne obsadenie, ktoré predstavuje kolegyňa Dominika Forgáčová, je tá činnosť takmer neuveriteľná. To po prvé. Po druhé, chcem povedať, že je schopná, sú schopní v kancelárii zabezpečiť aj program, ktorý presahuje rámec aktivít Bratislavského samosprávneho kraja podľa toho, že ho vedia napasovať na aktivity a na záujmy a pracovné pozadie poslanca, ktorý sa tam dostane. Ja teda osobne vďaka Dominike Forgáčovej som mal možnosť stretnúť sa osobne s reprezentantmi dvoch významných bruselských univerzít. Takže ja chcem len poďakovať za tú prácu, to po prvé. Po druhé, urobil som to už keď som sa vrátil smerom k riaditeľke odboru . Po druhé som presvedčený, že kancelária si zaslúži pozornosť v tomto zmysle, ja neviem, že či sa už niečo zmenilo, lebo som to už avizoval, ale potrebovala by ešte aj nejaké technické vybavenie, minimálne automobil. Lebo sa tam všetci, ktorí sú tam musia presúvať taxíkmi a môžem Vám garantovať, že pôjdete desaťkrát tú istú cestu a vždy budete inú cenu. V tomto sa človek cítil skoro ako doma. Takže myslím si, že aj z tejto strany by naša župa a zastupiteľstvo mohlo venovať pozornosť tejto kancelárii, ktorá robí ojedinelú službu a dokáže reprezentovať nielen kraj, ale aj krajinu v tomto kľúčovom európskom priestore, takže toľko k tej správe.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči nasleduje pán poslanec Snopko.*

*Mgr. Ladislav Snopko, poslanec BSK*

*Pán župan, kolegyne , kolegovia, ja budem pokračovať. Pôsobil som ako diplomat, preto viem ako formálne vyzerajú prezentačné projekty našej republiky v našich kultúrnych inštitútoch. To s čím som sa stretol v práci našej kancelárie v Bruseli bol úplný opak. Skvele pripravené, veľmi veľa ľudí, ktorí tam prišli sami za seba, žiadna formálna akcia. Stali sme sa strešným podujatím osláv českých aj slovenských novembra 89, lebo tam boli nielen poslanci z parlamentu ale aj ľudia, ktorí prišli do Bruselu. Čiže to je veľká propagačná sila našej kancelárie a ešte chcem zdôrazniť, že aj príprava tohto podujatia, lebo šak na konkrétnych veciach sa hodnotí kvalita práce, čiže z domácej kancelárie bola skvelá a chcem poďakovať teda jak obidvom dámam, ktoré stoja za pultom, že tak ako to robia oni by sme to mali robiť všetci.*

*PhDr. Alžbeta Ožvaldová, podpredsedníčka BSK*

*Ďakujem veľmi pekne, nech sa páči, pán poslanec Šramko.*

*Ing. Peter Šramko, poslanec BSK*

*Ďakujem veľmi pekne. Asi neočakávate, že zmením úroveň a pripájam sa len k tomu a ozaj, mám taký pocit, keď človek je v Bruseli a tí ostatní pozerajú na naše zastúpenie tak len závidia a nechcem to dehonestovať, ale viem, že to robia ľavou zadnou. Perfektne, ďakujem.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči, pani poslankyňa Mikušová.*

*Ing. Tatiana Mikušová, poslankyňa BSK*

*Pripájam sa k peletónu hodnotenia . Možno budú až moc pyšní ale predsa. Chcem povedať tri poznámky. My ako poslanci vnímame a hodnotíme prácu úradu a odborov. A v tomto prípade absolútne špičkovú prácu celého Odboru stratégie územného rozvoja a riadenia projektov, ktorý spolupracuje alebo respektíve nastavuje prácu v Bruseli a tým chcem tie tri poznámky povedať, že to využitie možnosti, ktoré Brusel ponúka, naša kancelária spolu s odborom využíva na sto percent. Druhá poznámka. To prebojovanie a prelobovanie nových možností, ktoré nám Brusel ponúka naozaj to predsa povedal aj predseda. To treba povedať a treba to nahlas povedať, že to je vďaka Vám. A to tretie, že možnože aj keď nie je to jediná slovenská kancelária, ktorá tam zostáva, ale budeme sa naozaj snažiť o to, aby tá kancelária a budeme počúvať, čo tá kancelária potrebuje a ako je treba aj zo strany nás, aj zo strany poslancov pomôcť, posilniť, aby dávala takú prácu, akú dáva doteraz a posledné samozrejme, ten servis, ktorý stenám v roku 2014 keď som tam bola ponúkli, hlavne obsahový, ale aj ten formálny, ľudský, ďakujem pekne, bol výborný.*

*PhDr. Alžbeta Ožvaldová, podpredsedníčka BSK*

*Ďakujem pekne, nasleduje pani poslankyňa Zemanová.*

*RNDr. Anna Zemanová, poslankyňa BSK*

*Ďakujem pekne za slovo. Ja sa nechcem opakovať. To čo hovorili moji predrečníci, ale práve z dôvodu toho, že podujatia, ale aj aktivity, ktoré organizuje kancelária sa mi zdajú veľmi kvalitné, tak som si preštudovala rámcový plán aktivít na rok 2015. Vy ste aj tuná na prezentácii ho mali zverejnený a vypadol tam jeden bod, ktorý práve mňa zaujal a chcela by som sa práve naň opýtať, či teda nebude, respektíve ak bude, či sa ho budem môcť zúčastniť. A ide o konferenciu v rámci trvalo udržateľnej energie – Energy days - v júni. Je to problematika, ktorou sa na pôde župy dlhodobo zapodievam, neviem, kde to má byť organizované ani nič a moja otázka teda je, či bude a je možnosť sa tam prípadne zúčastniť aktívne. Ďakujem.*

*PhDr. Alžbeta Ožvaldová, poppredsedníčka BSK*

*Ďakujem pekne. Nech sa páči, odpoveď hneď na reakciu pani Zemanovej.*

*Mgr. Dominika Forgáčová, kancelária BSK v Bruseli*

*Ďakujeme za otázku. Áno, podujatie Energy days bude, jediná zmena, že sa presúva z kancelárie na kompetenciu kolegov stratégie z nášho oddelenia. Bude sa konať v Bratislave v júni, je to podujatie, ktoré sa tradične koná v júni. Čiže kolegovia z odboru stratégie ju zabezpečia.*

*PhDr. Alžbeta Ožvaldová, podpredsedníčka BSK*

*Ďakujem veľmi pekne. Keď už nemáme nikoho ďalšieho prihláseného do diskusie, veľmi pekne Vám ďakujem za Vaše príspevky a poprosím návrhovú komisiu.*

*RNDr. Peter Mach, poslanec BSK*

*Návrhová komisia predkladá zastupiteľstvu na hlasovanie uznesenie tak, ako je písomne predložené spolu s materiálom. Skladá sa z troch častí. V časti A berie Zastupiteľstvo na vedomie odpočet, v časti B berie na vedomie rámcový plán aktivít a v časti C ukladá riaditeľovi predkladať tieto dve veci. To znamená odpočet aj plán aj ďalšie roky.*

*PhDr. Alžbeta Ožvaldová, podpredsedníčka BSK*

*Ďakujem pekne. Prezentujeme sa a hlasujeme.*

*Ďakujem pekne. S počtom hlasov 39 uznesenie bolo prijaté.*

*Prikročíme k bodu číslo päť. Pardon, šesť. Už je to šesť.* ***Plnenie akčného plánu Úradu Bratislavského samosprávneho kraja pre implementáciu programov hospodárskeho a sociálneho rozvoja Bratislavského samosprávneho kraja na roky 2014 - 2020.*** *Vážené pani poslankyne, vážení páni poslanci máte pred sebou materiál plnenie akčného plánu a poprosím pána vicežupana Bertu, nech sa páči máte slovo, aby ste predložili tento materiál. Ďakujem.*

*Ing. Martin Berta, podpredseda BSK*

*Ďakujem pani vicežupanka za slovo, Vážené kolegyne, kolegovia, máte pred sebou materiál plnenie akčného plánu. Čo sa týka tohto materiálu, opäť by som kratučko uviedol ten materiál ako vlastne sme sa k tomuto materiálu dopracovali. V roku 2013 bol schválený Plán hospodárskeho a sociálneho rozvoja Bratislavského samosprávneho kraja na roky 2014 – 2020. Iste si pamätáte , že minulý rok, teda v roku 2014 sme schválili Akčný plán Úradu Bratislavského samosprávneho kraja pre implementáciu programov hospodárskeho a sociálneho rozvoja Bratislavského samosprávneho kraja na roky štrnásť , dvadsať. Čo je podstatné, je to materiál, ktorý rozpracúva vlastne programovú časť tohto materiálu s tým, že tento rok nám pripadá prvýkrát možnosť zhodnotiť tento akčný plán s tým, že tento akčný plán je doplnený aj na rok 2015 o niektoré ďalšie projekty. Respektíve o niektoré kľúčové body, ktoré sa zmenili oproti roku 2014. Tým Vám dávame priestor, aby ste sa k tomu vyjadrili, je tam mnoho vecí zmenených, vzhľadom na to, že niektoré veci sa nepodarilo splniť a hlavne čo sa týka termínov tak , ako boli pôvodne naplánované. Takže nech sa páči, vidím to ešte tak, že pani Lukáčová sa k tomu ešte krátko vyjadrí a potom by sme dali diskusiu.*

*Ing. Pavol Frešo, predseda BSK*

*Poprosím návrhovú komisiu.*

*Ing. Roman Maroš, poslanec BSK*

*Ďakujem pekne za slovo. Návrhová komisia si Vám dovoľuje predložiť na schválenie návrh uznesenia opravený autoremedúrou v časti A2 o text, teda k pôvodnému textu v časti A2 schvaľuje aktualizáciu akčného plánu pre implementáciu programov hospodárskeho a sociálneho rozvoja Bratislavského samosprávneho kraja na roky 2014 – 2020. Ďalej len aktualizácia akčného plánu BSK pre kalendárny rok 2015 s doplnením projektu OD3 o vypracovanie projektovej dokumentácie dopravného značenia pre zákaz pohybu vozidiel ťažších ako 12 ton po cestách tretej triedy a označenia ciest tretej triedy úseku mikroregiónu Červený kameň s termínom do 30. júna 2015. Teda budeme schvaľovať. Návrh uznesenia schvaľuje dve časti po A schvaľuje v časti A1 a A2 a v časti B ukladá riaditeľovi úradu Bratislavského samosprávneho kraja predkladať Zastupiteľstvu BSK predkladať odpočet akčného plánu BSK.*

*Ing. Pavol Frešo, predseda BSK, vážené pani poslankyne, vážení páni poslanci poprosím prezentujte sa a hlasujte o návrhu návrhovej komisie tak ako ho predniesla teraz.*

*Za bolo 39 poslankýň, poslancov z 39 prítomných . Veľmi pekne ďakujem za jednohlasné, beriem to ako silný mandát aj pre našu župu, aj pre jej vedenie na to, aby tieto projekty posúvala dopredu. Anka toto je praktický výsledok a ubezpečujem ťa, že keď bude treba, budeš aj pri tom, aby sme to pretlačili kde len bude treba.*

*Nech sa páči. Ďalší bod číslo sedem.* ***Odpočet možností získania finančných zdrojov pre priority BSK na roky 2014 - 2015.*** *Predmetný materiál máte pred sebou a poprosím pána Zaťoviča, aby ho uviedol.*

*RNDr. Martin Zaťovič, podpredseda BSK*

*Ďakujem pán župan, predkladám materiál Odpočet možností získania externých zdrojov financií pre priority BSK na roky 2014 – 2015. Materiál prešiel komisiami jednomyselne. Len som musel doplniť na základe dohody predsedov klubov uznesenie o časť C o informáciu Junckerov investičný plán. Ďalšie otázky venujte pani Barbore Lukáčovej, ďakujem.*

*PhDr. Alžbeta Ožvaldová, podpredsedníčka BSK*

*Ďakujem veľmi pekne na úvod za povzbudivé slová, ktoré odzneli k predchádzajúcim materiálom a naozaj ďakujem aj za podporu vedenia. Možno len krátko k tomu materiálu. Je to klasický odpočet, s ktorým prichádzame myslím, že už po štvrtýkrát. Je delený na niekoľko častí. V dôvodovej správe sa viete dočítať čo vlastne náš odbor robil počas predchádzajúceho roku. Podstatné je asi, že ak hovoríme o odpočte projektov že sme implementovali 15 projektov za predchádzajúci rok. Stúpli sme aj na strane príjmov vzhľadom na fakt, že sa nám refundujú projekty cezhraničnej spolupráce, ktoré zo strany ministerstva sú v oneskorení viac ako jeden a pol roka, čo sa týka a aj jeden a pol roka, čo sa týka refundácií. Dôležitou informáciou sú projekty pripravované, ktoré sme si dovolili vytiahnuť. Možno z tých najdôležitejších, čiže pripravujeme deinštitucionalizáciu dvoch zariadení. To sú všetko projekty, ktoré sa samozrejme nachádzajú v akčnom pláne, hovoríme o modernizácii cesty Rohožník, výstavbe obchvatu Pezinka, ale hovoríme aj o rekonštrukcii a zriadení štyroch centier odborného výcviku. Samozrejme hovoríme o rekonštrukcii synagógy a Malokarpatského osvetového strediska. To sú také tie najväčšie projekty. Potom je tam spústa ďalších iniciatív predovšetkým v oblasti cestovného ruchu. Či už sú to soft, alebo malé investície. Na základe stredňajšieho rokovania predsedov politických klubov bol rozšírený tento materiál aj o uznesenie, ktoré sa týka opätovného splnomocnenia pána župana pri konaní v téme R7 a D4. Keďže zdola prišli, zdola myslím zo strany záhoráckych starostov jednoznačná požiadavka aby župa lobovala o presadenie D4 aj ďalej ako po Raču, čiže vo všetkých etapách, preto to uznesenie. A druhá časť tohto uznesenia sa týka aby D4 a R7 štát opätovne zaradil a uchádzal sa o financovanie takzvaného Junckerovho plánu. Junckerov plán možno len veľmi v stručnosti ide o nový finančný nástroj, ktorý zaviedol novozvolený predseda Európskej komisie Jean Claude Juncker, viacerí ho poznáte ako dlhotrvajúceho a dlhoúpešného predsedu vlády Luxemburgu. A keď on nastúpil tak jednoducho vzhľadom na rozbehnutie investičných aktivít V Európskej komisii zariadil takzvaný svoj akčný plán, alebo Junckerov akčný plán, kde sa snaží nasypať peniaze vo výške 315 miliárd eur. Tie peniaze sa majú predovšetkým týkať financovania veľkých infraštrukturálnych projektov, nielen v oblasti dopravy ale aj v oblasti inovácií životného prostredia. Ide o takzvané zakrytie krízového kapitálu, kto by nedostal bežný úver do ktorého by nešli finančné investície, pretože sú buď tak inovatívne, alebo tak rizikové. Čiže my sme ako Bratislavský samosprávny kraj nedali tam vlastný projekt, ale podporili ministerstvo financií pod ktorého gesciu Junckerov plán z pozície Slovenskej republiky spadá. Dali sme podporu na to, aby bol refundovaný, alebo sčasti financované hlavne veľké infraštrukturálne projekty na území Bratislavského kraja a to je D4 a R7. Ďakujem veľmi pekne pani predsedajúca.*

*PhDr. Alžbeta Ožvaldová, popredsedníčka BSK*

*Ďakujem veľmi pekne. Ak sa do diskusie už nikto nehlási. Poprosím návrhovú komisiu,aby sa ujala slova.*

*Ing. Ján Karman, poslanec BSK*

*Návrhová komisia predkladá zastupiteľstvu na schválenie materiál, tak ako bol písomne predložený dnes ráno. To znamená doplnený o bod C a uznesenie znie. Zatstupiteľstvo Bratislavského samosprávneho kraja po A schvaľuje odpočet možností získania externých zdrojov financií pre priority BSK na roky 2014-2015, po B ukladá riaditeľovi Úradu Bratislavského samosprávneho kraja predkladať Zastupiteľstvu BSK odpočet možností získania externých zdrojov financií a po C , v časti C1 splnomocňuje predsedu Bratislavského samosprávneho kraja konať v rámci kompetencií vo veci odstránenia všetkých potencionálnych prekážok v procese prípravy a výstavby komunikácie R7 a diaľničného obchvatu D4 a presadzovať výstavbu diaľničného obchvatu vo všetkých jeho etapách. A časť C2 splnomocňuje predsedu Bratislavského samosprávneho kraja presadzovať zaradenie výstavby R7 a diaľničného obchvatu D4 vládou zasadením projektu do európskeho fondu pre strategické investície.*

*PhDr. Alžbeta Ožvaldová, podpredsedníčka BSK.*

*Ďakujem. Prezentujte sa , hlasujeme.*

*Za bolo 30 poslancov, jeden sa zdržal, nehlasovali traja. Proti nula. Uznesenie schválené, pristúpime k bodu číslo osem. Chcem sa Vás opýtať, chcete teraz nejakú desaťminútovú prestávku ? Jedenásť nula osem, pokračujeme o pol dvanástej.*

*Prestávka*

*PhDr. Alžbeta Ožvaldová, podpredsedníčka BSK*

*Môžeme pokračovať, aj sa napili, ďakujem veľmi pekne, poprosím o kľud.*

*Pokračujeme s bodom č. 8, je to* ***Návrh na trvalé upustenie od vymáhania pohľadávok organizácií v zriaďovateľskej pôsobnosti Bratislavského samosprávneho kraja*** *(ďalej len „BSK“).*

*Vážené pani poslankyne, vážení páni poslanci, máte pred sebou materiál, poprosím pána vicežupana Zaťoviča, aby sa ujal slova, nech sa páči.*

*RNDr. Martin Zaťovič, podpredseda BSK*

*Bez úvodného slova môžeme pokračovať, hu hu, la la, už ma počujete? Ďakujem, bez úvodného slova, každý bod pozná, pokračujeme, poprosím do diskusie, nech sa páči.*

*PhDr. Alžbeta Ožvaldová, podpredsedníčka BSK*

*Bolo to veľmi, bol to veľmi krátky úvod, takže nech sa páči, otváram rozpravu k tomuto bodu.*

*RNDr. Martin Zaťovič, podpredseda BSK*

*Ideme ďalej, bod poznáme.*

*PhDr. Alžbeta Ožvaldová, podpredsedníčka BSK*

*Ak nemáme nikoho, tak poprosím návrhovú komisiu.*

*RNDr. Peter Mach, poslanec BSK*

*Návrhová komisia predkladá na hlasovanie návrh uznesenia, tak ako je písomne predložený s materiálom. Zastupiteľstvo schvaľuje upustenie od trvalého vymáhania pohľadávok pre štyri subjekty, ktoré sú uvedené v uznesení.*

*PhDr. Alžbeta Ožvaldová, podpredsedníčka BSK*

*Ďakujem veľmi pekne, nech sa páči, prezentujeme sa a hlasujeme.*

*Za hlasovalo 32 poslancov.*

*Zdržal sa jeden poslanec.*

*Proti nebol nikto.*

*Uznesenie je prijaté, pristúpime k bodu číslo 9.*

*Nech sa páči, je to* ***Návrh na poskytnutie dotácií v zmysle VZN Bratislavského samosprávneho kraja č. 6/2012 o poskytovaní dotácií z rozpočtu Bratislavského samosprávneho kraja.***

*Vážené pani poslankyne, vážení páni poslanci, máte pred sebou materiál, Návrh na poskytnutie dotácií v zmysle VZN.*

*9. januára 2015 zasadalo dotačná komisia na poskytovanie dotácií v zmysle VZN, vyčlenené finančné prostriedky sú vo výške 525 000€, pre žiadosti podané do 15. januá, novembra, pardón 2014 z celkového počtu 163 posudzovaných žiadostí vo výške 1 770 511,8€ komisia odporučila schváliť dotáciu 95 žiadateľom v celkovej výške 223 000€. Stanoviská komisia, komisií sú v materiáli, všetci boli za, je tam všeobecná zhoda, tak poprosím o podporu tohto materiálu, nech sa páči, otváram k tomuto bodu diskusiu.*

*Nech sa páči, pani poslankyňa Pätoprstá.*

*Ing. arch. Mgr. Art. Elena Pätoprstá, poslankyňa BSK*

*Ďakujem. Ja by som chcela upozorniť, že dotačná komisia zasadala v januári a keďže nežijeme vo vzduchoprázdne, ale v Európe nám prebieha vážny vojenský konflikt a začiatok informačnej vojny, ktorá podobne prebiehala asi 2 roky pred tým, ako bola, ako bola obsadená Ukrajina, chcela by som Vás poprosiť o podporu projektu „Proti svojej vôli, cyklus prednášok a besied o osudoch občanov zavlečených do pracovných táborov gulág, ktorú robí obec Spisovateľov Slovenska ako istú, ako istý symbol nášho postoja poslancov Bratislavského samosprávneho kraja k súčasnej situácii, pretože konflikt, ktorý prebieha možno vo forme informačnej vojny často ťaží z neznalostí a nevedomostí dôsledkov a následkov totalitných režimov a tento projekt považujem za kľúčový z hľadiska toho, že aj poslanci BSK svojim postojom nejakým spôsobom prispejú k šíreniu informácií o dôsledkoch totalitných režimov. Táto podpora bude nielen symbolická, ale aj žiaľ asi jediná, pretože myslím si, že ani ministerstvo, ani iné štátne orgány nemajú vôľu ani vo svojich dotačných programoch podporovať informovanosť ohľadom následkov totalitných režimov, keďže sami majú isté sklony, tak Vás chcem veľmi pekne poprosiť, buď urobiť to, že presunieme z Bratislavského futbalového zväzu, ktorý majú 5 000€, 1000€ na Obec spisovateľov, ktorý robí tento projekt cykloprednášok o osudoch občanov zavlečených do pracovných gulagov alebo Vám dávam, aby sme trebárs nenarúšali to schvaľovanie možnosť, keby sa vedenie úradu nejakým spôsobom postaralo o to, aby napríklad zo zdrojov predsedu Freša, ktorý má isté, istú, istý badžet dotácií bol podporený tento projekt, čiže buď ak dovolíte nejakou autoremedúrou predkladateľky pani Ožvaldovej alebo ak navrhnete nejaké iné možnosti financovania, tak sa, tak tento návrh stiahnem, inak dám návrh na presun 1 000€ z Bratislavského futbalového zväzu, ktorý by som určite za normálnej situácie rada podporila, ale žiaľ nemáme normálnu situáciu, prebieha tu klasická informačná vojna, takže presunúť potom na Obec spisovateľov 1 000€.*

*PhDr. Alžbeta Ožvaldová, podpredsedníčka BSK*

*Ďakujem, pred tým ako dám slovo prihláseným s faktickými poznámkami, chcem povedať pani poslankyni, že určite že z malých dotácií čo má pán župan do 2 500€, navrhneme mu, aby nielen že 1 000€ ale možnože aj v tej najvyššej sume aby poskytol na túto vec, na túto dobrú vec a ja si myslím, že dotačná komisia a komisie, ktoré už odsúhlasili a nikto proti tomu nič nemal, tak do tejto, do tohto materiálu by som nezasahovala už, ďakujem pekne, nech sa páči s faktickou pán Pekár.*

*Ing. Dušan Pekár, poslanec BSK*

*Ďakujem pekne pani predsedajúca, ja by som len dal do pozornosti aj poslancom, teda možnože hlavne poslancom, že existuje VZN, ktoré hovorí o dotáciách tak toto by bolo ak nie je tu žiadosť v termíne porušenie VZN obce, BSK. Druhá vec, ja som mal delegáciu z Ukrajiny, boli to politici aj samosprávny, boli to právnici, neziskové organizácie, nemajú to tam jednoduché a treba im pomôcť v každom prípade, podľa toho, kto koľko a ako vládze. Ja by som dával do pozornosti ďalšiu vec. Ústav pamäti národov, národa organizovalo takéto nejaké semináre, kde som sa zúčastnil práve aj prednášky o gulagoch. Nechcem spochybňovať Spisovateľov Slovenka alebo tú organizáciu, ktorá chce robiť takéto prednášky, ale, len dávam do pozornosti, že Ústav pamäti národov má históriu, má ľudí, má zmapované osudy ľudí, ktorí skončili aj zo Slovenka v gulagoch. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem, s ďalšou faktickou poprosím pán poslanec Solga.*

*Mgr. Oliver Solga, poslanec BSK*

*Pani predsedajúca, vy už ste odpovedali na časť toho čo som chcel povedať. Pán župan, ja, člen komisie dotačnej sme sa za tento projekt prihovárali, možno vieme o ňom trošku viacej ako niektorí druhí poslanci, ale myslím si, že to riešenie je najideálnejšie to, čo ste vy navrhli a myslím si, že ho podporí aj pán župan. Je tam tá dotácia, ja si myslím, že projekt je to veľmi dobrý, ale iste nie nabúravať to, čo sme už dorokovali a predložili zastupiteľstvu a iste nie na úkor kohokoľvek, je mi jedno či futbalového alebo akéhokoľvek zväzu, organizácie alebo fyzickej osoby, ďakujem pekne.*

*PhDr. Alžbeta Ožvaldová, podpredsedníčka BSK*

*Ďakujem. Nech sa páči s faktickou pani Pätoprstá. Síce na faktické s faktickou.*

*Ing. arch. Mgr. Art. Elena Pätoprstá, poslankyňa BSK*

*Ja teda odpoviem, odpoviem teda na faktické otázky, ktoré tu boli navrhnuté. Považujem to za veľmi dobré, ak to pán župan podporí touto formou, že nemusím navrhovať nijaké krátenie iných, pretože nechcem samozrejme narúšať ten proces a ak naozaj garantujete to, že tých 2000€ alebo 2500€ pôjde na tento projekt, tak sťahujem teda svoj návrh na zmenu. Ďakujem.*

*PhDr. Alžbeta Ožvaldová, podpredsedníčka BSK*

*Ďakujeme. Ideme ďalej, pán poslanec Šramko.*

*Ing. Peter Šramko, poslanec BSK*

*Ďakujem pekne. Ja by som chcel, samozrejme podporujem celý materiál, tak ako je, len na zváženie, či súčasť uznesenia má byť aj to, že bola schválená nula, lebo podľa mňa ak schválime na nulu, musíme im oznámiť nulu a oni musia vyúčtovať nulu, takže aby v tomto procese nenastal nejaký cyklus zbytočný, čiže viem si predstaviť, že je to forma uznesenia z tej komisie, ale či v tomto uznesení jak schvaľujeme nulu, aby sme sa nezapapierovali.*

*PhDr. Alžbeta Ožvaldová, podpredsedníčka BSK*

*Poprosím o reakciu pani Oráčová.*

*PaedDr. Barbora Oráčová, PhD., riaditeľka KP*

*Musíme schváliť nulu, pretože oni do 15. novembra presne podľa pokynov VZN dodržali stanovený postup, to znamená, že zastupiteľstvo im musí schváliť akýkoľvek príspevok, ktorý navrhla dotačná komisia a keď tam bola schválená nula, musí zastupiteľstvo schváliť aj nulu. V inom prípade by to vlastne bola neschválená dotácia, ktorá by nám visela vo vzduchu ako nevybavená, ako neschválená, bez akejkoľvek sumy, to znamená, že im bude dotácia neschválená a išiel im už list, že môžu si požiadať o dotáciu udeľovanú predsedom.*

*PhDr. Alžbeta Ožvaldová, podpredsedníčka BSK*

*Ďakujem pekne, poprosím o kľud, ďakujem. Nech sa páči, pani poslankyňa Zemanová.*

*RNDr. Anna Zemanová, poslankyňa BSK*

*Ďakujem pekne za slovo, ja by som chcela poprosiť predkladateľku materiálu pani podpredsedníčku Ožvaldovú o opravu návrhu uznesenia A 2. respektíve  doplnenie o jedno slovíčko. Sme na klube poslaneckých klubov rozprávali o tomto, formulácii uznesenia bodu A 2. a aby nedošlo k nejakým zmätočným výkladom by som poprosila doplniť text nasledovne: o slovíčko návrh na a síce:*

*Žiada riaditeľa úradu BSK v prípade pozitívneho vývoja daňových príjmov pripraviť návrh na navýšenie rozpočtu atď. Ak by bolo možné si osvojiť túto moju pripomienku, tak nebudem dávať návrh na zmenu uznesenia.*

*PhDr. Alžbeta Ožvaldová, podpredsedníčka BSK*

*Ďakujem, ale práve som tu dostala takú poznámku, že keď sa dá návrh, tak sa to bude schvaľovať ešte raz. Takže A 2. sa už zmenila oproti tomu, čo sme mali, takže žiada riaditeľa úradu BSK v prípade pozitívneho vývoja daňových príjmov pripraviť navýšenie rozpočtu programu, ak dáme návrh na navýšenie, znova to pôjde do zastupiteľstva. A to sme, ak s tým súhlasíme, tak potom znova to pôjde do zastupiteľstva. Tak daj návrh prosím ťa pekne, ja to asi neosvojím, dáme to o tomto hlasovať, ďakujem veľmi pekne. Nech sa páči, pani Zemanová s faktickou.*

*RNDr. Anna Zemanová, poslankyňa BSK*

*Samozrejme, že to musí ísť do zastupiteľstva, lebo to je zmena rozpočtu, čiže teraz mi neschvaľujeme zmenu rozpočtu, my schvaľujeme len návrh, ktorý potom bude v zastupiteľstve a o ktorom budeme rokovať a ktorý sa bude osobitne schvaľovať uznesením ako zmena rozpočtu.*

*PhDr. Alžbeta Ožvaldová, podpredsedníčka BSK*

*Poprosím pána Múdreho, aby sa k tomu vyjadril, už sa k tomu vyjadril aj poobede v stredu, ale aby to počuli aj ostatní poslanci. Ďakujem.*

*Ing. Marián Múdry, riaditeľ odboru financií*

*Ďakujem pekne, možno trošku obšírnejšie, už keď sme schvaľovali samotný rozpočet na rok 2015 až 2017, tak sú aj teraz kompetencie župana, aby túto zmenu mohol urobiť. Napriek tomu, dával aj župan tento návrh, aby bolo jasne finančne pomenované, v akej výške by mohol túto úpravu urobiť na konkrétne dotácie do výšky 2 500€. Čo sa týka zastupiteľstva, ak chceme, aby sme to ešte raz schvaľovali, tak áno, môžeme to naformulovať, že to budeme ešte schvaľovať ešte ja neviem v júni alebo na ktorom, pri ktorej zmene rozpočtu.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči, ešte pani Oráčová, vyjadrite sa k tomu.*

*PaedDr. Barbora Oráčová, PhD., riaditeľka KP*

*Ja tomu rozumiem nasledovne a myslím si že tak je to správne a poviem to tak po lopate, lebo nie som ekonóm. Takto ak bude schválené uznesenie, budete to schvaľovať v rámci zmeny rozpočtu, ak schválite uznesenie, ktoré navrhuje pani Zemanová, budete to musieť schvaľovať raz, ešte ako návrh na zmenu rozpočtu, a potom druhýkrát ešte ako zmenu rozpočtu.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči, pán poslanec Baxa nasleduje. Pani poslankyňa Zemanová, prepáčte, neviem, asi ešte chcela ešte raz zareagovať, nech sa páči.*

*RNDr. Anna Zemanová, poslankyňa BSK*

*K tomuto, ja si myslím, že naozaj my to musíme schvaľovať v zastupiteľstve, to sa nedá urobiť s takouto zmenou, navýšením a ani by to nemalo ísť zmenou, že to urobí pán predseda, lebo máme tam mať splnomocnené robiť zmeny rozpočtu do istého balíka 10% v rámci zmeny programov, alebo nepamätám si presne citáciu tohto uznesenia, ale ide o peniaze, ktoré majú slúžiť ako dotácie iným subjektom. Pri tomto si myslím, že treba aby to bolo čisté, my jednoducho to uznesenie, keď pán riaditeľ hovorí, že takto je ako je naformulované a príde znovu do zastupiteľstva, tak nechám si poradiť a akceptujem to, ja chcem mať len garanciu, že znovu na pôde zastupiteľstva o tomto návrhu na zmenu rozpočtu v tomto programe budeme rokovať a bude to v komisiách a budeme o tom rokovať.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči, pán Múdry, vyjadrite sa k tomu.*

*Ing. Marián Múdry, riaditeľ odboru financií*

*Tak ako je ďalej v tomto bode uznesenia napísané, tak toto sú dotácie, ktoré poskytuje župan v jeho kompetencii vo výške limitovanej do 2 500€, čiže to potom dostanete ako informáciu o zmenenom rozpočte s presným rozpisom, ako a komu boli tieto dotácie poskytnuté. Sú to, sú to informá, sú to dotácie, opakujem, ktoré poskytuje župan v jeho kompetencii do 2 500€.*

*PhDr. Alžbeta Ožvaldová, podpredsedníčka BSK*

*Ďakujem pekne, pani poslankyňa Zemanová, o tvojom návrhu budeme ak to dáš písomne, budeme hlasovať, takže nech sa páči, dávam slovo pánovi Baxovi, nech sa páči.*

*Ing. Pavol Baxa, poslanec BSK*

*Ďakujem veľmi pekne. Začnem asi od tohto, čo tu teraz prebieha tá výmena názorov. Máme dve možnosti, buď to bude zmena rozpočtu a keď sa tá navrhne, pripraví návrh, schváli sa, netreba dva materiály, stačí jeden. Je to komplikované, lebo budeme čakať neviem dokedy. Druhá vec je, že my môžeme odporúčať županovi, aby vykonal rozpočtové opatrenie, ktorým navýši sa táto čiastka atď. Čiže župan bude cítiť mandát, že nie svojvoľne si navyšuje balík peňazí na malé dotácie, ale že je to s plným vedomím a podporou zastupiteľstva,  čo sa mne osobne zdá ako najpraktickejšie riešenie a nemusíme čakať, to sa môže udiať akonáhle sa ukáže, že priaznivý vývoj dosiahol nadpríjmy vo výške 120 000€. Je to jednoducho realizovateľné. Osobne sa prikláňam k tomuto a odporúčam aj predkladateľke, ja nebudem písať návrh zmeny uznesenia, aby takúto úpravu uznesenia vykonala a máme to v poriadku. K čomu ja chcem diskutovať je ale nadviazať na to, čo tu hovoril kolega Šramko. Ja sa neviem stotožiť s názorom, že musíme schvaľovať nulovú dotáciu. Tak potom dajme druhú časť uznesenia neschvaľuje poskytnutie dotácie subjektom a dať tam tú tabuľku s tými nulovými dotáciami, tým schvaľujeme, tým neschvaľujeme a je to čisté. Ja si neviem predstaviť a tu by som aj poprosil pána kontrolóra, aby nám vysvetlil metodiku kontroly plnenia takého uznesenia, kde schválime nulovú dotáciu. Neviem o tom, že by prirodzená logika veci pripúšťala, že dotácia môže byť nulová. A schvaľovať nulu, prepáčte ako, ak na tomto budete trvať, ja sa neviem zúčastniť takéhoto hlasovania. Neviem prečo by som sa mal podpisovať pod takého divné veci. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem. Nech sa páči, pani Oráčová ešte raz k tomuto aby sa vyjadrila.*

*PaedDr. Barbora Oráčová, PhD., riaditeľka KP*

*My sa držíme uznesenia dotačnej komisie, ktorá je poradný orgán pri schvaľovaní dotácií nad 2 500€. Máme tu aj predsedu dotačnej komisie pána Pekára, ktorý podpísal zápisnicu z dotačnej komisie. Ako som už povedala, držíme sa do bodky toho, čo schválila dotačná komisia a keď dotačná komisia schválila v jednej tabuľke aj sumy nula, my si nedovolíme prepisovať uznesenie dotačnej komisie. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem pekne, ešte je tu s faktickou pani Zemanová, nech sa páči pani poslankyňa.*

*RNDr. Anna Zemanová, poslankyňa BSK*

*Musím sa vrátiť k tomu, čo som hovorila, som poprosila aj pána kontrolóra, aby sa k tomu vyjadril, pretože so, mám, som toho názoru, že v zákone o  rozpočtových pravidlách je povedané, že peniaze, ktoré sa vyčleňujú, že môžeme poskytovať dotácie iným subjektom, ale túto výšku dotácií schvaľuje zastupiteľstvo, čiže to nemôže sa urobiť jednoduchým rozpočtovým opatrením, ktoré urobí pán predseda. Možno pán kontrolór keby sa k tomu vyjadril, aby sme prijali korektne správne, nemám nič proti tomu, aby ten návrh bol, jediná moja žiadosť je, aby bol prerokovaný v zastupiteľstve.*

*PhDr. Alžbeta Ožvaldová, podpredsedníčka BSK*

*Práve o tom rokujeme. Máme tam navrhnuté uznesenie A 2. Ďakujem pekne, nech sa páči, pán kontrolór, vyjadrite sa k tomu.*

*Ing. Štefan Marušák, hlavný kontrolór BSK*

*Ďakujem pekne za slovo pani predsedajúca. Neviem prečo ma nepočuť. Ja som to pochopil tak u úst pána Ing. Múdreho, že tieto peniaze sú v rozpočte, takže je to v podstate suma, ktorá je tam pripravená. Rozumel som dobre?*

*PhDr. Alžbeta Ožvaldová, podpredsedníčka BSK*

*Nech sa páči, pán Múdry.*

*Ing. Marián Múdry, riaditeľ odboru financií*

*Áno. Bod A 2. Žiada riaditeľa úradu BSK v prípade pozitívneho vývoja daňových príjmov pripraviť, zabezpečiť navýšenie rozpočtu v programe 1.1, ja myslím, že je to úplne jasné. Čiže riaditeľ úradu pripraví pre župana návrh rozpočtového opatrenia, ktorým zabezpečíme presun z voľných zdrojov, zapojíme do rozpočtu financie zo zvýšených daňových príjmov a alokujeme ich do rozpočtu programu 1.1.*

*PhDr. Alžbeta Ožvaldová, podpredsedníčka BSK*

*Nech sa páči s faktickou, pán poslanec Solga.*

*Mgr. Oliver Solga, poslanec BSK*

*Dámy a páni, v takejto situácii hovorím, že už som sa v tom úplne stratil. Najjednoduchšie riešenie, ktoré tu je schváliť predložený materiál tak ako ho navrhuje dotačná komisia a poprosiť požiadať pána župana, ktorý sám ústne nám podporil tento projekt a chcel aby sme ho aj my podporili. Znovu opakujem, že tak isto som vysvetľoval, lebo o tom projekte niečo viem, vysvetľoval som, neprešlo absolútne legitímne, absolútne v poriadku. Požiadajme pána župana, aby zo svojej rezervy, ktorú môže použiť v priebehu celého roku jednoducho prispel tejto organizácii a je jedno, či to dostanú v marci alebo v novembri, dôležité je, aby vedeli, že s tou podporou môžu počítať, ale nenabúravajme a neprijímajme žiadne uznesenia a neviem čo k tomuto bodu, schváľme predložený materiál. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem pekne. Nech sa páči s faktickou pani poslankyňa Zemanová.*

*RNDr. Anna Zemanová, poslankyňa BSK*

*To, čo povedal pán riaditeľ Múdry mi jednoznačne vyplýva, že to má byť z navýšených príjmov, ktoré vlastne máme teraz schválený rozpočet na istú výšku príjmov, v prípade, že tie príjmy budú vyššie, tak budeme môcť rokovať, resp. urobiť takého opatrenie. Z toho mi vyplýva, že v rozpočte tieto peniaze plánované nie sú. To by mala byť odpoveď pre pána kontrolóra. Čiže bude to zmena rozpočtu, síce z navýšených príjmov, ale zmena rozpočtu a tento balík bude vlastne z tých navýšených príjmov, neviem prečo sa bránime tomu, aby nikto nebude mať verím tomu, že aspoň väčšina bude za to asi keď takýto materiál príde z úradu je predpoklad, že bude schválený, prečo sa tomu bránime, si túto kompetenciu nechať a nespochybniť do budúcna mechanizmus poskytnutia dotácií, ktoré vieme, že chce pán predseda účelovo viazať na rozširovanie materských škôlok.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči pán Múdry. Ešte sa k tomu vyjadrite prosím vás.*

*Ing. Marián Múdry, riaditeľ odboru financií*

*V súčasnosti vieme povedať, že máme zvýšené daňové príjmy oproti plánovanému rozpočtu minimálne o januárový príjem niekoľko miliónov Eur z dane z motorových vozidiel. A ja teraz naozaj tiež nerozumiem, lebo pokiaľ chceme čakať, aby tie malé dotácie sa dali poskytovať ja neviem, až od júna, tak potom má význam to, o čom hovorí pani poslankyňa Zemanová. Pokiaľ nechceme čakať a môžme začať skôr, potom má význam to uznesenie tak, ako je formulované.*

*PhDr. Alžbeta Ožvaldová, podpredsedníčka BSK*

*Ďakujem pekne. Nech sa páči, nasleduje pán poslanec Dostál.*

*Mgr. Ondrej Dostál, poslanec BSK*

*Rád by som sa vyjadril k obom tu diskutovaným veciam. A jednak tie nulové dotácie, tiež nerozumiem tomu schvaľovaniu nulových dotácií, zahlasujem za tento bod uznesenia, pretože chápem aj tú logiku, aby bolo vidno komu dávame a komu nedávame, ale oveľa logickejšie by sa mi zdalo, ak keby sme tak ako už kolegovia hovorili schválili dotácie iba v nenulovej výške a vo vzťahu k tým ktorých odmietame, tak by sme schválili nejaké iné uznesenie, že im dotácie neposkytneme a tiež by sme mali tú informáciu, prípadne by sme ju mohli mať v dôvodovej správe. Druhá vec sa týka tej časti A 2. uznesenia, tiež by sa mi zdalo logickejšie, keby sme to schvaľovali ako zmenu rozpočtu, nie takouto formou, ktorá vyvoláva otázky u niektorých poslancov, ale ja mám k tomu ešte zásadnejšiu pripomienku. Pri všetkej úcte k bohumilým aktivitám, ktoré podporujeme formou dotácií, ja mám taký pocit, že máme dosť silne nedofinancované vlastné aktivity, ktoré sú nošou základnou kompetenciou, snažím sa napríklad chodiť na Rady škôl a skoro na každej rade škôl, ktorej sa zúčastním, počúvam o tom aké sú nedofinancované školy, ako majú problém vyjsť vôbec na prevádzku, ako to nie je možné bez toho aby, aby sa, aby ešte ďalej, ďalej rokovali s úradom o navýšení rozpočtu, počúvam, aké majú platy učitelia, ktoré tým, že sme v Bratislavskom kraji, tak sú ešte väčší problém ako platy učiteľov v iných krajoch, o platoch nepedagogických zamestnancov, ktoré sú vyložene smiešne, až sa čudujem, že niektorí ľudia sú schopní za také platy v Bratislave pracovať.*

*PhDr. Alžbeta Ožvaldová, podpredsedníčka BSK*

*Prosím počúvajme sa navzájom, ďakujem veľmi pekne.*

*Mgr. Ondrej Dostál, poslanec BSK*

*A pracovať už ani nehovoriac. Preto si myslím, že ak je pozitívny vývoj, tak je to fajn, ale predovšetkým by sme mali tie prostriedky mali využiť na naše základné kompetencie, napríklad na výrazné navýšenie prostriedkov pre školstvo, preto si dovoľujem navrhnúť, aby sme osobitne hlasovali o časti A 1. a  časti A 2. uznesenia.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči s faktickou pán poslanec Ágoston.*

*Peter Ágoston, poslanec BSK*

*Ďakujem pekne za slovo, nula bola v histórii vždycky komplikované číslo a ja sa chcem všetkých spýtať, ktorých tu teraz rozprávate o nule a o tom či áno alebo nie, či schváliť, nescháliť, či schvaľuje, schvaľuje nulu alebo neviem čo. Doteraz tento materiál vždy chodil na toto zastupiteľstvo aj s nulami, prosím vás, skúste mi niekto vysvetliť, prečo máme teraz problém s nulou? Ďakujem pekne.*

*PhDr. Alžbeta Ožvaldová, podpredsedníčka BSK*

*To bola zadaná otázka na tých ktorí majú asi problém s tou nulou, ak niekto chce, tak potom v rámci diskusie nech sa vyjadrí. Nasleduje pani poslankyňa Mikušová.*

*Ing. Tatiana Mikušová, poslankyňa BSK*

*Dávam návrh na ukončenie diskusie.*

*PhDr. Alžbeta Ožvaldová, podpredsedníčka BSK*

*Ďakujeme. Nasleduje pán, dáme, aha, tak dávame hlasovať po tom, čo pán Pokorný ešte vystúpi, že ukončíme diskusiu. Takže hlasujeme o tom, že ukončujeme diskusiu, nech sa páči, prezentujeme sa a hlasujeme.*

*Za bolo 21, proti 3, zdržali sa 2, pardón, 31 bolo za, čiže uznesenie bolo prijaté, po vystúpení pána Pokorného ukončujeme diskusiu. Nech sa páči, pán poslanec Pokorný.*

*Mgr. Lukáš Pokorný, poslanec BSK*

*Pani predsedajúca, kolegyne, kolegovia, ja som si teraz bleskovo preletel VZN a vo VZN bohužiaľ nie je žiadne slovo, ktoré by hovorilo, že dotácia sa nepriznáva, dotáciu len priznávame, to znamená, že v zmysle VZN ak chceme nepriznať dotáciu, musíme ju nepriznať nulovou sumou, čiže podľa mňa v tomto zmysle je rozhodnutie dotačnej komisie plne oprávnené a materiál tak ako je predložený s nulovými dotáciami je v súlade s platným VZN a mrzí ma, že som týmto musel ísť proti svojim kolegom, ale bohužiaľ, tak je to vo VZN, čiže ak chceme aby tam v budúcnosti neboli nulové sumy, musíme doplniť VZN o textáciu, dotácia sa nepriznáva a v takom prípade tam bude v budúcich obdobiach figurovať slovo dotácia nebola priznaná alebo sa nepriznáva alebo niečo podobné. V tomto ohľade ja budem s pokoji hlasovať za nuly. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem pekne pánovi poslancovi Pokornému, ktorý práve povedal to, čo som na záver chcela povedať, že VZN 6/2012 takéto niečo vôbec nám neprikazuje, takže ak dovolíte, poprosím návrhovú komisiu, aby sa ujala slova, ak dostala nejaké pozmeňujúce návrhy, najprv hlasujeme o nich a potom o návrhu ako celku, ďakujem pekne, nech sa páči.*

*Ing. Roman Maroš, poslanec BSK*

*Ďakujem veľmi pekne za slovo pani predsedajúca, máme tu pozmeňujúci návrh pána poslanca Dostála o tom, aby bolo vlastne hlasovanie o každom bode osobitne, takže otázka na vás, že najprv by sme mali dať hlasovať o tomto návrhu. 2:21 hod.*

*PhDr. Alžbeta Ožvaldová, podpredsedníčka BSK*

*Nech sa páči, prezentujte sa a hlasujeme o tom, že budeme hlasovať osobitne o A 1. a A 2. Nech sa páči.*

*Za bolo 10 poslancov, proti boli 9, zdržalo sa 18 poslancov, návrh pána poslanca Dostála neprešiel. Nech sa páči, návrhová komisia ďalej.*

*Ing. Roman Maroš, poslanec BSK*

*Ďakujem za slovo, takže budeme hlasovať o návrhu uznesenia tak ako bolo prednesené, písomne predložené v materiáli. Uznesenie sa schvaľuje z časti A 1. a A 2.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči, prezentujte sa a hlasujeme.*

*Ďakujem, za bolo 34 poslancov, proti nebol nikto, držali sa 3, uznesenie je prijaté.*

*Pristúpime k bobu č. 10, je to* ***Návrh ďalšieho fungovanie spoločnosti 1.župná, a. s.***

*Máte pred sebou pani poslankyne, páni poslanci materiál, ktorým predkladateľom je pán vicežupan Zaťovič, máte slovo, nech sa páči.*

*RNDr. Martin Zaťovič, podpredseda BSK*

*Ďakujem za slovo. Máme pred sebou materiál Návrh ďalšieho fungovania spoločnosti 1. župná a. s. Materiál prešiel všetkými komisiami, takmer jednomyseľne, niekde boli, niektorí sa zdržali. Vlastne cieľom celého tohto materiálu je vlastne bod D, zabezpečiť všetky potrebné kroky na realizáciu uznesenia v bode a po skončení procesu likvidácie, čiže vlastne ide o likvidáciu celej 1.župnej. Poprosím Vás dostali ste ešte dnes na stôl doplnenie na zmenu uznesení k dobu 8 a to je hlavne v bodoch C, B, C a D potom, tak ďalšie otázky prosím na pána Roštára, ktorý tam stojí alebo nejaká diskusia.*

*PhDr. Alžbeta Ožvaldová, podpredsedníčka BSK*

*Ďakujem pekne, čiže otváram k tomuto bodu hneď diskusiu. Nech sa páči, pán poslanec Šramko.*

*Ing. Peter Šramko, poslanec BSK*

*Ďakujem za slovo. Ja len koli tomu, že je to materiál, ktorý nám niektorým leží v žalúdku a musím povedať, že ak niekedy sledujem niektoré konania ľudí, že niekto zoberie jeden pytel cementu a sa baví na v televízii, že či dostane za to rok alebo päť, tak ja len tu tak pre pamäť kolegom poslancom poviem, že 1.župná nás stála 1,3 milióna asi a neni za tým nič vidieť, jednoducho tie pozemky, ktoré sme kupovali z iných peňazí asi v hodnote 9,5 milióna €, tie možno stúpli na cene, pretože ceny pozemkov stúpajú, otázka je samozrejme, či cena sa dá dosiahnuť keby sme to išli predať, ale všetko okolo boli také čudné stavy, získanie zmeniek, ktoré v podstate bolo na náš majetok, ale aby sa nedostali niekde na voľný trh alebo nejakým iným spôsobom aby sa neobchodovalo. Nás to stálo 150 000€ a ďalšie ostatné konania okolo 1.župnej, jednoducho viete, ak sme na niečo vyložili, vynaložili peniaze tak keď sme to dali na sociálne služby, tak bolo vidno za tým kvantum ľudí spokojných so službami, ak sme niečo kúpili za to bolo vidno nejaké hmotné majetky, ale tu za peniaze, ktoré teraz ideme v podstate našim rozhodnutím už ukončiť trápenie, takto to poviem, ukončiť trápenie, lebo si s tým nevieme dať rady, bohužiaľ, nedostali sme odpovede na niektoré výzvy, ktoré sme dávali na dozornú radu, ktorá nekonala a mala konať, nám čas len plynul a dnes možno povieme, tak viete, už sa nič nedá konať, tak hovorím aspoň nahlas, áno ak toto uzavrieme, tak táto kapitola nás stála veľa peňazí a nič za tým neni vidno a bohužiaľ niekto sa pri tom asi teší, že asi zbohatol. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči, nasleduje pani poslankyňa Zemanová*

*RNDr. Anna Zemanová, poslankyňa BSK*

*Ďakujem pekne za slovo, ja vítam tiež tento materiál a súhlasím s tým, aby príbeh 1.župnej bol ukončený, ale prikláňam sa aj k tomu čo hovorí pán poslanec Šramko, že nemalo by byť ale zabudnuté to, čo to túto župu ukončenie tohto príbehu stálo a jedna otázka snáď, i keď nie je tu pán predseda. Ale v  materiáli sa nehovorí o tom, že v dozornej rade ešte dodnes figurujú ľudia, ktorí už v podstate so župou nemajú nič spoločné a rada by som dostala odpovede možno na otázku, resp. navrhujem, aby zmeny v tomto orgáne pán župan urobil aj teraz ešte v procese likvidácie a možno práce preto, že verím, že uznesením posunieme do likvidácie túto spoločnosť, tak aby bola dozorná rada, ktorá bude mať naozaj záujem odkontrolovať celý ten proces a prípadne, ak sa nájdu ešte ďalšie veci aké sa prevalili pri kontrole, tak aby v tejto veci konali a nie je možné, aby od roku 2012 predseda dozornej rady pán Milan Vtáčnik nereagoval tomuto zastupiteľstvu, resp. jedinému akcionárovi a neodpovedal na jeho otázku, máme rok 2015.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči, s faktickou pán poslanec Haramia.*

*MUDr. Marián Haramia, poslanec BSK*

*Ďakujem pekne za slovo, úplne súhlasím s mojimi predrečníkmi, ja len veľmi v krátkosti. Ja by som sa chcel ešte spýtať, že mám ešte v živej pamäti, keď tu bola pani Flašíková-Beňová, ktorá podpísala bez vedomia zastupiteľstva tieto, tieto zmenky, ktoré nás potom stáli toľko peňazí. Nie som právnik, ale myslím si, že tieto konania boli asi nie celkom v súlade s naším slovenským právnym poriadkom a chcel by som vedieť, že či sa v tomto nejako konalo aj voči nejakej vyvodenej osobnej zodpovednosti, eventuelne, aby sa ani na toto nezabudlo, lebo naozaj, tak ako povedal pán predrečník Šramko, nás to stálo veľmi veľa peňazí a teraz povieme, že nič? Ďakujem pekne.*

*PhDr. Alžbeta Ožvaldová, podpredsedníčka BSK*

*Ďakujem veľmi pekne, nech sa páči, ešte niekto do diskusie? Ak nemáme diskutujúceho, tak nech sa páči, návrhová, aha pardón, nasleduje pán poslanec Červienka.*

*Mgr. Richard Červienka, poslanec BSK*

*Ďakujem veľmi pekne za slovo, chcem sa opýtať, ako odkomunikujeme tento problém verejnosti? Celý tento príbeh, ktorý možno skončí s takýmto výsledkom, teda ak to odhlasujeme, ako budeme informovať občanov BSK o 1.župnej? A o tejto čistej strate v podstate z tohto projektu, ďakujem.*

*PhDr. Alžbeta Ožvaldová, podpredsedníčka BSK*

*Nech sa páči, prvá otázka, tak pán predkladateľ pán Zaťovič asi nedáva, takže pán, nech sa páči. Pán Roštár.*

*Ing. Ivan Roštár, poradca predsedu*

*Prvá otázka teda pani Zemanová navrhla nominovať nových členov do dozornej rady, v podstate je to otázka priamo na pána župana, ktorý vykonáva akcionárske práva, jeho o tom budeme informovať a pokiaľ to zvolí ako dobrú vec, aj z hľadiska toho, čo bolo povedané, tak určite nebude tomu nič namietať, aby sa vytvorila nová dozorná rada ešte pred tým ako vôbec vstúpi spoločnosť do likvidácie.*

*Druhá otázka, konanie voči, či bolo vedené voči alebo či sa vôbec začalo konanie voči niekomu kto by mohol spôsobiť škodu, lebo v podstate konanie môžete začať vtedy, keď máte podozrenie, že bola spôsobená škoda, čiastočne odpoviem možno aj na interpeláciu, ktorú dostane pani Zemanová, teda všetci poslanci. My sme už na základe stretnutia v stredu oslovili ako úrad samosprávneho kraja právnikov aby nám k tomu pripravili analýzu a teda aj odpoveď pre pani Zemanovú a,  a v prípade ak tá analýza bude smerovať k tomu, že bola spôsobená škoda, tak v každom prípade aj v procese likvidácie sa dá ešte v podstate začať viesť voči konkrétnej osobe, prípadne konkrétnym osobám konanie.*

*A posledná otázka, neviem, či mne prináleží odpovedať nato, ale možnože už tá odpoveď verejnosti prišla v čase keď bol zastavený projekt multifunkčnej haly v apríli v roku 2010, kde zastupiteľstvo vlastne rozhodlo o tom, že pôvodný projekt, na ktorý boli vlastne určené uvedené finančné prostriedky, ktoré aj pán Šramko prezentoval, boli použité a spojené s týmto projektom a vtedy viac menej sa o tom dosť diskutovalo aj na verejnosti a tieto prostriedky do tej výšky ako boli uvedené boli použité potom v neskoršom období v súlade s uznesením zastupiteľstva, ktoré rozhodlo aj o vysporiadaní všetkých záväzkov a záväzkových vzťahov, ktoré boli viazané práve k tomu pôvodnému projektu multifunkčnej haly.*

*PhDr. Alžbeta Ožvaldová, podpredsedníčka BSK*

*Koľko? Ďakujem, s faktickou nech sa páči pani poslankyňa Zemanová.*

*RNDr. Anna Zemanová, poslankyňa BSK*

*Ja by som chcela len k tej formulácii, že škoda, pretože v čase, keď sa robila kontrola, tak práve tento pojem škoda bol namietaný a bol akceptovaný, že teda nie je možné hovoriť o vzniknutej škode ako v pojme právneho poriadku, ale sú to vlastne výdavky, ktoré mala 1.župná a následne teda BSK, ktorý tie peniaze musel poskytnúť v súvislosti s nezákonným a nehospodárnym konaním štatutárov 1.župnej, čiže ja dúfam, že aj dotaz na právnu spoločnosť, alebo teda na právnika nie je z titulu škody, ktorý povie nestala sa škoda, ale má ísť na to, že vlastne vznikli výdavky z titulu nezákonného a nehospodárneho nakladania z prostriedkami 1.župnej vtedajšími štatutármi.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči, nasleduje pán poslanec Šramko.*

*Ing. Peter Šramko, poslanec BSK*

*Ja som chcel len zareagovať nato, ako tu bolo povedané, že v procese likvidácie ešte, sa dá niečo konať, tzn. predtým, než sa uskutoční ozaj likvidácia sa ešte dozvieme nejaké zhodnotenie alebo nejaké informácie, aby nám niekto nepovedal, no to bolo už ukončené, už sa nedá, čiže viete, aby sme dostali nejaké zmysluplné odpovede na tieto otázky, ktoré sme povedali. Ja možno keď som povedal tých 1,3 mil.€ pre možno mladších kolegov, ten 1 milión bola tá pôžička, ktorú si zobrala 1.župná, ktorá sa vlastne rozplynula na rôzne projekty, prevádzku atď., čiže to nebolo nič vidno, 150 000€ boli tie zmenky, 100 000€ boli iné faktúry na prevádzku a ešte bude niečo stáť aj likvidácia, čiže aby ste vedeli, toto je tých 1,3 mil.€ za ktorými, po týchto peniazoch nebude nič vidno. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem pekne, ale ja si myslím, že ešte stále sme na tú rečnícku otázku pána poslanca Červienku neodpovedali, tí, ten ktorý je na to oprávnený odpovedať je pán župan, poprosím ťa pán poslanec, daj interpeláciu. Ďakujem veľmi pekne. Ak nemáme ďalšieho diskutujúceho, tak poprosím návrhovú komisiu o uznesenie.*

*RNDr. Peter Mach, poslanec BSK*

*Ďakujem pekne, návrhová komisia predkladá na hlasovanie návrh uznesenia tak, ako ste ho upravený dostali dnes ráno na stoli, uznesenie sa skladá zo 4 častí.*

*Zastupiteľstvo po A) berie na vedomie, po B) schvaľuje, po C) poveruje a po D) ukladá riaditeľovi úradu dve úlohy.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči, prezentujme sa a hlasujeme.*

*Za bolo 35 poslancov, zdržal sa 1, nikto nebol proti, uznesenie bolo prijaté.*

*Pristúpime k bodu č. 11, je to* ***Návrh na schválenie prenájmu nehnuteľnosti bývalého Gymnázia Hánova 28 vo vlastníctve BSK, na podklade vyhodnotenia OVS.*** *To znamená, že poprosíme pána vicežupana Bendíka, aby sa ujal slova. Obchodnej verejnej súťaže, jasné asi každému.*

*Ing. Igor Bendík, podpredseda BSK*

*Ďakujem pekne za slovo, takže tento materiál sme minulý rok mali na rokovaní, kde sme schvaľovali podmienky OVS a BSK dňa 5.11. vyhlásil OVS, zverejnené to bolo v 2 denníkoch a to v denníku Pravda a v Hospodárskych novinách, taktiež zverejnenie bolo aj na web stránke Úradu BSK. Do súťaže sa prihlásil 1 účastník, na rokovaní komisie majetku, investícií a verejného obstarávania dňa 12.1. bola vyhodnotená táto súťaž, bola bol bolo konštatované, že tento jeden záujemca splnil podmienky a tento záujemca je bilingválne gymnázium a odporučila táto komisia tento bod predložiť na rokovanie zastupiteľstva ako víťaza OVS. Tento materiál prešiel všetkými teda komisiami bez pripomienok. Ak sú nejaké otázky, nech sa páči.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči, otváram k tomuto bodu diskusiu. Nemáme nikoho, tak nech sa páči, nasleduje návrhová komisia.*

*Ing. Roman Maroš, poslanec BSK*

*Ďakujem veľmi pekne za slovo. Nedostali sme tak ako bolo povedané žiadne pozmeňujúce ani doplňujúce návrhy uznesenia, preto si Vám návrhová komisia dovoľuje predložiť na schválenie návrh uznesenia, tak ako ste ho dnes, teda tak ako ste ho dostali písomne s materiálom a uznesenie sa skladá z jednej časti a to schvaľuje, schvaľuje prenájom nebytového priestoru stavby súpisné číslo 2697, zapísané je na liste vlastníctva č. 3259 v kat. území Petržalka, okres Bratislava V. Víťazovi OVS Bilingválnemu gymnáziu C. S. Lewisa s podmienkami.*

*PhDr. Alžbeta Ožvaldová, podpredsedníčka BSK*

*Ďakujem pekne, prezentujme sa a hlasujeme.*

*Za bolo 33 poslancov, proti nebol nikto, nezdržal sa nikto, návrh bol prijatý, čiže návrh uznesenia je prijaté.*

*Ideme na ďalší bod, je to bod č.* ***12 Návrh na prenájom nebytových priestorov – učebňa č. B1 – 23, Stredná priemyselná škola elektrotechnická, Hálova 16, v Bratislave.***

*Máte pred sebou pani poslankyne, páni poslanci tento materiál. Predkladateľom je vicežupan Bendík, máte slovo, nech sa páči. 2:37*

*Ing. Igor Bendík, podpredseda BSK*

*Ďakujem pekne za slovo, vážené pani poslankyne, vážení páni poslanci, predkladám návrh na prenájom nebytových priestorov ako prípad hodný osobitného zreteľa a z dôvodu toho, metodicko-pedagogické centrum predložilo strednej priemyselnej škole elektrotechnickej návrh zmluvy o nájme nebytových priestorov, toto metodicko-pedagogické centrum je organizácia, ktorá je riadená, alebo zriadená Ministerstvom školstva SR a táto žiadosť vyplýva zo zmluvy, ktorá, ktorú metodicko-pedagogické centrum uzatvorilo s danou školou, a to je zmluva o bezodplatnom prevode majetku štátu na, tzn. ktorou to, toto centrum darovalo tejto škole majetok a to 21 kusov notebookov, k tomu príslušný software, wifi router, data projektor a na druhej strane požaduje prenájom priestorov na na organizovanie seminárov v rámci projektu profesijný a kariérny rast pedagogických zamestnancov. Keďže podľa zákona by sme mali prenájom robiť prostredníctvom VOS, ale na základe skutočností, že, že tento priestor musíme prenajať na základe zmluvy o bezodplatnom prevode majetku štátu priamo metodicko-pedagogickému centru, preto táto súťaž, túto súťaž nemôžeme urobiť a musíme tento materiál schváliť ako prípad hodný osobitného zreteľa. Súčasťou návrhu máte, alebo súčasťou materiálu je aj výpočet nájomného, ktoré sa skladá z úhrady cien, alebo z úhrady energií plus je tam ešte aj nájomné. Tento materiál prešiel všetkými komisiami bez pripomienok a keďže chcem upozorniť, jedná sa o prípad hodný osobitného zreteľa, takže potrebujem 3/5. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči, otváram tomuto bodu diskusiu. Nemáme nikoho prihláseného, poprosím návrhovú komisiu.*

*RNDr. Peter Mach, poslanec BSK*

*Návrhová komisia predkladá na hlasovanie návrh uznesenia, tak ako je písomne predložený. Zastupiteľstvo schvaľuje ako prípad osobitného, hodný osobitného zreteľa nájom priestorov s podmienkami.*

*PhDr. Alžbeta Ožvaldová, podpredsedníčka BSK*

*Ďakujem, prezentujeme sa a hlasujeme.*

*Za bolo 34 poslancov, proti nebol nikto ani sa nezdržal, návrh uznesenia bolo prijaté.*

*Pristúpime k ďalšiemu bodu. Je to bod č. 13. Je to* ***Návrh na predaj spoluvlastníckeho podielu nehnuteľného majetku kaštieľ a priľahlé pozemky vo Veľkom Bieli.*** *Nech sa páči, predkladateľom je vicežupan Bendík, máte slovo.*

*Ing. Igor Bendík, podpredseda BSK*

*Ďakujem pekne za slovo, takže to je ten materiál, ktorý je asi očakávaný, že dnes v tomto zastupiteľstve schválime, možnože len na pripomenutie, tento kaštieľ je národnou kultúrnou pamiatkou, preto sme, keď sme uvažovali o tomto predaji v zmysle zákona o ochrane pamiatkového fondu boli povinný tento podiel ponúknuť štátu a to zastúpeným Ministerstvom kultúry a to nám oznámilo 12.11.2012, že ponuku na kúpu neprijíma. Na tento, na tento majetok bol niekoľko, bola niekoľkokrát vyhlásená obchodná verejná súťaž, naposledy 24.09.2012 a do súťaže sa prihlásila jedna fyzická osoba a to pán Róbert Vydra a navrhol odkúpenie tohto podielu za 125 000€. Následne znova v zmysle § 140 občianskeho zákonníka sme museli ponúknuť tento podiel za túto sumu na odkúpenie všetkým vlastníkom predmetnej nehnuteľnosti a toto predkupné právo si uplatnila pani Krištofíková, ktorá koncom roku 2013 zomrela a predkupné právo k podielu vo vlastníctve BSK si uplatnili jej potomkovia a to dedičia zo zákona a to Ing. Krivosudská Ivana rod. Krištofíková a Ing. Krištofík Július. V minulom roku bolo, mal som teda zopár stretnutí s týmito podiel, teda s týmito majiteľmi majoritného podielu kde sme nakoniec na základe týchto rokovaní zvýšili svoju ponuku zo 125 000€ na 140 000€, tzn. aj to uznesenie je formulované tak, že predávame tento podiel vo výške 140 000€ obidvom spolumajiteľom tzn. pani Krištofíkovej alebo pani Krivosudskej a pánovi Krištofíkovi, každému za sumu 70 000€. Ak sú k tomu nejaké otázky, nech sa páči.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči, otváram k tomuto bodu diskusiu. Nech sa páči, pán poslanec Pokorný.*

*Mgr. Lukáš Pokorný, poslanec BSK*

*Vážená pani predsedajúca, kolegyne, kolegovia, ja len technická pripomienka. Vzhľadom na to, že kaštieľ vo Veľkom Bieli je miestotvorným prvkom, prosím keby materiály tohoto typu boli predkladané aj do komisie územného rozvoja, my sme tento materiál v komisii územného rozvoja nemali a veľmi pekne prosím pamätať na nás, radi by sme sa takýmto materiálom zaoberali. Všetko, ďakujem veľmi pekne.*

*MUDr. Valerián Potičný, MPH, riaditeľ Úradu BSK*

*Dovoľte, aby som reagoval na túto poznámku. Myslím si, že je vhodné do budúcna všetky materiály, ktoré sa týkajú majetku, prenájmu, predaja, vyhlasovania obchodnej verejnej súťaži, aby boli vo všetkých komisiách, tzn. aby sa s nimi poslanci vedeli a oboznámili v dostatočnom predstihu ak úrad pre nich potrebuje dať nejaké dodatočné informácie, aby ich mohli dostať a kompetentne sa rozhodnúť, takže takto budeme postupovať na každom ďalšom zastupiteľstve. Ďakujem pekne.*

*PhDr. Alžbeta Ožvaldová, podpredsedníčka BSK*

*Ďakujeme pekne, takže by sme veľmi radi a každý asi z nás toto schvaľuje, ak nemáme ďalšieho diskutujúceho, tak poprosím návrhovú komisiu.*

*Ing. Roman Maroš, poslanec BSK*

*Ďakujem veľmi pekne za slovo. Návrhová komisia teda neobdržala žiadne doplňujúce ani pozmeňujúce návrhy uznesenia, preto si Vám dovoľujeme predložiť na schválenie návrh uznesenia, tak ako bol písomne predložený s materiálom. Zastupiteľstvo BSK schvaľuje predaj nehnuteľného majetku podielovým spoluvlastníkom Ing. Krivosudskej a Ing. Krištofíkovi s podmienkami.*

*PhDr. Alžbeta Ožvaldová, podpredsedníčka BSK*

*Ďakujem pekne, prezentujeme sa a hlasujeme.*

*Za bolo 36 poslancov, nebol nikto proti, nikto sa nezdržal, uznesenie bolo prijaté.*

*Ďalší bod programu je bod č. 14* ***Návrh na zámenu nehnuteľnosti pozemku vo vlastníctve BSK s pozemkom vo vlastníctve mesta Stupava****, predkladateľom je vicežupan pán Bedík, nech sa páči.*

*Ing. Igor Bendík, podpredseda BSK*

*Ďakujem pekne za slovo, takže ďalší návrh na, teda návrh na zámenu nehnuteľnosti, je to znova prípad hodný osobitného zreteľa, tento návrh má byť alebo teda zámena medzi BSK a mestom Stupava. Mesto Stupava v súčasnosti vlastní parcely č. 729/2 o výmere 4481m2 a taktiež parcelu 726/3 o výmere 253m2. BSK na oblátku vlastní parcelu č. 719/1 o výmere 7081m2. V podstate k tejto zámene sú dané aj podmienky, reps. aj z toho, z toho sa vychádzalo a to v podstate za prvé scelenie tzv. veľkého parku priľahlého ku kaštieľu vo vlastníctve BSK ako predpoklad budúceho možného čerpania eurofondov, taktiež scelenie tzv. malého parku zase vo vlastníctva, vo vlastníctve mesta Stupava ako predpoklad čerpania prostriedkov na jeho revitalizáciu zo strany Mesta Stupava. Taktiež na súčasnom pozemku, ktorý vlastní BSK je dnes situované torzo skleníka, ktorý je kultúrnou pamiatkou, čím BSK prenáša zodpovednosť o jeho údržbu na budúceho vlastníka a to Mesto Stupava. Tieto podmienky obsahujú aj záväzok Mesta Stupava zabezpečovať údržbu zelene v celom parku, takzvane v celom parku, vo veľkom aj malom parku po dobu minimálne 20 rokov, taktiež podmienka je tam záväzok Mesta Stupava nepreviesť vlastnícke právo k nadobudnutej časti parku tretím subjektom pod sankciou doplatenia trhovej ceny zmenených pozemkov určenej v čase porušenia tejto povinnosti, taktiež záväzok, že Stupava park prednostne poskytne pre aktivity BSK a park bude prístupný verejnosti a pre potreby organizovania kultúrnych, spoločenských a športových podujatí a jedna podmienka tam je doplnená, ktorá vyplynula z rokovania poslaneckých klubov a to právo BSK na odstúpenie od zámennej zmluvy v prípade porušenia povinností Mesta Stupava z bodov 1 až 7. Tento materiál prešiel všetkými komisiami bez pripomienok, ja by som ešte poprosil pána primátora Maroša, keby k tomu povedal zopár slov. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči nasleduje pán primátor, pán poslanec Maroš.*

*Ing. Roman Maroš, poslanec BSK*

*Ďakujem veľmi pekne za slovo, ja si myslím, že v zásade bolo všetko povedané, to čo pán vicežupan Bendík tu spomenul, naozaj máme enormný záujem či už zo strany Mesta Stupava, taktiež si myslíme aj zo strany BSK, aby sa takýto projekt posunul do ďalšieho levelu, tzn. prvým takým zmysluplným krokom je ucelenie týchto dvoch, momentálne samostatných parciel v rámci, v podobe kaštieľskeho parku a malého parku. Naozaj sa chcem veľmi pekne prihovoriť za takúto zámenu a všetky tie podmienky, ktoré sú zachytené v tom návrhu sme prišli na základe spoločného, spoločného rokovania, myslím si, že sú výhodné pre obidve strany. Ako bolo spomenuté, momentálne na pozemku BSK sa nachádza torzo bývalého grófskeho skleníka, ktorá je národnou kultúrnou pamiatkou a teda povinnosťou BSK je sa starať o tento skleník. My ako Mesto Stupava, ja ako reprezentant teda by som chcel deklarovať, že máme naozaj enormný záujem, aby tento priestor oživil, aby bol prístupný obyvateľom, aby naozaj sme ho zrevitalizovali a mohol slúžiť tomu účelu, na ktorý sme ho, na ktorý ho mienime využiť. V tejto chvíli Vám môžem povedať, že ten park je uzavretý, nie je prístupný v celej tej výmere verejnosti a naozaj máme za to, aby sa táto situácia zmenila a aby sme mohli postupne revitalizovať túto časť mesta. Ďakujem veľmi pekne za podporu.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči, nasleduje pán poslanec Šramko.*

*Ing. Peter Šramko, poslanec BSK*

*Ďakujem pekne, ja len chcem zvýrazniť, že zo začiatku sme mali určité problémy s tým, že meníme pozemky nie 1:1 k rozlohe, ale tie v podstate rozmerové rozdiely sú doplnené tými podmienkami údržby na dlhú, na dlhé roky, takže chcem povedať, že už potom sme nemali s tým problém. A podporíme.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči, pán poslanec Pokorný.*

*Mgr. Lukáš Pokorný, poslanec BSK*

*Nuž tak ja asi trošku problém mať budem. Úplne úprimne sa priznám, že ten rozdiel vo výmerách je cez 2 000m2, priznám sa, že tie podmienky, ktoré sú tam zaväzujúce sú štandardnými podmienkami snáď s výnimkou podmienky skleníka a dovolím si opraviť pána podpredsedu Bendíka, nebol prerokovaný vo všetkých komisiách, bol prerokovaný vo vybraných komisiách, tak ako to ukladá príslušný protokol. Z môjho pohľadu zámer veľmi dobrý, samozrejme sprístupnenie všetko podporujem, podporujem aj zámenu, mám však problém s tou, s tým, s tou veľkosťou výmer 2 000m2 v bezprostrednom centre Stupavy, zeleň, jednoducho opäť, nemám problém so scelením pozemkov, nemám problém so všetkými tými aktivitami, ktoré sú tam deklarované, naopak, veľmi ich vítam, len ten , tá ten rozdiel výmer mi príde, mi príde veľmi veľký. Ďakujem veľmi pekne.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči s faktickou pán poslanec Maroš.*

*Ing. Roman Maroš, poslanec BSK*

*Ďakujem veľmi pekne za slovo, budem len v krátkosti reagovať, naozaj, tie podmienky by mali byť nejakým dekla, by mali deklarovať, že tá výmera síce nie je 1:1 ale že ten nejaký benefit, by tam mal byť akože pridaný a čo sa týka lokalizácii toho pozemku, je tam naozaj priložená aj územnoplánovacia informácia o tom, že sa jedná o národnú kultúrnu pamiatku, teda nejaké pochybnosti o tom, že čo s tým pozemkom by sa mohlo stať sú týmto pádom mne sa zdá, že je jasné a na základe aktivít, ktoré v Stupave sme v minulosti robili, či je to rekonštrukcia,  revitalizácia ďalšej národnej kultúrnej pamiatky, čo je druhá najstaršia zachovaná synagóga na Slovensku, takže podarilo sa nám zachovať židovskú alebo obnoviť židovskú synagógu v Stupave vybudovať ďalšie nejaké kultúrne zariadenia, takže toto by malo byť pokračovaním a nejakým ďalším projektom v rámci úspešného napredovania v takomto, v takejto filozofii, ďakujem veľmi pekne.*

*PhDr. Alžbeta Ožvaldová, podpredsedníčka BSK*

*Nech sa páči, s faktickou pán poslanec Dostál.*

*Mgr. Ondrej Dostál, poslanec BSK*

*Je pravda, že tá zámena je čisto technicky a finančne a rozlohou v neprospech BSK, že teda dávame väčší pozemok a dostaneme menší pozemok, napriek tomu, ja nebudem mať problém hlasovať za tento návrh z 2 dôvodov, jednak že tie pozemky, to v koho vlastníctve sú, nie je výsledok nejakého stáročného vývoja kontinuálneho, že by sme svoje dedičstvo dlhodobé teraz niekomu odovzdávali, nejako sa to tak vyvinulo, kľudne sa to v čase vzniku samosprávy, čiže obecnej alebo regionálnej mohlo vyvinúť aj úplne, úplne inak, ja to vnímam tak, že iba dávame veci do poriadku. Druhý dôvod je ten, že nemeníme takýmto spôsobom pozemky s nejakou firmou, ktorá by tam chcela robiť nejakú rozsiahlu výstavbu, zarábať na tom, meníme to so samosprávou, čiže podľa mňa je to v poriadku.*

*PhDr. Alžbeta Ožvaldová, podpredsedníčka BSK*

*Ďakujem pekne, nasleduje pani poslankyňa Mikušová.*

*Ing. Tatiana Mikušová, poslankyňa BSK*

*Rovnako by som chcela podporiť tento materiál, samozrejme keďže je, budeme ho schvaľovať ako prípad osobitného zreteľa, pevne dúfam a verím, že sa 3/5 väčšina na toto nájde, ja chcem podporiť hlavne iniciatívu Mesta Stupava, sedí tu medzi nami primátor, ktorý je pre nás garanciou toho, že mladý aktívny primátor chce pre Mesto Stupava urobiť niečo pozitívne a dobré pre ľudí a to je pre mňa dostatočná garancia.*

*PhDr. Alžbeta Ožvaldová, podpredsedníčka BSK*

*Nasleduje pán poslanec Káčer.*

*Ing. Juraj Káčer, poslanec BSK*

*Dobrý deň, ďakujem za slovo, ja len by som chcel k tomu povedať, že ten park využívajú obyvatelia celého Bratislavského samosprávneho kraja, takže to, že to bude v správe Stupavy absolútne neni podľa mňa, je to len výhodou, lebo sám som návštevníkom tohto parku, takže veľmi pozitívne hodnotím snahu pána Maroša získať toto do správy a naozaj oživiť tento krásny park. Ďakujem.*

*PhDr. Alžbeta Ožvaldová, podpredsedníčka BSK*

*Nech sa páči, pán poslanec Maroš.*

*Ing. Roman Maroš, poslanec BSK*

*Ďakujem veľmi pekne všetkým Vám za podporu, ja by som len mal prosbu na predkladateľa pána Bendíka a to v časti B s termínom apríl 2015 o úpravu autoremedúrou o jún 2015.*

*PhDr. Alžbeta Ožvaldová, podpredsedníčka BSK*

*Nech sa páči, pán vicežupan.*

*Ing. Igor Bendík, podpredseda BSK*

*Ďakujem pekne, autoremedúrou upravujem tento termín na jún 2015.*

*PhDr. Alžbeta Ožvaldová, podpredsedníčka BSK*

*Ďakujem pekne, ak nemáme ďalšieho diskutujúceho, tak poprosím, slovo má návrhová komisia.*

*Ing. Roman Maroš, poslanec BSK*

*Ďakujem veľmi pekne za slovo, tak dovoľte, aby som si aj predniesol návrh uznesenia. Teda návrhová komisia neobdržala žiadne pozmeňujúce ani doplňujúce návrhy k tomuto návrhu, preto si Vám ako návrhová komisia dovoľujeme predložiť návrh uznesenia, tak ako je písomne predložený s materiálom. Návrh sa skladá z časti schvaľuje zámenu pozemkov medzi BSK a Mestom Stupava s podmienkami a po B ukladá riaditeľovi úradu BSK zabezpečiť prípravu a podpis zámennej zmluvy s podmienkami s termínom do, s termínom jún 2015.*

*PhDr. Alžbeta Ožvaldová, podpredsedníčka BSK*

*Ďakujem, prezentujme sa a hlasujme.*

*Za bolo 36 poslancov, proti nebol nikto, ani sa nezdržal, uznesenie bolo prijaté.*

*Pristúpime k bodu č. 15, je to* ***Návrh dohody o spolupráci medzi BSK (Slovenská republika) a spolkovou krajinou Burgenland (Rakúsko)****, nech sa páči, predkladateľkou je vicežupanka pani Németh, nech sa páči, máte slovo.*

*PhDr. Gabriella Németh, podpredsedníčka BSK*

*Ďakujem veľmi pekne pani vicežupanka za slovo, vážené kolegyne, kolegovia, máte pred sebou predmetný materiál, je to dohoda o spolupráci medzi Bratislavským samosprávnym krajom a Spolkovou krajinou Burgenland. So Spolkovou krajinou Burgenland už spolupracujem od roku 2003, zatiaľ na neformálnej báze, teraz už je načase, aby sme tejto spolupráci dali aj nejakú formu. Preto je tu na stole táto dohoda, ktorú bude podpisovať po schválení v Zastupiteľstve BSK a po schválení Spolkovou krajinou Burgenland pán župan a na druhej strane pán predseda krajinskej vlády Burgenlandu. Materiál bol prerokovaný v komisii školstva, v komisii regionálneho rozvoja, vo finančnej komisii, dopravnej komisii, v komisii európskych záležitostí ako aj v komisii kultúry, materiál dostal podporu v týchto komisiách a ja vás tiež prosím, aby ste dnes tento materiál podporili. Ďakujem pekne.*

*PhDr. Alžbeta Ožvaldová, podpredsedníčka BSK*

*Ďakujeme pekne, otvárame k tomuto bodu diskusiu. Ak nemáme nikoho prihláseného, nech sa páči návrhová komisia, dajte návrh uznesenia.*

*Ing. Ján Karman, poslanec BSK*

*Návrhová komisia predkladá k zastupiteľstvu na schválenie návrh s uznesením: Zastupiteľstvo Bratislavského samosprávneho kraja po prerokovaní materiálu schvaľuje Dohodu o spolupráci medzi Bratislavským samosprávnym krajom a Spolkovou krajinou Burgenland.*

*PhDr. Alžbeta Ožvaldová, podpredsedníčka BSK*

*Ďakujem, prezentujeme sa a hlasujeme, nech sa páči. Za bolo 35 poslancov, nikto sa nezdržiaval hlasovania, ani proti nikto nebol, uznesenie bolo prijaté.*

*Pristúpime k bodu číslo 17, je to Návrh na určenie odmeny hlavnému kontrolórovi a podpredsedom BSK za druhý polrok 2014, ktorého predkladateľom je pán poslanec Pomichal. Nech sa páči, máte slovo. Poprosím o kľud, ďakujem. Prepáčte, čiže je to bod číslo 16, potom pôjde 17, správa kontrolóra, ďakujem veľmi pekne, čiže bod číslo 16 ide, pán Pomichal, máte slovo. Pardon, takže máme technický problém, ja som zahlásila odmenu, ale majú tu technický problém s tým, tak bod číslo 16 bude* ***Správa o výsledkoch kontrolnej činnosti Útvaru hlavného kontrolóra BSK****. Takže, slovo má pán hlavný kontrolór, nech sa páči.*

*Ing. Štefan Marušák, hlavný kontrolór BSK*

*Ďakujem pekne, vážená pani predsedajúca, vážené panie podpredsedníčky, vážení páni podpredsedovia, pani poslankyne, páni poslanci. Pred sebou máte materiál, ktorý patrí do kategórie pravidelných a tých, ktoré mi predpisuje zákon v pravidelných polročných intervaloch. Ide o, vlastne, správa o tom, ktoré kontroly a v akých počtoch sme vykonali v 2. polroku minulého roka. Neviem, či mám vymenúvať všetky, ale materiál bol v 4 kontrolách, kde prešiel jednohlasne, takže ak by ste mali prípadné otázky, tak radšej nechám priestor na ne. Ďakujem pekne za pozornosť.*

*PhDr. Alžbeta Ožvaldová, podpredsedníčka BSK*

*Ďakujem pekne, takže otváram k tomuto bodu diskusiu. Nech sa páči pani poslankyňa Zemanová.*

*RNDr. Anna Zemanová, poslankyňa BSK*

*Ďakujem pekne za slovo, nemám pripomienky k samotnej správe, ale rada by som doplnila návrh uznesenia o časť „B. ukladá“, a síce považujem za potrebné, aby sa vykonali dve kontroly, a chcela by som dať návrh na kontrolu do plánu kontroly činnosti útvaru hlavného kontrolóra na kontrolu použitia dotácie BSK v zmysle Zmluvy o poskytnutí dotácie uzatvorenej medzi Bratislavským samosprávnym krajom a príjemcom mestská časť Petržalka na projekt výstavby plavárne na území mestskej časti Bratislava v Petržalke v sume 500 000€. A druhú kontrolu v podstate obsahovo takú istú, ale ide o kontrolu plnenia, teda poskytnutia použitia dotácie medzi Bratislavským samosprávnym krajom a príjemcom mestom Malacky, vo výške poskytnutej dotácie 580 000€. Takýto návrh doplňujúci uznesenia dávam, termín 30.6.2015.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči nasleduje pán poslanec Karman.*

*Ing. Ján Karman, poslanec BSK*

*Ďakujem pekne za slovo, ja len pripomínam, že som takisto doplnil návrh uznesenia o zaradenie do plánu prebiehajúcich kontrol na vykonanie mimoriadnej kontroly, je to tá vec s tou interpeláciou, pán kontrolór mi teda prisľúbil, že by to vedel zaradiť do aktuálnej prebiehajúcej kontroly a ešte vlastne pred samotným predajom ju zrealizovať. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči pani poslankyňa Pätoprstá.*

*Ing. arch. Mgr. Art. Elena Pätoprstá, poslankyňa BSK*

*Ja by som chcela poprosiť pána kontrolóra, či by nám mohol, prípadne aspoň ústne, odporučiť v časti 8, kde robil za kontrolované obdobie apríl – december 2013 magistrát hlavného mesta ohľadom opravy povrchov prejazdných komunikácií, kde konštatuje, že tam nebola využitá možnosť znížiť oprávnené nákladky o 5 a viac %, ak teda vie, či by nám vedel povedať asi o aké sumy išlo, a to je prvá časť otázky, ak to vie. A druhá časť otázky, či by nám mohol poskytnúť radu, akým spôsobom môžeme žiadať vyvodenie zodpovednosti za neplnenie týchto, tejto časti zmluvy, vzhľadom na to, že je tu aj zopár poslancov hlavného mesta, aby sme vedeli potom aj toto vyvodenie výsledkov neekonomického nakladania s verejnými financiami aplikovať.*

*PhDr. Alžbeta Ožvaldová, podpredsedníčka BSK*

*Ďakujem pekne, keďže nemáme už nikoho prihláseného, poprosím pána hlavného kontrolóra o reakcie.*

*Ing. Štefan Marušák, hlavný kontrolór BSK*

*Áno, ďakujem pekne, keďže tu nemám celú správu so sebou, tak vám neviem povedať túto sumu, ale nie je problém, tú správu vám môžem zaslať digitálne, a takisto pokiaľ išlo tam o to neuplatnenie si možnosti znížiť cenu, v tom predložení zmluvy, tak tam sme tiež nenašli spôsob, akým by sme riešili tento problém.*

*Ing. arch. Mgr. Art. Elena Pätoprstá, poslankyňa BSK*

*Čiže pošte nám to? Pošlete nám to?*

*Ing. Štefan Marušák, hlavný kontrolór BSK*

*Naozaj skutočne, neviem ako by sme tento problém riešili.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči s faktickou pani poslankyňa Zemanová.*

*RNDr. Anna Zemanová, poslankyňa BSK*

*Chcela by som sa opýtať pána kontrolóra, my sme prijali uznesenie, že správy budú zverejnené na stránke Bratislavského samosprávneho kraja, neviem kde som teraz napojená, či je zverejnená tá správa alebo nie, lebo v podstate potom netreba posielať správu, keďže mala byť na stránke samosprávneho kraja. Je tam zverejnená tá správa?*

*Ing. Štefan Marušák, hlavný kontrolór BSK*

*Musí tam byť zverejnená.*

*RNDr. Anna Zemanová, poslankyňa BSK*

*No, tak potom ďakujem pekne.*

*Ing. Štefan Marušák, hlavný kontrolór BSK*

*Zhruba po dvoch týždňoch tú správu zverejníme.*

*RNDr. Anna Zemanová, poslankyňa BSK*

*Aha, tak bude. Dobre.*

*PhDr. Alžbeta Ožvaldová, podpredsedníčka BSK*

*Ďakujem, ak nemáme ďalšieho diskutujúceho, tak poprosím návrhovú komisiu.*

*RNDr. Peter Mach, poslanec BSK*

*Návrhová komisia dostala návrh na doplnenie uznesenia o časť „B. ukladá“ a síce mali by sme uložiť hlavnému kontrolórovi Bratislavského samosprávneho kraja tri úlohy, prví dve úlohu „B1“ a „B2“ navrhuje pani poslankyňa Zemanová, úloha „B1“ znie: zaradiť do plánu kontrolnej činnosti útvaru hlavného kontrolóra na 2. polrok 2015 kontrolu použitia dotácie BSK v zmysle zmluvy o poskytnutí dotácie uzatvorenej medzi prispievateľom Bratislavským samosprávnym krajom a príjemcom mestská časť Petržalka IČO Kutlíková Bratislava na projekt výstavby plavárne na území mestskej časti Bratislava Petržalka v sume 500 000€ schválených uznesením č. 44/2014 zo dňa 20.6.2014, a za „B2“ zaradiť do návrhu plánu kontrolnej činnosti ÚHK na 2. polrok 2015 kontrolu použitia dotácie BSK v zmysle zmluvy o poskytnutí dotácie uzatvorenej medzi prispievateľom BSK a príjemcom mestom Malacky IČO: Radlinského, Malacky na poskytnutie ústavnej pohotovostnej služby za rok 2014 v sume 580 000€ schválenej uznesením č. 80/2014 zo dňa 24.10.2014, termín je 30.6.2015, čiže najprv doplnenie uznesenia o tieto dve časti „B1“ a „B2“.*

*PhDr. Alžbeta Ožvaldová, podpredsedníčka BSK*

*Ďakujem, čiže hlasujeme o návrhu pani poslankyne Zemanovej, prezentujme sa, hlasujeme. Ďakujeme, za 33 poslancov, proti nikto, nezdržal sa nikto, uznesenie bolo prijaté, nech sa páči, ďalej.*

*RNDr. Peter Mach, poslanec BSK*

*A ďalej sme dostali návrh od pána poslanca Karmana, ktorý takisto navrhuje uznesenie doplniť o ďalšiu úlohu, ktorá bude označená ako „B3“ a tá úloha bude znieť, že: ukladá hlavnému kontrolórovi BSK zaradiť do plánu prebiehajúcich kontrol vykonanie mimoriadnej kontroly výkonu predbežnej finančnej kontroly (hospodárnosti, účelnosti, efektívnosti a účinnosti) v oblasti nakladania s majetkom VÚC na oddelení Správy majetku úradu BSK od 1.1.2012 do termínu kontroly. Termín 1. polrok 2015.*

*PhDr. Alžbeta Ožvaldová, podpredsedníčka BSK*

*Prezentujme sa, hlasujme. Za bolo 33 poslancov, proti nebol nikto ani sa nezdržal, čiže sme uznesenie prijali a teraz ďalej, nech sa páči.*

*RNDr. Peter Mach, poslanec BSK*

*Ďakujem, a teraz budeme hlasovať o celom uznesení, ktoré sa bude skladať časti „A. berie na vedomie“ správu a z časti B, ktorá bude obsahovať 3 úlohy, ktoré sme už schválili.*

*PhDr. Alžbeta Ožvaldová, podpredsedníčka BSK*

*Ďakujem pekne, prezentujme sa, hlasujme. Za bolo 33 poslancov, proti nebol nikto ani sa nezdržal, uznesenie bolo prijaté.*

*Bod č. 17* ***Návrh na určenie odmeny hlavnému kontrolórovi a podpredsedom Bratislavského samosprávneho kraja za 2. polrok 2014****, ktorého predkladateľom je pán poslanec Pomichal. Pán poslanec, máte slovo.*

*Ing. István Pomichal PhD., poslanec BSK*

*Vážení kolegovia, dovoľte mi, aby som po konzultácii s predsedami poslaneckých klubov a poslancov nášho zastupiteľstva vám predložil Návrh na určenie odmien hlavnému kontrolórovi a podpredsedom Bratislavského samosprávneho kraja za 2. polrok 2014. Vzhľadom k tomu, že minulý rok sme o odmenách o 1. polroku ani nerozprávali, teraz je obdobie hodnotenia druhého polroka, a my sme v pláne činnosti hlavnému kontrolórovi zadali určité úlohy, dneska predložil nám správu, čo sme schválili, dali sme ďalšie úlohy a všetci sme s tým súhlasili, že tú prácu, ktorú sme zverili hlavnému kontrolórovi je, takže navrhujem v podstate uznesenie, ktoré sa bude skladať z tých troch častí, takže návrh na hlavného kontrolóra je, aby sme mu priznali odmenu vo výške 20% zo súhrnu platov za 2. polrok 2014. V časti „B“ a „C“ budeme hodnotiť našich podpredsedov, všetci vieme, že naši podpredsedovia pracujú v súčinnosti, pracujú nad rámec niektorí pracovného času, zastupujú našu župu v rokovaniach mimo činnosti zastupiteľstva, a tá práca bola hodnotená veľmi kladne, a dnes sme svedkami toho, že naši vicežupani dokážu spolupracovať a predkladať materiály kvalitne, takže v bode „B“ navrhujem odmeny podpredsedom Bratislávneho samosprávneho kraja za 2. polrok a to Ing. Igorovi Bendíkovi, Ing. Martinovi Bertovi, kandidátovi vied, a doktorke Gabrielly Németh, taktiež o výške 20% zo súhrnu platov za 2. polrok 2014. V bode „C“ máme dvoch podpredsedov, resp. podpredsedníčku a podpredsedu, ktorým sme nepriznali úväzok, ktorí pracujú celý polrok bez odmeny, pričom vieme všetci, že vykonali kvalitnú prácu a svoju prácu odovzdávajú na zastupiteľstve pravidelne, a zastupujú pána župana na jednotlivých poverených akciách a za to navrhujem pre nich odmenu, a to konkrétnu sumu, ktorá je rovnaká s 20% tým poslancom, ktorí sú v úväzku, a to je určenie odmeny podpredsedom Bratislavského samosprávneho kraja za 2. polrok 2014 vo výške 2758,80€ doktorke Alžbete Ožvaldovej a doktorovi Martinovi Zaťovičovi. Tento návrh vychádza aj z toho, že vlastne všetci zhodneme v tom, že ten minulý rok bol vynikajúco náročný, veľmi náročný, a tie úlohy, ktoré sme vytýčili za pomoci nášho hlavného kontrolóra a podpredsedom boli naplnené.*

*PhDr. Alžbeta Ožvaldová, podpredsedníčka BSK*

*Ďakujem, otváram k tomuto bodu diskusiu, prihlásený je pán poslanec Šramko.*

*Ing. Peter Šramko, poslanec BSK*

*Ďakujem za slovo, ja tu mám konkrétny problém jedine, teda vôbec nemám problém s tým, aby bola vyplatená odmena niekomu, lebo o tom nepochybujem, že keď niekto robí, aby mal odmenu, len tu mám na pána doktora Šaraya, či „C“čko môže byť v tejto formulácii alebo či to netreba v inej formulácii alebo iným spôsobom, lebo pokiaľ poslanec poberá odmenu na to máme v zákone presne stanovené limity a či môže dostávať len odmenu alebo nemôže, keďže sa jedná o poslaneckú odmenu, takže prosím vyjadrenie k „C“čku. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči pán doktor Šaray.*

*JUDr. Matúš Šaray, vedúci právneho oddelenia BSK*

*Ďakujem pekne, my sme sa v prestávke o tom bavili s pánom poslancom, len sme sa nerozumeli, lebo naozaj v tomto prípade vidím právny problém práve v tom, že pani podpredsedníčka Ožvaldová a podpredseda Zaťovič nemajú ten štatút tzv. dlhodobo uvoľnených podpredsedov, a v takom prípade sú odmeňovaní ako vy všetci ostatní a vzťahuje sa na nich ten zákonný limit ročnej odmeny vo výške 20-násobku, keďže váš poriadok odmeňovania hovorí, že dostávate mesačne 1/12 z 19-násobku tak ten limit by tam bol v podstate ta 1/12, čo určite je nižšia suma ako je tu navrhnutá, to znamená ako možný spôsob riešenia je, aby toto zastupiteľstvo svojím hlasovaním určilo alebo prejavilo vôľu, že súhlasí s tým, samozrejme so súhlasom týchto dotknutých osôb, že budú v rozsahu tých 20%, tak ako ste navrhovali dlhodobo uvoľnení akokeby na kratší úväzok a v takom prípade im priamo uznesením zastupiteľstvo schváli pravidelnú mesačnú odmenu tak, ako to hovorí §11 zákona, ako ste to schvaľovali aj pri ostatných podpredsedoch.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči nasleduje pán poslanec Ágoston.*

*Peter Ágoston, poslanec BSK*

*Ďakujem pekne za slovo, ja takisto nemám problém s materiálom, len takisto upriamim pozornosť na bod „C“, aby neprišlo k nejakým nezrovnalostiam, či sa jedná o sumu, ktorá sa bude deliť, alebo sa jedná o sumu, ktorá bude vyplatená každému jednému, ďakujem pekne.*

*PhDr. Alžbeta Ožvaldová, podpredsedníčka BSK*

*Ďakujem veľmi pekne, nech sa páči pán poslanec Pomichal.*

*Ing. István Pomichal PhD., poslanec BSK*

*Samozrejme tá odmena platí každému po 2758,80 ako jednorázová odmena.*

*PhDr. Alžbeta Ožvaldová, podpredsedníčka BSK*

*Nech sa páči, s faktickou pán Ágoston.*

*Peter Ágoston, poslanec BSK*

*Tým pádom pán doktor, je to v poriadku alebo to treba zmeniť? Formuláciu, ďakujem.*

*PhDr. Alžbeta Ožvaldová, podpredsedníčka BSK*

*Nech sa páči pán poslanec, či pardon pán doktor Šaray.*

*JUDr. Matúš Šaray, vedúci právneho oddelenia BSK*

*Ďakujem, naozaj len v tejto sume to jednoducho nemôže byť takýmto spôsobom, musí byť to uznesenie doplnené formulované tak, že zastupiteľstvo budem naozaj nahlas uvažovať konštatuje alebo súhlasí s uvoľnením týchto dvoch pánov a pani podpredsedníčku a pána podpredsedu ako dlhodobo uvoľneného v rozsahu 20% úväzku a schvaľuje im a môžeme to zjednodušiť mesačnú odmenu vo výške 20% z platu teda ostatných podpredsedov, lebo tí majú takisto uznesením určené.*

*PhDr. Alžbeta Ožvaldová, podpredsedníčka BSK*

*Ak dovolíte, ja vo svojom mene, ale určite aj v mene Martina Zaťoviča, my sme ten materiál videli len dneska. Aby nedošlo k žiadnym obmedzeniam pre, ja navrhujem stiahnime bod „C“. Poprosím vás, aby sme absolútne nepotrebujeme bod „C“. Poprosíme, aby sme stiahli bod „C“ a hlasujte o bode „A“ a „B“. Ďakujem veľmi pekne. Nech sa páči, s faktickou pán Ágoston.*

*Peter Ágoston, poslanec BSK*

*To nebol dôvod, aby sme sťahovali bod „C“, ja som len chcel, aby bolo jasne uvedené, že tá výška 2758,8 je, bude vyplatená každému jednému, mne to z tej formulácie bodu „C“ nie je jasné. Ďakujem pekne.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči s faktickou pani poslankyňa Zemanová.*

*RNDr. Anna Zemanová, poslankyňa BSK*

*Mám dotaz na pána doktora Šaraya či neexistuje možnosť, že to nazveme mimoriadnou odmenou, aby sme sa vyhli takýmto konštrukciám, ktoré teraz tu navrhujete. Lebo nemáme vôbec problém, radi budeme, keď sa tá odmena schváli ale zas treba predísť ťažkostiam.*

*PhDr. Alžbeta Ožvaldová, podpredsedníčka BSK*

*Ešte raz predtým, ako dám slovo pánovi Pomichalovi, poprosím vás, aby sme rokovali o bode „A“ a „B“. Ak súhlasí s tým môj kolega Zaťovič, my sme obidvaja aj starostovia mestských častí, nerokujme o bode „C“. To znamená, že o odmene Ožvaldovej a Zaťovičovi. V žiadnom prípade. Ďakujem veľmi pekne.*

*RNDr. Anna Zemanová, poslankyňa BSK*

*Daj pozmeňovák.*

*PhDr. Alžbeta Ožvaldová, podpredsedníčka BSK*

*Dám. Presne tak. Nech sa páči pán poslanec Švaral s faktickou.*

*Mgr. Peter Švaral, poslanec BSK*

*Ja len drobná vec, pani podpredsedníčka dávate návrh, aby sa stiahol bod „C“? To je vlastne len technická záležitosť, dnes sa ten bod „C“ stiahne, ostatné sa schváli a po technickej stránke sa to a procesnej sa to môže pripraviť na niektoré budúce zastupiteľstvo, aby sme si dnes nekomplikovali život. Ako nikto z nás nemá s tým problém, ale aby sme sa vyhli tým technickým problémom.*

*PhDr. Alžbeta Ožvaldová, podpredsedníčka BSK*

*Veľmi pekne ďakujem, nech sa páči nasleduje pán poslanec Pomichal.*

*Ing. István Pomichal PhD., poslanec BSK*

*Tak ja tento návrh beriem, takže tento bod „C“ sťahujem z návrhov, takže dáme hlasovať o bode „A“ a „B“.*

*PhDr. Alžbeta Ožvaldová, podpredsedníčka BSK*

*Ďakujem veľmi pekne, nasleduje pán poslanec Baxa.*

*Ing. Pavol Baxa, poslanec BSK*

*Ďakujem, ja som už len chcel prečítať konkrétne ustanovenie zákona.*

*PhDr. Alžbeta Ožvaldová, podpredsedníčka BSK*

*Nemusíte.*

*Ing. Pavol Baxa, poslanec BSK*

*Ale potom ako sa to dohodlo, tak myslím si, že to je jediné schodné riešenie.*

*PhDr. Alžbeta Ožvaldová, podpredsedníčka BSK*

*Ďakujeme veľmi pekne. Takže predkladateľ si osvojil autoremedúrou môj návrh, takže budete hlasovať o bode „A“ a „B“. Keďže nemáme diskutujúceho, nech sa páči návrhová komisia.*

*RNDr. Peter Mach, poslanec BSK*

*Ďakujem pekne, návrhová komisia teda predkladá na hlasovanie návrh uznesenia o určení odmeny hlavnému kontrolórovi a podpredsedom BSK, tak ako ste ho dnes ráno dostali na stôl s autoremedúrou upraveným obsahom tak, že v bode „A“ v určení odmeny hlavnému kontrolórovi sa dopíše 20%, v bode „B“ určenie odmeny podpredsedom sa dopíše 20% a sú tam vymenovaní traja podpredsedovia Ing. Bendík, Ing. Berta, doktorka Németh a bod „C“ predkladateľ stiahol, čiže o týchto dvoch častiach, uznesení skladajúcich sa z dvoch častí.*

*PhDr. Alžbeta Ožvaldová, podpredsedníčka BSK*

*Ďakujem, hlasujeme. Prezentujte sa, hlasujeme. Za uznesenie bolo 30 poslancov, proti nebol nikto, jeden sa zdržal, uznesenie bolo prijaté.*

*Pristúpime k bodu č.18. Je to* ***Návrh na zorganizovanie odbornej verejnej konferencie k zámeru Vlády Slovenskej republiky realizovať výstavbu novej nemocnice v Bratislave****, ktorého predkladateľom je pani poslankyňa Zemanová. Nech sa páči, máte slovo.*

*RNDr. Anna Zemanová, poslankyňa BSK*

*Ďakujem pekne za slovo, vážení kolegovia, dňa 13.2. pán minister zdravotníctva informoval poslancov Národnej rady Slovenskej republiky o zámere realizácie výstavby novej nemocnice v Bratislave. Štúdia uskutočniteľnosti a záverečná správa k tomuto materiálu bola zverejnená na webovej stránke Ministerstva zdravotníctva v januári tohto roka. Veľmi stručne povedané ide o to, že na ploche 9,4 ha v podstate v areáli Nemocnice sv. Michala, bývalej nevojenskej nemocnice na Patrónke, resp. Železnej studienke sa majú poskytovať terciárne zdravotnícke služby pre Bratislavský región, to znamená so spádovou oblasťou približne 500 000 obyvateľov, a ďalších najmenej 400 000 ľudí žijúcich v kraji. Spustenie prevádzky sa uvažuje už v roku 2018. Projekt počíta s ukončením činnosti Univerzitnej nemocnice Bratislava, to znamená s uzatvorením nemocnice Ružinov, nemocnice na Kramároch a nemocnice na Mickiewiczovej. Projekt zásadným spôsobom znižuje počet lôžok z 2513 na 880 lôžok, žiadnym spôsobom sa nedotýka alarmujúcej a najviac zaťažujúcej situácie v našom zdravotníctve, a to s liečením dlhodobo chorých, ktorých ponecháva v podstate na 113 lôžkach v starom objekte Podunajských Biskupiciach. Vážení kolegovia, tento materiál, ktorý predkladám nemá za cieľ posudzovať formu financovania tohto projektu, ale má poukázať na to, že Ministerstvo zdravotníctva, Vláda Slovenskej republiky ako aj spracovateľ analýzy a záverečnej správy doteraz neviedol odbornú diskusiu o skutočných potrebách obyvateľov Bratislavského kraja v poskytovaní zdravotnej starostlivosti a predpokladaných dopadov na komplexnosť zdravotníckych služieb. Je nevyhnutná okamžitá diskusia zadávateľa s Bratislavským samosprávnym krajom, hlavným mestom Bratislavou, zdravotníkmi a akademickou obcou. Tá naliehavosť vyplýva aj z toho, že už bolo vyhlásené verejné obstarávanie na poskytovateľa týchto služieb a ten proces je skutočne veľmi rýchlo naštartovaný. Po preštudovaní tohto materiálu, ktorý má okolo 400 strán sa otvára viacero nevysvetlených otázok, ktorých sme zatiaľ nepočuli na verejnosti nikoho hovoriť a na ktoré my ako zástupcovia občanov v dotknutom kraji by sme mali jednoznačne dostať odpovede a posúdiť riziká tohto projektu pre našich obyvateľov. Ako je možné, že súčasná nemocnice sa dostali do takmer nefunkčného stavu, a vláda prezentuje ako výhodnejší variant postaviť novú nemocnicu, a to v lokalite, ktorá je podstatne menšia územne a i dopravne komplikovaná? Ako štát plánuje riešiť v tomto projekte úplný nedostatok lôžok pre dlhodobo chorých ľudí a kolabujúci systém urgentných príjmov? V akom štádiu a kedy chce hovoriť o tom, ako sa budú riešiť územno-plánovacie väzby, dopravné požiadavky a zosúladenie potrieb vybavenia priľahlého územia, ktoré slúži ako dominantná rekreačná oblasť obyvateľov Bratislavy Železná studienka. V štúdii sa jednoznačne uvádza, že analýza nerieši majetok prevádzkovaných objektov Univerzitnej nemocnice Bratislava, vôbec sa nezaoberá s tým, čo tam bude, aké územno-plánovacie dopady bude s následným využitím týchto opustených areálov. Nemalo by nám byť ani ľahostajné, že vôbec sa tu nehovorí o už v prípade opusteného areálu Rázsochy. Bude nová nemocnica schopná aj plniť úlohy v prípade hospodárskej mobilizácie? Možno sa niekto pousmeje, ale situácia, ktorá je v susednom štáte hovorí o tom, že to vôbec vôbec nemusí byť smiešne. Ide sa štát vlastne zrieknuť úlohy garanta zdravotnej starostlivosti v Bratislavskom kraji a odovzdáva ho do rúk poskytovateľa, ktorý bude mať dominantné, priam monopolné postavenie v sústave systéme zdravotného poistenia. Vo všetkých variantoch financovania v celom materiáli sa opakovane hovorí o odobratí kompetencií Bratislavskému samosprávnemu kraju ako prenesenému výkonu štátnej správy, v rámci ktorého v súčasnosti Samosprávny kraj vydáva povolenia na prevádzkovanie všeobecnej nemocnice. Ešte zopár podmienok aspoň vypichnem tie, ktoré sú ako podmieňujúce spomínané v analýze na potrebu realizácie výstavby novej nemocnice. Nový prevádzkovateľ má podmienku, resp. bude mať záruku, že nepreberá zodpovednosť za nedoriešené oblasti poskytovania zdravotnej starostlivosti, ktoré má v súčasnosti pôvodná Univerzitná nemocnica. Tie zostanú naďalej na pleciach štátu a Bratislavského samosprávneho kraja. Nerieši situáciu z dlhodobo chorými pacientami. Predkladá, že viacej služieb sa bude poskytovať v rámci lekárskej služby prvej pomoci a v primárnom sektore – v ambulanciách, ktoré sú plne v kompetencii Bratislavského samosprávneho kraja, nerieši financovanie zriaďovania týchto zariadení. Z analýzy vyplýva, že z dôvodu takéhoto razantného zníženia počtu lôžok, bude nedostatok výučbových kapacít univerzít, ktoré Univerzitnú nemocnicu Bratislava využívajú ako na svoju výuku. Tým pádom bude nadbytočná personálneho podieľajúceho na výučbu. A je ohrozená akreditácia jednotlivých študijných odborov lekárskej fakulty. Ministerstvo zdravotníctva ako zriaďovateľ Univerzitnej nemocnice a Univerzitná nemocnica Bratislava je jedným z najväčších zamestnávateľov v Bratislavskom samosprávnom kraji. Znížením tejto objektu starostlivosti a tým, že nová nemocnica nemá byť právnym nástupcom Univerzitnej nemocnice sa technické aj personálne kapacity súčasnej nemocnice stanú nadbytočnými, bude nevyhnutné hromadné prepúšťanie zdravotníckeho personálu. Nový projekt nepočíta s tým, že prevezme ani negarantuje, že špičkoví odborníci budú pracovať v tejto nemocnici, ale práve v analýze sa počíta a navrhovaný model počíta so zdravotníckym personálom z Ukrajiny, Rumunska a Bulharska. Vláda plánuje najdôležitejšiu koncovú nemocnicu dať na 30 rokov do rúk uchádzačovi, ktorý predstaví svoju najlepšiu koncepciu, nie teda najlepšiu koncepciu poskytovania zdravotnej starostlivosti pre Bratislavský samosprávny kraj, ale jeho biznis plán ako budúceho poskytovateľa. Už len na záver poviem toľko, tú kritiku na Vládu Slovenskej republika a Ministerstvo zdravotníctva, že viac sa zaoberá a rokuje s potenciálnymi záujemcami, ktorí by chceli štátom dotovanú nemocnicu postaviť a prevádzkovať, a nie riešením skutočných potrieb poskytovania kvalitnej zdravotnej starostlivosti obyvateľom Bratislavského samosprávneho kraja. Bude 880 lôžok dosť pre 450 000 obyvateľov mesta Bratislavy a ďalších najmenej 200 000 pracujúcich a študentov, ktorí tu žijú a ďalších obyvateľov Bratislavského samosprávneho kraja? V záverečnej správe sa uvádza, že v rámci celej strednej Európy neexistujú obdobné prípady podobných projektov, nie hazard a verejným ohrozením obyvateľov Bratislavského kraja robiť takýto pokus bez kvalitnej a odbornej verejnej diskusie? V tomto duchu je aj návrh môjho uznesenia k tomuto materiálu, keďže Vláda a Ministerstvo zdravotníctva odmieta takúto odbornú diskusiu, verejnú prezentáciu všetkých vecí, o ktorých som hovorila viesť, tak z titulu, že Samosprávny kraj má zastrešuje zdravotnícku poskytovanie zdravotníckej starostlivosti kraja, že máme tu hlavného lekára pre celý Bratislavský samosprávny kraj, tak návrh môjho uznesenia je, že Zastupiteľstvo Bratislavského samosprávneho kraja po prerokovaní materiálu ukladá riaditeľovi úradu BSK, riaditeľovi Odboru zdravotníctva a lekárovi Samosprávneho kraja zorganizovať odbornú verejnú konferenciu k zámeru Vlády Slovenskej republiky realizovať výstavbu novej nemocnice v Bratislave s termínom marec 2015. Ďakujem za vypočutie.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči, otváram k tomuto bodu diskusiu. Nech sa páči, pán poslanec Šramko.*

*Ing. Peter Šramko, poslanec BSK*

*Ďakujem pekne, kolegyni samozrejme nechceme uprieť tú snahu hovoriť o veľmi vážnom probléme, málokto z vás sa môže pochváliť tým, že má rozostavanú nemocnicu 30 rokov samozrejme ako najmenšia mestská časť Bratislavy, máme túto opachu, ktorá v poslednej dobe sa používa ako strelnica, už som sa pýtal aj som písal ministrovi, či likvidácia tejto nemocnice bude v podobe, že tam urobia ostré streľby a nejak sa to rozostrieľa, takže nerád by som bol, aby sme dostali v našej blízkosti nejakú obdobnú problematickú budovu, je to síce už v katastri Karlovej Vsi a máme len jeden jediný problém, aby sme neuponáhľali niečo, aby sme nemali v podstate len krátky termín na veľmi zodpovednú prípravu nie konferencie, ja si myslím, že treba najprv spracovať nejaký materiál, hovoriť otvorene o ňom, a potom ísť možno na nejakú verejnú konferenciu a nie dať si tu teraz krkolomný termín zorganizovať nejaké stretnutie, nebudeme mať tam dostatočné informácie, dáme si taký termín, ktorý nám Ministerstvo neodpovie k ďalším spracovaným materiálom, čiže buďme obozretní a ja si myslím, že je to tak zodpovedná, dôležitá a dlhodobo potrebná vec, aby sa tam teda stretli tí odborníci, ktorí budú mať čo k tomu povedať, lebo keď im dáme krátky termín, vieme, že tí odborníci, ktorí by tam mali prednášať môžu mať náhodou s tým problém a nedosiahneme to, čo sme chceli, aby tá úroveň nebola nižšia ako je dobrá, takže buďme obozretní a to uznesenie by som určite odporučil možno v takom kolektíve preformulovať, chcem teraz povedať ktoré jednotlivé slová mi ta vadia, ale minimálne riaditeľ odboru by tam nemal byť, pravdepodobne riaditeľ možno teda Úradu, ktorý takéto veci by mal zastrešiť nad viacerými odbormi, to by nemal byť len jeden odbor. Ďakujem pekne.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči pán poslanec Baxa.*

*Ing. Pavol Baxa, poslanec BSK*

*Ďakujem, časť mojich pripomienok už povedal predrečník. Naozaj by som odporúčal vypustiť z uznesenia text riaditeľovi Odboru zdravotníctva a lekárovi samosprávneho kraja, nakoľko vonkoncom nie som presvedčený o tom, že Zastupiteľstvo môže ukladať úlohy riaditeľom odborov, to je formálna záležitosť, ale aj v takejto vážnej veci dodržiavajme tieto pravidlá. Termín marec ja by som navrhol skôr na jún alebo dať tomu väčší priestor. Totiž, ak to bude celý problém je v jednej veci, ak to má byť odborná konferencia tak ako hovoril kolega Šramko, treba ju dôkladne pripraviť. Neviem, či tie prípravy sú až tak ďaleko, že máme už odborného garanta, že už máme prednášajúcich, že už je to všetko dohodnuté a toto len formálne schvaľujeme alebo začíname od nuly. O tomto tu neodznela žiadna informácia, takže domnievam sa, že toto je čisto iniciačné uznesenie. A naozaj odborná konferencia, ak má mať požadovaný efekt, tak sa nedá zbúchať za jeden mesiac, to ako neviem si celkom dobre predstaviť. Možnože to dokážete, ale ja by som sa toho bál. Čiže dať tam iný, rozumnejší termín, aby to malo aj kvalitu. Tuto neplatí to, že kto rýchlo dáva, dvakrát dáva. V tomto kto rýchlo robí, zle robí. To je až takto na niekoľko tých všeobecných poznámok viete celý ten projekt je teraz nehovorím konferencia, ale celej tej novej nemocnice mne sa zdá, že tam si trošku pomýlili a možnože nedodržali postupy podľa kompetenčného zákona, teda čo sa hovorí o organizácii ústrednej štátnej správy, nakoľko z obsahu toho zámeru vyplýva, že to malo skôr gestorovať Ministerstvo dopravy, výstavby a regionálneho rozvoja, lebo ide o stavebný biznis, nie o riešenie problémov zdravotníctva. Toto je možnože taká zase na prvý pohľad formálna pripomienka, ale ja som ešte nepočul, že výstavbou novej nemocnice sa vyriešia problémy slovenského zdravotníctva, tie sa riešia inak, a možnože niekde na konci sa vynorí aj problém novej nemocnice. Kvalitným priestorom nezabezpečíte tak, jednoznačne nezabezpečíte kvalitnú zdravotnú starostlivosť, tak sa dá robiť aj v nekvalitných priestoroch, samozrejme sú tam limity. Ale tým, že de facto odtiaľ vytlačíte do čisto súkromnej sféry všetkých univerzitných učiteľov v oblasti medicíny a nahradíte ich ľuďmi, ktorí budú mať jazykovú bariéru, možnože budú rovnako kvalitný, ja neviem, nechcem to podceňovať. Ale prečo? Ďakujem.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči nasleduje pán poslanec Karman.*

*Ing. Ján Karman, poslanec BSK*

*Ďakujem pekne za slovo, ja naozaj len veľmi krátko, pretože všetko dôležité už naozaj povedala kolegyňa Anka Zemanová, ja ešte možno k tým termínom: áno, na prvý pohľad sa to naozaj zdá, že je to príliš skoro a mali by sme sa teda asi zamyslieť nad tým termínom, ale zasa na druhej strane treba si uvedomiť, že verejné obstarávanie je už v plnom prúde. Je až arogantné ako rýchlo sa dokázalo dokázali spraviť kroky k tomu, aby sa tento projekt spustil bez odbornej diskusie, a mali by sme naozaj potom spraviť všetko pre to, aby sme tú konferenciu zorganizovali čo najskôr, po ja neviem osobnej konzultácii s odborníkmi a povedzme garantmi, ktorí si tam teda predstavujeme a spraviť naozaj všetko preto, aby vzišiel z tej konferencie nejaký rukolapný výstup ako celého Bratislavského kraja, aby sme sa mali o čo oprieť, aby sme z toho vedeli dať nejaké stanovisko. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem, nasleduje pani poslankyňa Mikušová.*

*Ing. Tatiana Mikušová, poslankyňa BSK*

*Ďakujem pekne, postavím sa k tomuto problému, pretože nie som odborník v zdravotníctve, rovno to poviem, ale som tu poslanec a zástupca zástupca obyvateľov Bratislavského kraja, po tom ako sledujeme všetci v médiách to, čo už Vláda schválila, aké verejno-súkromné partnerstvo, po tom, ako nám Anka Zemanová prečítala pre mňa riadne hrozivé stanovisko, vôbec sa nečudujem tomu, že dala ten krátky termín, som presvedčená, že to stanovisko spracovávala s odborníkmi, ktorí sú pripravení na tej konferencii určite vystúpiť, a chápem a vnímam tú konferenciu ako niečo, ktoré by malo byť hlas nás Bratislavčanov, ktorí sa chceme vyjadriť prostredníctvom odborníkov k tomu pripravovanému projektu. Nemyslím si, že sedieť a prizerať sa na niečo, čo ovplyvní aj nás osobne každého z nás keď budeme chorí a nebudeme si mať kde v nemocnici sa dať ošetriť kvalifikovane, to jednoducho, na to sa predsa nemôžeme obyčajne prizerať. To, ako boli postavené v Bratislave nemocnice, teraz si dovolím ako laik k tomu povedať ako to vnímam, boli postavené s určitou spádovosťou. Malo to logiku pre rozvoj Bratislavy. Ten projekt, ktorý sa dneska pripravuje, mne k tejto logike spádovosti nič nehovorí, hovorí mi naozaj k tomu pripravovanému biznis plánu niečo. Preto s myslím, že tak, ako to Anka navrhla, určite s nejakými formálnymi pripomienkami, či žiadame, či ukladáme, jednoducho to je hlas poslanca, ktorý volá po tom, že sa máme vyjadriť na nejakom mieste, ktorý ona nazvala konferencia k niečomu, čo sa týka nás, ako zástupcov obyvateľov Bratislavy.*

*PhDr. Alžbeta Ožvaldová, podpredsedníčka BSK*

*Ďakujem za podrobný výklad materiálu, pani poslankyňa Pätoprostá, nech sa páči.*

*Ing. arch. Mgr. Art. Elena Pätoprstá, poslankyňa BSK*

*Ja som dlhodobo svedkom toho, ako ľudia, ktorí chcú ťažiť z verejných financií sa vedia veľmi rýchlo zorientovať, zorganizovať, a urobiť napríklad verejné obstarávanie alebo nejaké rozhodnutia. Za to tá druhá strana, ktorá miesto toho, aby sa vedela rýchlo zmobilizovať, rozmýšľa nad tým, že či slovo ukladá alebo že žiada alebo konferencia alebo workshop. Ja si myslím, že treba prijať toto uznesenie ako elementárne vytvorenie priestoru pre akútne dôležitú diskusiu o tom, či miesto samotnej nemocnice podľa môjho názoru ako urbanistky je úplne nezmyselné, či PPP projekt, ktorý často býva tak komplikovaný a tak zložitý, že si tam druhá strana zo súkromného sektoru vloží časti právne, ktoré nemá šancu ani odborná verejnosť rozlúsknuť, a sú často zdrojom úniku zdrojov financií, že táto konferencia keby bola zajtra alebo pozajtra tak vám garantujem, že sem príde veľké množstvo lekárov a verejnosti, pretože to je veľmi pálčivý problém, ktorý momentálne rieši verejnosť odborná teda, takže prosím vás podporme to, Anka určite doplní to uznesenie tak ako, aby formálne nejak bolo jasné, ale ten termín marec alebo najneskôr apríl je podľa mňa už momentálne neskoro.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči s faktickou pán poslanec Šramko.*

*Ing. Peter Šramko, poslanec BSK*

*Ďakujem pekne, ja len kolegyni chcem povedať, že verím tomu, že rozhodujeme ako kolektív nejakých ľudí, ktorí majú nadhľad a to na konci, čo ste povedali, viem si predstaviť termín do konca apríla. Keď sa to podarí do konca marca nemám s tým problém, len aby sme si nedali veľmi úzku slučku na krk a potom máme neplnené uznesenia a podobne takže v tomto smere áno, to čo som povedal, urobme možno nejakú krátku prestávku, predsedovia poslaneckých klubov dajme uznesenie také, s ktorým nemáme problémy, dobre takže len aby sme to neupravovali potom. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem, nasleduje pani poslankyňa Černá.*

*RNDr. Marta Černá, poslankyňa BSK*

*Ďakujem za slovo. Obávam sa priatelia, že ste nepochopili, že toto je pomsta Ficova za neúspech vo voľbách v Bratislave a Bratislavskom kraji. Vyslovene už som teda dosť stará na to, že občas chodím k doktorom, všetci tvrdia, že je to taká blbosť jakú ešte nepočuli. Tak to si povedzme na rovinu. A súčasne hrozí naozaj, že nebudeme mať kde, nebudú mať kde stážovať medici, pretože J&T neni charita. Nikdy nebola, nikdy nebude. Najlepší kšeft, a bezproblémový biznis, priatelia, je zdravie a pohrebníctvo. Tam je to zaručené. Tam nejde o žiadne riziko. Mám blízko ku krematóriu, takže jaksi sa s touto problematikou zaoberám. Myslím si, nech sa na mňa nehnevajú ani riaditeľ odboru ani hlavný lekár kraja. Nebudú sa s nimi možno ani vôbec baviť. Ako ich chcete donútiť naším rozhodnutím, že sa s nimi oni budú baviť. Veď sú jak besní psi. Snažia sa postaviť nový sanops...*

*Ing. arch. Mgr. Art. Elena Pätoprstá, poslankyňa BSK*

*...ale možno má pravdu v tom, že by bolo dobré urobiť momentálne nejaké samostatné stanovisko nás zastupiteľov.*

*PhDr. Alžbeta Ožvaldová, podpredsedníčka BSK*

*Ďakujem, nasleduje pán poslanec Pokorný.*

*Mgr. Lukáš Pokorný, poslanec BSK*

*Pani predsedajúca, kolegyne, kolegovia, predrečníčky mi zobrali jednu tému, ale začnem pekne po poriadku. V prvom rade sa chcem veľmi pekne poďakovať pani Zemanovej za to, že tú tému sem priniesla. Pani kolegyňa veľká vďaka, ďakujem veľmi súhlasím s tým, čo ste popísala v tom materiáli rovnako ako súhlasím s tým, čo ste k tomu povedali. To je prvá vec, druhá vec som hlboko presvedčený o tom, že je potrebné, aby kľúčové, aby jedno z kľúčových posolstiev tohto zastupiteľstva bol fakt, a bola to príslušne verejne mediálne zverejnené, že sme sa touto témou zaoberali, že sme veľmi výrazne znepokojení a chceme v tejto veci ďalej konať formou odbornej konferencie. Toto považujem za kľúčové, toto posolstvo by dnes z tohto župného zastupiteľstva malo zaznieť. Tá tretia vec, ktorá je, je čisto formálna záležitosť formulácie uznesenia vzhľadom na to, že som presvedčený, že Úrad BSK, pán riaditeľ ako hlava Úradu BSK nie sú alebo do ich kompetencie nespadá organizácia konferencie chcel by som, aby si pani predkladateľka osvojila formuláciu nie ukladá, ale žiada, ak by sa s týmto vedela stotožniť, poďakujem vopred, ale skutočne za kľúčové dnes považujem, aby odtiaľto odišlo posolstvo, to znamená, že ak sa teraz urobí krátka prestávka na poradu predsedov poslaneckých klubov, aby sa riešili dve veci. V prvom rade mediálny výstup a posolstvo, v druhom rade tá formulácia uznesenia. Ešte raz pani kolegyňa, ďakujem veľmi pekne.*

*PhDr. Alžbeta Ožvaldová, podpredsedníčka BSK*

*Ďakujem, nasleduje pani poslankyňa Németh, pani vicežupanka.*

*PhDr. Gabriella Németh, podpredsedníčka BSK*

*Ďakujem veľmi pekne pani predsedajúca, vážené kolegyne, kolegovia, rovnako chcem podporiť tento návrh kolegyni Anky Zemanovej, tento problém a táto problematika sa nedotýka iba obyvateľov Bratislavy, ale celého kraja a dovolím si tvrdiť, že aj celého blízkeho okolia, nakoľko aj obyvatelia zo susednej župy využívajú služby týchto našich spomínaných nemocníc. Ja chcem veriť tomu, že sa nám podarí zorganizovať vysoko kvalifikovanú odbornú konferenciu, tiež by som sa prikláňala k tomu, aby sme ten termín upravili skôr na ten apríl, aby sme mali dostatočný časový priestor. V každom prípade som za to, aby sme vytvárali mediálny tlak, aby sme sa ozývali, to je to najmenej, čo môžeme urobiť a čo môžeme dosiahnuť s tou konferenciou. Nezabúdajme, že v roku 2016 idú parlamentné voľby a občania nášho kraja, susedných krajov, ktorí využívajú služby dnes existujúcich našich nemocníc, obyvatelia zo širokého okolia môžu to vládnemu Smeru spočítať pri voľbách. Ja si myslím, že tú konferenciu musíme urobiť a musíme dať jasný odkaz našim obyvateľom, že Bratislavskej župe záleží na tom, aby naši občania a občania Slovenskej republiky mali o zdravie postarané na kvalitnej úrovni. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči s faktickou pán poslanec Baxa.*

*Ing. Pavol Baxa, poslanec BSK*

*Ďakujem, prepáčte ešte nedá mi nepripomenúť ani jednu súvislosť my sa tu, ale teraz sa ospravedlňujem za ten výraz – pišišvoríme s ÚPSkou v Malackách. A tuto nám vyrastá úplne, ale úplne principiálne iný problém. Skúsme mu naozaj dať potrebnú vážnosť, a asi to neskončí len nejakou verejnou diskusiou alebo odbornou konferenciou, tam bude treba asi oveľa oveľa razantnejšie kroky voči Vláde. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem, nasleduje pani poslankyňa Zemanová.*

*RNDr. Anna Zemanová, poslankyňa BSK*

*Ďakujem pekne, z cele rozpravy vnímam, že teda sme si spoločne uvedomujeme vážnosť situácie a teda takú istú vôľu sa tejto téme venovať. Uvedomujem si aj to, že mnohí sa ponáhľate a mám obavu, aby nás bolo dosť na prijatie nejakého uznesenia, ja by som možno poprosila bez prestávky skúsim preformulovať to uznesenie tak, aby bolo komfortné pre každého, aby sa vlastne bol priestor na to, aby sa vytvorilo ten priestor na diskusiu v takej podobe, akej si s pánom riaditeľom dohodneme. To ukladá riaditeľovi Úradu, Odboru zdravotníctva, lekárovi, ono je to jedna osoba, náš pán riaditeľ doktor Potičný takže v pohode môžeme nechať len riaditeľovi Úradu BSK a lekárovi samosprávneho kraja by som nechala. Nenazývajme to teda konferencia, keď možno konferencia má istú nejakú inú štátnu kultúru, nazvime to odborná verejná diskusia, či to už bude mať takú alebo onakú podobu s tým, že ten termín áno dajme do konca apríla, keď to sa nám podarí začiatkom marca super, ale naozaj Peter Šramko má pravdu, nech potom nemáme problém s termínmi. Cieľom je urobiť ten mediálny krik, presne to, čo bolo povedané, ale na základe stanovisko urobiť na základe diskusie s odborníkmi. A dať to verejnosti, preto si treba si uvedomiť s nami nikým, ani s našim županom ani s pánom Šebejom, ktorí sú z opozícii parlamentní poslanci nebude nikto debatovať, si to uvedomme. Toho, čo sa bojí Fico a Vláda Slovenskej republiky je jedine ulica a verejnosť. Toto treba dať medzi ľudí a aby sa ľudia, laici aj verejnosť odborná vyjadrila a vzbúrila proti tomuto. Takže môj návrh na uznesenie trošku pozmenený v autoremedúre, verím, že budete s ním súhlasiť, lebo aby sme to stihli odhlasovať, čiže odbornú verejnú diskusiu riaditeľovi Odboru zdravotníctva slovo vypúšťam a termín do konca apríla 2015.*

*PhDr. Alžbeta Ožvaldová, podpredsedníčka BSK*

*Ďakujem, s faktickou pán poslanec Ágoston, asi pán poslanec Baxa tam zostalo to meno z predošlého, že? Ďakujem, nech sa páči.*

*Peter Ágoston, poslanec BSK*

*Dávam návrh na ukončenie diskusie.*

*PhDr. Alžbeta Ožvaldová, podpredsedníčka BSK*

*S faktickou asi nie, áno ďakujem ideme ďalej pán poslanec Dostál.*

*Mgr. Ondrej Dostál, poslanec BSK*

*Budem veľmi stručný, keby sme boli obec, tak by sme k tomuto asi mali zvolať zhromaždenie obyvateľov obce, keďže nie sme obec, tak môžeme použiť iný formát, ktorý nie je vyplývajúci priamo zo zákona, či to už nazveme konferencia alebo verejná odborná diskusia nejde o to, aby to bola vedecká konferencia, ktorú treba pripravovať trištvrte roka, ide o to, aby sme sa čo najskôr vyjadrili na verejnom fóre, takže ja plne súhlasím s tým, s tými zmenami, ktoré teraz zazneli a ktoré v takomto prípade tu môžeme podľa mňa všetci odhlasovať. Lebo reflektujú vaše pripomienky, ktoré sa tu odzneli.*

*PhDr. Alžbeta Ožvaldová, podpredsedníčka BSK*

*Ďakujem pekne, ja poprosím teraz pána doktora Potičného, aby sa ku všetkému vyjadril. Ďakujem.*

*MUDr. Valerián Potičný, MPH, riaditeľ Úradu BSK*

*Ďakujem pekne, myslím si, že aj Úrad Bratislavského samosprávneho kraja za posledný mesiac sa touto témou zaoberal, osobne som sa zúčastnil rokovania v parlamente, kde minister zdravotníctva predkladal tento materiál na zdravotnom výbore, tam ho prezentoval, obhajoval, vzniklo asi tisíc otázok okolo toho, avšak na konci dňa, po presune rokovania v pléne, bol tento návrh zobraný na vedomie. Faktom je, že tá diskusia v rámci Bratislavy k tomuto projektu neprebehla. Neprebehla ani v odbornej verejnosti, neprebehla ani v rámci akademickej obce, tento projekt bol neodkomunikovaný. To je jedna vec. Druhá vec je, že absolútne zlý výber miesta oproti pôvodnému zámeru nemocnice na Rázsochách, a jedna z najväčších nemožností tohto projektu alebo zlého výberu, že sa má stavať formou PPP projektu je to, že štát nebude mať žiadny dosah nad rozsahom poskytovania zdravotnej starostlivosti. Ekonomické veci v tejto chvíli som dal bokom, hej, hoci tam tých nezrovnalostí bude asi tisíc. Takže toto zrealizujeme, termín apríl 2015 je reálny, a isto sa bude táto konferencia týkať aj odbornej verejnosti, akademickej obce, mesta Bratislavy, dopravákoch, atď. atď. Ďakujem pekne.*

*PhDr. Alžbeta Ožvaldová, podpredsedníčka BSK*

*Ďakujem pekne, ja sa pýtam, potrebujeme nejakú prestávku na to uznesenie? Dobre, tak poprosím, dala si prosím ťa pekne návrhovej komisii? Tak prečítaj prosím ťa pani poslankyňa Zemanová návrh uznesenia. Aby sme v tom mali jasno.*

*RNDr. Anna Zemanová, poslankyňa BSK*

*Návrh uznesenia: Zastupiteľstvo Bratislavského samosprávneho kraja po prerokovaní materiálu ukladá riaditeľovi Úradu BSK a lekárovi samosprávneho kraja zorganizovať odbornú verejnú diskusiu k zámeru Vlády Slovenskej republiky realizovať výstavbu novej nemocnice v Bratislave, termín do konca apríla 2015.*

*PhDr. Alžbeta Ožvaldová, podpredsedníčka BSK*

*Ďakujem, môže to tak byť? Takže má slovo návrhová komisia.*

*RNDr. Peter Mach, poslanec BSK*

*Takže návrhová komisia predkladá na hlasovanie uznesenie tak, ako ho teraz autoremedúrou upravila predkladateľka.*

*PhDr. Alžbeta Ožvaldová, podpredsedníčka BSK*

*Ďakujem pekne, prezentujte sa, hlasujeme. Za bolo 27 poslancov, proti nebol nikto ani sa nezdržal, uznesenie bolo prijaté.*

*Pristúpime k bodu č. 19, je to* ***Rôzne a všeobecná rozprava a interpelácie****. Obdržali sme nasledujúce požiadavky, aby o vystúpenia rečníkov. Pripomínam rečníkom, že ich vystúpenie je ohraničené časovým limitom 3 minúty, ich príspevky sa budú týkať informácií o poskytovaní sociálnych služieb neverejnými poskytovateľmi, sú to zástupcovia neverejných poskytovateľov sociálnych služieb, sociálno-právnej ochrany a sociálne kurately, vystúpia v poradí, aké teraz prečítam. Prvá pani Petra Hricová, druhá pani Milada Dobrotková, tretia pani Anna Ghannamová, štvrtá pani Katarína Minichová, piaty pán Tibor Pálmay. Nech sa páči, poprosíme pani Petru Hricovú. Nech sa páči.*

*Petra Hricová, hosť*

*Dobrý deň, ďakujem za možnosť vystúpiť, moje meno je teda Petra Hricová a zastupujem asociáciu nízkoprahových programov pre deti a mládež, chcela som vám predstaviť tento typ služby, ktorý funguje v rôznych častiach kraja, aj z dôvodu, že pre väčšinu organizácií, ktoré túto službu realizujú, je podpora z BSK úplne kľúčová na to, aby mohli ďalej fungovať a rozširovať služby. Nízkoprahové programy oslovujú deti a mladých ľudí, ktorí nevyužívajú interné typy inštitucionálnych služieb, napríklad nechodia do centier voľného času, do rôznych krúžkov, klubov, prípadne riešia nejaké problémy a nevyužívajú služby poradní, takže to, čo my robíme je, že sme v podstate taký prvý kontakt pre deti a pre mladých ľudí, ktorí túto podporu potrebujú. Vidíte fotografie z rôznych klubov, nízkoprahová služba môže fungovať buď prostredníctvom klubovej činnosti alebo ako terénna sociálna práca. Tú prezentáciu môžete spustiť. Ja budem do toho rozprávať, aby ste si to mohli pozrieť. Tu napríklad vidíte, že niektoré organizácie ponúkajú aj vzdelávacie aktivity pre deti a mládež, to boli tie prvé fotky, či už formou neformálneho vzdelávania alebo predškolskej prípravky, môže to vyzerať rôzne. Tak, to sú také typické zábery z klubu, tie programy môžu mať veľmi rôznu podobu, niektoré z nich oslovujú hlavne sídliskovú mládež, tuto vidíte napríklad Klub Kaspian v Petržalke, toto je zase komunitné centrum na Kopčianskej v Petržalke, môžu sa venovať konkrétne subkultúram mládeže napríklad skejterom, mladým ľudom, ktorí robia graffiti alebo jazdia na terénnych bicykloch tak, ako to robí Kaspian, alebo môžu mať zase úplne inú formu keď fungujú napríklad v rómskej osade tak, ako teraz novovznikajúci program v Plaveckom Štvrtku. Tuto vidíte napríklad klub v Ivanke. Vidíte, že tie činnosti môžu vyzerať veľmi rôzne, to čo je dôležité a čo je iné, napríklad okrem centier voľného času okrem možno takej väčšej flexibility je aj to, že je to kombinácia voľnočasovej a poradenskej služby. Že tie programy nie sú iba o tom zmysluplnom trávení voľného času a rozvíjaní zručností detí a mladých ľudí, ale aj o tom, že tí pracovníci sú sociálni pracovníci, psychológovia, pedagógovia, vedia poskytnúť podporu v náročných životných situáciách. Ten čas je veľmi krátky na úplné také predstavenie celkovej tej služby, takže ak by ste mali akékoľvek otázky ako tá služba funguje alebo to, či vo vašej mestskej časti kde pôsobíte je takýto program alebo nie je, môžete si buď pozrieť web stránku nízkoprah.sk alebo ma kontaktovať prostredníctvom Odboru sociálnych služieb. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem Vám veľmi pekne, takže nech sa páči, máme hneď otázky na pani Hricovú. Pán Červienka? Nie. V poriadku, ďakujem veľmi pekne. Tak, veľmi pekne Vám ďakujeme.*

*Petra Hricová, hosť*

*Ja ešte chcem dodať, že veľmi si vážime tú podporu z Bratislavského samosprávneho kraja a že inak, ako je to u iných organizácií, táto podpora vždy príde načas. Že to je pre nás veľmi dôležité, že keď celoročne realizujeme službu, tak tie peniaze prídu v januári, ďakujeme.*

*PhDr. Alžbeta Ožvaldová, podpredsedníčka BSK*

*Ďakujeme veľmi pekne, nasleduje pani Milada Dobrotková, nech sa páči.*

*Ing. Milada Dobrotková, MPH, hosť*

*Vážené pani poslankyne, páni poslanci, vážené predsedníctvo a predsedajúca, ďakujem pekne za možnosť vystúpiť. Volám sa Milada Dobrotková, zastupujem Asociáciu poskytovateľov sociálnych služieb v Slovenskej republike. Na území Bratislavského samosprávneho kraja máme približne 55 organizácií z celkového počtu 170 v rámci Slovenskej republiky. Budem vás šokovať. Bratislavský samosprávny kraj porušuje zákon. To, či je toto moje tvrdenie pravdivé, alebo nie, na to dá odpoveď Úrad verejného ochrancu práv. V čom si myslím, že Samosprávny kraj porušuje zákon. Vedie zoznamy žiadateľov o zabezpečenie sociálnej služby. Čo to znamená. Tí, ktorí sa nedostanú do zariadení, ktoré sú v zriaďovateľskej pôsobnosti Bratislavského samosprávneho kraja alebo si vybrali neverejného poskytovateľa, čakajú v tomto poradovníku na zabezpečenie sociálnej služby. Ja mu hovorím aj poradovník na peniaze. Inak sa dá tento poradovník nazvať na poradovník na smrť. Prečo. V tom poradovníku čakajú ľudia, občania Bratislavského samosprávneho kraja tak dlho, že mnohí z nich zomrú. Nedočkajú sa podielu na verejných zdrojoch, čo im zaručuje Ústava, a čo im vlastne zaručuje Zákon o sociálnych službách. Zákon o sociálnych službách oprávňuje samosprávu, aby viedla poradovníky, ale neoprávňuje ju, aby tak dlho držala v poradovníku žiadateľov, aby sa mnohí nedožili práve tejto pomoci. Poradovník možno nazvať aj zoznam čakateľov na smrť aj z toho dôvodu, že občan dostane vašu pomoc až vtedy, až zo zoznamu, ktorí financujete, zo zoznamu občanov, ktorých financujete niekto zomrie. Myslím si, že je to nemorálne. Myslím si, že je nemorálne, aby sa občania Bratislavského samosprávneho kraja nedožili pomoci. V tomto vás prosím o pomoc, každý z krajov, tak aj Bratislavský samosprávny kraj dostane finančnú podporu, mimoriadnu dotáciu na dofinancovanie sociálnych služieb. Prosím vás, aby ste tieto financie, ktoré budú vo výške viac ako 1 000 000€ použili na to, aby ľudia, občania tohto kraja, ktorým poskytujeme služby v našich zariadeniach sociálnych služieb ďalej nečakali, nezomierali bez vašej pomoci. Ďakujem vám pekne za pozornosť.*

*PhDr. Alžbeta Ožvaldová, podpredsedníčka BSK*

*Ďakujem veľmi pekne, budem, nech sa páči pani podžupanka Németh, vidím že máš, nejde ti to tak poprosím aby dostala áno pani podžupanka Németh.*

*PhDr. Gabriella Németh, podpredsedníčka BSK*

*Ďakujem, ďakujem veľmi pekne, nedá mi nezareagovať na toto vystúpenie pani predsedníčky Asociácie poskytovateľov sociálnych služieb už len z toho dôvodu, že tuto zazneli nejaké informácie, ktoré sa nezakladajú na pravde a chcem sa spýtať pani predsedníčku, či sa uchádzala o takéto vystúpenie aj u ostatných samosprávnych krajov, kde asociácia tiež má ďalších členov. Ja by som vám len veľmi kratučko prečítala, ako financuje Bratislavský samosprávny kraj neverejných poskytovateľov, s ktorými máme uzavreté dohody. V roku 2014 BSK poskytlo neverejným poskytovateľom finančné príspevky vo výške 6 252 056€, čo je najviac zo všetkých samosprávnych krajov. V roku 2015 je pre poskytovanie sociálnych služieb neverejnými poskytovateľmi schválený rozpočet vo výške 6 394 002€, čo predstavuje zvýšenie o 141 946€. Na porovnanie: Bratislavský samosprávny kraj má 618 380 obyvateľov, v roku 2014 sme neverejným poskytovateľom vyplatili 6 252 000€, v roku 2015 vyplatíme 6 394 000, Trenčiansky samosprávny kraj, ktorý má 592 394 obyvateľov, čiže o nejakých 20 000 menej ako bratislavský, v roku 2014 vyplatil neverejným poskytovateľom 858 115€ a v roku 2015 majú v rozpočte 1 242 559. Prosím vás Bratislavský samosprávny kraj za rok 2014 vyplatil 6 252 000 na počet obyvateľov, ktorý je o nejakých 20 000 občanov menej. V porovnaní teda, keď porovnáme tie sumy, my sme vynaložili pre neverejných poskytovateľov skoro pri rovnakom počte obyvateľov o 5 350 000€ viac. Dobre počujete. Viac o 5 350 000. Preto som sa pýtala pani predsedníčky Asociácie, či sa obrátila obdobnou požiadavkou aj na ostatné samosprávne kraje, nakoľko podľa týchto údajov, ktoré nám poskytol Košický samosprávny kraj, ktorý je gestorom pre sociálne služby v rámci vyšších územných celkov, tie počty obyvateľov sú presné, ja vám to môžem dať k nahliadnutiu. Čiže aby ste nezabúdali na to, že my oproti Trenčianskemu kraju sme dali o 5 aj pol milióna viac. Ďakujem pekne.*

*PhDr. Alžbeta Ožvaldová, podpredsedníčka BSK*

*Ďakujem, nech sa páči chcete na to reagovať?*

*Ing. Milada Dobrotková, MPH, hosť*

*Áno, samozrejme.*

*PhDr. Alžbeta Ožvaldová, podpredsedníčka BSK*

*Nech sa páči.*

*Ing. Milada Dobrotková, MPH, hosť*

*My skúste dôvodiť šiestimi miliónmi tým rodinám, ktorým zomreli ich rodinní príslušníci. Skúste povedať tým, ktorí zomierajú, ktorí sa obávajú o to, že nebudú mať na zabezpečenie opatrovania na náklady aby ich nakŕmili, prebalili, pretože tá rodina musí platiť náklady 1 000€ a viac. Skúste im povedať, koľko ste dali na sociálne služby. Skúste koľko ich je, koľko stačí 2? 5? 50? 500? Ktorí sa nedožili vašej pomoci? Ale áno, obrátili sme sa aj na všetky ostatné samosprávne kraje, koncom minulého roka sme konali verejné zhromaždenie občanov kde sme takú istú požiadavku alebo taký istý list ako máte vy všetci vo svojich mailoch adresovali všetkým. Ale možno aj na základe vášho tlaku dostanete ten milión naviac. To nie je naša hanba, že občania zomierajú bez vašej pomoci. To je hanba toho, akým spôsobom sa tento štát chová k sociálnym službám, a či teda zabezpečil dostatok financovania a poslala tú kompetenciu zabezpečovať a poskytovať sociálne služby na správnu adresu. Ďakujem.*

*PhDr. Alžbeta Ožvaldová, podpredsedníčka BSK*

*Ďakujeme pekne, ešte chceme reagovať alebo ideme ďalej? Údaje sme dostali, sme dostali. Ďakujem pekne, nasleduje pani Anna Ghanamová, nech sa páči.*

*Anna Ghannamová, hosť*

*Dobrý deň dámy a páni, volám sa Anna Ghanamová v bratislavskej Dúbravke riadim už šiesty rok prevádzku, ktorá sa stará len o 40 odkázaných seniorov. Teraz sa k vám prihováram ale nie ako poskytovateľ, ako členka predstavensta združenia seniorských píjimateľov sociálnej služby, teda ten druhej strany sociálnych služieb. Dovoľte mi v úvode otázku, keby ste dnes stratili prácu a nemali by ste dostatok peňazí na stravu pre svoje dve deti čo urobíte? Jednému jesť dáte a druhému nie lebo nezostalo, dáte mu jesť až potom keď získate ďalšie peniaze? O 8 týždňov? Alebo o 8 mesiacov? Vaše druhé dieťa by zomrelo. Isto takýto dvojaký meter nebudete uplatňovať na svoje deti. Prečo ho dámy a páni uplatňujete na odkázaných seniorov vášho kraja? Toto sa reálne deje. Deje sa to preto, lebo tento kraj, tak ako ostatné, nemá dostatok financií na poskytovanie sociálnych služieb. Na poskytovanie príspevku, na ktorý majú nárok všetci klienti, ktorí už majú rozhodnutie o odkázanosti. Tak, ako tu bolo povedané, v tomto kraji čakajú na tento príspevok niekedy až 8 mesiacov. A mnohí z nich sa ho vôbec nedožijú. Klient, ktorý príde do vášho verejného zariadenia čerpá verejné zdroje okamžite prekročením brány vášho zariadenia. Klient u neverejného poskytovateľa, opakujem, často zomrie skôr, než dostane čo len jediný cent. Ja neviem, či tým tento kraj porušuje zákon o sociálnych službách, ani ma to nezaujíma, pretože tento zákon je diskriminačný. Nehovorím to ja, povedal to Ústavný súd tejto krajiny. Ale som presvedčená, je to zatiaľ môj osobný názor, že porušujete rovnosť občanov tejto krajiny, rovnosť prístupu k sociálnym službám občanov odkázaných na sociálnu službu vo vašom kraji. Dopustíte túto nerovnosť? Iste, ja som férový človek preto aj v záujme našich prijímateľov sociálnych služieb poviem pravdu, áno Bratislavský samosprávny kraj dáva viac neverejným klientom než ktorýkoľvek iný kraj. Evidujeme to, oceňujeme to, ďakujeme za to. Ale je to málo. Ak tento kraj nemá dostatok zdrojov na zabezpečenie sociálnej služby prosím vás všetkých, máte iba dve možnosti. Buď vrátite kompetenciu štátu tak, ako bolo celý deň hovorené, buďte lídrami aj v tomto procese, vráťte kompetenciu štátu, na ktorú vám štát nedal dosť peňazí. Alebo po druhé, pridajte sa k nášmu hlasu a žiadajte dostatok zdrojov na zabezpečenie tejto služby. Nenechajte odkázaných seniorov zomierať bez odbornej pomoci. Lebo to bude nielen hanba štátu, ak nič nepoviete, bude to aj vaša hanba. Asociácia poskytovateľov ústami pani Dobrotkovej a združenie seniorských príjimateľov sociálnych služieb mojim ústami vám garantujeme, že ideme zvádzať vážny zápas o naplnenie práv občanov, ktorí sú odkázaní na sociálnu službu ale aj právne verejných poskytovateľov. Budeme ho zvádzať u ombucmanky, ak nebude stačiť, budeme ho zvádzať na súdoch. Ak nebude stačiť na súdoch slovenskej republiky, budeme ho zvádzať na súdoch európskej únie. Musíme to urobiť, je to naša povinnosť, ale vy ste za tú povinnosť platení. Je to aj vaša povinnosť, tak sa k nám pridajte. Diskriminácia nie je o miere, diskriminácia je vec princípu. Nebudeme sa tu baviť o tom, či BSK porušuje menej alebo viac ako ostatné kraje, budeme sa baviť o tom, či páchate diskrimináciu alebo ju nepáchate. Verím, že sa pridáte k nám a budete žiadať od štátu viac peňazí, ďakujem za pozornosť.*

*PhDr. Alžbeta Ožvaldová, podpredsedníčka BSK*

*Ďakujeme pekne, nech sa páči s faktickou pani poslankyňa Zemanová.*

*RNDr. Anna Zemanová, poslankyňa BSK*

*Ďakujem pekne za vystúpenie a som rada, že tu odzneli slová, že teda sa ide na pôde tých, ktorí tvoria zákon o sociálnych službách apelovať na jeho zmenu a jeho dotvorenie do podoby, ktorý bude naozaj spravodlivý pre tých, ktorí sociálnu službu potrebujú a verím, že vlastne reforma sociálneho systému tak, ako ju navrhoval svojho času pán minister Mihál, možno aj vďaka vám bude nejakým spôsobom dotiahnutá, resp. aspoň nasmerovaná takým nejakým spôsobom, ktorá naozaj bude spravodlivejšia pre seniorov. Takže v tomto smere vám držím palce a určite Bratislavský samosprávny kraj v rámci legislatívnych procesov len bude pozitívne pripomienkovať v tomto duchu aj legislatívu lebo je to aj v našom záujme nielen v našom, ale hlavne obyvateľov nášho kraja. Tak.*

*PhDr. Alžbeta Ožvaldová, podpredsedníčka BSK*

*Ďakujem pekne, nasleduje pán poslanec Pekár.*

*Ing. Dušan Pekár, poslanec BSK*

*Ďakujem veľmi pekne za slovo pani predsedajúca, ja by som možnože také usmernenie, resp. poznámku, my nemôžeme vrátiť kompetencie. Ja si pamätám, keď ešte bývalý prezident bol v Ružinove na návšteve a tam sme tiež diskutovali, nebol som vtedy starostom, o tom, že štát nám dáva kompetencie samosprávam a nedáva peniaze. A toto je príklad toho, že my sa máme postarať, ale nemáme za čo. A to nie je len odkaz sociálna odkázanosť, služby, či už samosprávny kraj alebo mestá, obce, mestské časti, ale to je aj zdravotníctvo, celé je zvrátené, my možno to vnímame kým sa nás to osobne nedotkne, že len o tom rozprávame, ale aj zdravotníctvo aby pacient boli hradené zdravotné služby len tri týždne a potom bol odkázaný na svojich príbuzných, resp. má odísť dožiť domov, tak to už je zvrátená sociálna politika nie obcí, miest, samospráv, ale štátu. A to myslím že si budeme navzájom pomáhať, VÚCka nie je najbližšie k ľudom, ale má kompetenciu starať sa o odkázaných a to je, ja vám hovorím aj za mestskú časť poďme do toho, aby sme si pýtali viac peňazí ako dostávame od štátu, lebo tie kompetencie už máme a otvorene poviem, že nemáme financie na to, aby sme mohli 100% bezchybne vykonávať.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči nasleduje pán poslanec Pokorný.*

*Mgr. Lukáš Pokorný, poslanec BSK*

*Ja, pán podpredseda Bendík môžem poprosiť lebo... Chcel by som sa spýtať na stiahnutie návrhu, dôvod stiahnutia bodu č. 14 z dnešného bodu rokovania. Som členom Rady školy na Strednej odbornej škole chemickej, a tu sa jednalo práve o vyhlásenie verejnej obchodnej súťaže na predaj areálu Strednej priemyselnej školy Chemickej, mojej bývalej alma mater, s ktorou sa borí práve Stredná odborná škola chemická, a chcel som teda vedieť dôvod, prečo bol tento materiál dnes stiahnutý z rokovania. Teda túto otázku. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem pekne, ja si myslím, že na to odpovieme po tom, ale teraz by sme ešte dali priestor občanom, ďakujem pekne, takže nasleduje pani Katarína Minichová.*

*PhDr. Katarína Minichová, hosť*

*Dobrý deň, vážené predsedníctvo, vážené poslankyne, vážení poslanci, ďakujeme za možnosť vystúpiť na tomto vašom zasadnutí. Moje meno je Katarína Mníchová, zastupujem združenie Krídla, denné rehabilitačné stredisko pre ľudí s psychickými poruchami. Sme veľmi radi, že máme možnosť povedať niekoľko slov práve preto, že naše združenie vstupuje do 10. roka existencie. Treba povedať, že zariadenia tohto typu pre ľudí s psychickými poruchami je celkom nový typ zariadení poskytujúce sociálne služby, na Slovensku ich narátate na prstoch jednej ruky. Hovorím o tom preto, že je to postihnutie, ktoré vyžaduje aj špecifický prístup ja kontext spolupráce. Dovoľte, aby som povedala o tom, že psychické poruchy majú rastúcu tendenciu najmä u mladých ľudí, vzhľadom, to všetci vieme dynamike dnešnej doby a z nej plynúceho rastúceho stresu. Takže prepojenie liečby a rehabilitácie, teda prípravy na život je nanajvýš aktuálne a žiaduce. Táto práca však nie je možná bez spolupráce. Ale pozor nie spolupráce tradičného typu, ale spolupráce novej a poviem prečo. Vďaka spolupráce so Sociálnym odborom Bratislavského samosprávneho kraja nejde o tú mechanickú lineárnu spoluprácu dvoch subjektov, ale pre celý komplex zložiek. Ako poskytovatelia sociálnej služby v neštátnom zariadení, máme možnosť byť v kontakte s BSK pernamentne, pretože je to kontinuálna činnosť, či už ide o riešenie problémov alebo operatívne, takže sme stále online. Dá sa povedať, že okrem týchto riešení je tu ešte čosi iné a tu by som chcela upriamiť vašu pozornosť a totiž stretávať sa s odbornými informáciami z iných zariadení. Tu mám na mysli nielen bohatú históriu vzdelávacích seminárov a diskusií, či pri príprave zákonov, ktoré sú určené nielen pre poskytovateľov ale rovnako pozor pre prijímateľov sociálnych služieb a ich rodiny. Pri poruchách tohto typu bez spolupráce to nie je možné. To je vlastne súčasný európsky trend modernej spolupráce. Nie dialóg, ani rozhovor troch, ale tetralóg. To znamená, že v spolupráci sú zapojené všetky zložky. Tak bola možnosť prebrať, len pre vašu informáciu napríklad tému reflexie práv osôb so zdravotným postihnutím v každodennom živote alebo týraných žien, či psychoedukácie ciest a prevencie kolapsu a tak ďalej. Rovnako je tu platforma pre prezentáciu práce a špecifiky terapií u rôznych iných postihnutí. Pre jednotlivé zariadenia, ktoré dostali možnosť prezentácie svojej práce, čo je obohacujúce. Takže vzájomná informáciu vytvára dynamiku zmeny tradičného chápania preto je to oblasť, ktorej treba venovať pozornosť, do ktorej BSK vstupuje už dlhodobo, chcem mu za to pri tejto príležitosti poďakovať, bez nadsázky, je to príklad dobrej práce tohto typu. Ďakujem za pozornosť.*

*PhDr. Alžbeta Ožvaldová, podpredsedníčka BSK*

*Ďakujeme pekne, nech sa páči s faktickou pán poslanec Pokorný.*

*Mgr. Lukáš Pokorný, poslanec BSK*

*Veľmi sa ospravedlňujem, že som vliezol do témy a musel som sa ospravedlniť, chcem všetkých vystupujúcich, ktorí vystupujú zo sociálnych zariadení upozorniť, alebo poprosiť, že ich veľmi pozorne počúvam a ešte raz sa ospravedlňujem, že som vliezol do témy, nepochopil som situáciu, prepáčte.*

*PhDr. Alžbeta Ožvaldová, podpredsedníčka BSK*

*Ďakujeme, nech sa páči nasleduje pán poslanec Šramko.*

*Ing. Peter Šramko, poslanec BSK*

*Ďakujem, ja som chcel len jemne zareagovať na pani Ghannamovú, treba ozaj trošku vážiť slová, a som sa cítil tak troška dotknutý pokiaľ nám je vyčítané, že jak keby sme nedali všetko všetkým, musím povedať, že sú tu určite starostovia lebo je nás tu dosť starostov, ktorí sa stretávame práve s týmito prípadmi v stave ešte tých žiadostí a mnohokrát tí občania chodia práve ku nám, pokiaľ teda vedie, že sme starostovia a zároveň aj poslancami v VÚCke tak hľadajú cestu ako pomôcť a pokiaľ je to možné samozrejme, že to urobím, ale ten tá že by sme išli vrátiť do štátu, ja si myslím, že by sme sa asi trošku alebo tým ľudom by sme sa vzdialili a bol by asi väčší problém, takže necítim takú ako zodpovednosť za to, že úplne všetkým hneď, to jednoducho takéto kapacity by bolo síce dobré mať, ale asi podľa toho jak poznáme, že nás tá topánka tlačí vo viacerých miestach, musíme sa sústrediť na viac problémov a v kontexte týchto myšlienok sa vracám ku 1. župnej. Tam ma mrzí ten 1,3 milióna, toto by ľudia určite v tých sociálnych zariadeniach určite lepšie pochopili. Ďakujem.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči nasleduje pán Tibor Pálmay.*

*Tibor Pálmay, hosť*

*Dobrý deň, volám sa Pálmay Tibor ďakujem vám, že mám možnosť sa rozprávať o našich problémoch. Sociálne služby poskytujeme v podstate už od roku 1993. My sme boli prvým neštátnym subjektom na Slovensku. V súčasnosti od roku 2000 poskytujeme ďalšie služby aj v Kamičnej, časť Balvany, kde sú umiestnený 125 klientov. V Komárne máme 95 klientov. Zamestnávame dokopy v obidvoch zariadeniach 121 zamestnancov, z toho 81 priamo zamestnanci, ktorí pracujú priamo s ľuďmi, sa staráme o nich. Vidieť, že tá v prezentácii, že u nás celý rok je celý čulý život a máme poskytujeme našim klientom záujmové činnosti, výlety, diskotéky a podobne. Nevidieť naše obrazy. Z ekonomického hľadiska pre samosprávny kraj je zaujímavý Balvany, kde poskytujeme ako domov sociálnych služieb pre 125 klientov a keby som vám povedať len tak stručne, že spolupráca, celkovo spolupráca s Bratislavským krajom je na dobrej úrovni. Zamestnanci s ktorým sme odborníkmi s ktorým sme ako v kontakte môžeme sa na nich obrátiť naozaj s každým problémom a pomáhajú nám. Čo sa týka financie, to je ďalší problém niektorí iní ľudia sú možno zodpovední, od roku 2010 máme zmluvu so Samosprávnym krajom bratislavským, v roku 2010 objednali u nás alebo poskytli finančnú podporu na 6 klientov. V ďalších rokoch to bolo už úplne iné v 2011 sme dostali príspevok na 52 klientov, samozrejme že neboli všetky tí, ktorí boli u nás umiestnení, mnohí museli čakať na tieto príspevky. Ďalší rok 70 klientov, v minulom roku dostali sme finančný príspevok na 80 klientov od Samosprávneho kraja bratislavského, tento rok je to úplne iné trošku, lebo organizáciu čo máme v Komárne slúži už len pre seniorov takže samosprávny kraj financuje ten domov sociálnych služieb v Balvanoch a tam máme objednané alebo vyfinancované 47 klientov. Ešte ak môžem toľko povedať, že 47 klientov. Z tých 1 klient nemá žiadny príjem, nakoľko dlhodobo žil v Anglicku a nemá žiadny príjem, už je u nás takmer rok a nedostane ani príspevok od Samosprávneho kraja takže Oazis financuje v celej výške všetko na jeho potreby. 11 klientov máme, ktorí majú príjem do 120€ mesačne. 11 klientov zo 47 máme takých, ktorí majú do 120€ mesačne. 4 máme takých, ktorí majú do 200€ mesačne príjem. A zvyšok majú nad 200. Samozrejme, že je obmedzené naše možnosti a aby sme mohli slúžiť kvalitne a dobre našim občanom odkázaným potrebujeme to príspevky aj od samosprávneho kraja. A veľmi vás žiadam, podľa vašich možností samozrejme ako moji kolegovia kolegyne vás žiadali, aby ste v nás kompetencií urobili všetko pre to, aby sme mohli slúžiť čo najlepšie našim klientom občanom tejto republiky. Ďakujem veľmi pekne.*

*PhDr. Alžbeta Ožvaldová, podpredsedníčka BSK*

*Ďakujeme veľmi pekne. Takže k tomuto sa nechceme vyjadriť, takže poprosím pokračujeme v rozprave a nasleduje pán poslanec Červienka.*

*Mgr. Richard Červienka, poslanec BSK*

*Nedá mi nezareagovať aj na to, čo tu odznelo ďakujem veľmi pekne za podnetné informácie, určite sa spolupráci nebránime a pri tejto príležitosti vždy keď preberáme sociálne témy, ďakujem pani riaditeľke Šopovej za riešenie situácie s umiestnením občana Bernolákova v domov sociálnych služieb v penzióne Pohoda. A ak dovolíte teraz z iného suda, súdka mám tu dve interpelácie na pána podpredsedu BSK Bertu a na pána riaditeľa Oboru dopravy Csadera ohľadom uzávery mosta medzi obcami Zálesie a Malinovo. Tento moc medzi obcami Zálesie a Malinovo je už dlhšiu dobu uzavretý, má na ňom prebehnúť rekonštrukcia, nakoľko sa s rekonštrukciou mešká, z predloženého materiálu sme videli, že je v pláne tento rok, ale stále sa nerealizuje, komplikuje to už i tak prehustenú dopravu z a do hlavného mesta i medzi obcami. Starosta obce Zálesie a starostka obce Malinovo ma preto vyzvali na prehodnotenie uzávery tohto mosta zo strany BSK. Po stretnutí so statikom starostovia dospeli do záveru, že most by mohol byť otvorený do času reálnej rekonštrukcie, navrhujem preto spoločné stretnutie pri tejto veci so mnou, starostami oboch obcí a podpredsedom BSK pre dopravu a riaditeľom Odboru dopravy. Termín spoločného stretnutia čím skôr. A ešte interpelácia na pána predsedu – informovanie verejnosti o likvidácii spoločnosti 1. župná a.s. Akým spôsobom chcete informovať občanov BSK o likvidácii spoločnosti 1. župná? Je veľmi žiaduce, aby bola verejnosť informovaná o projekte, ktorý nevyšiel a stál župu vyše milióna eur, vhodným spôsobom je vhodné informovať verejnosť o genéze spoločnosti, vízii spoločnosti, pôsobením a jej zániku v tlačenej forme, na web stránke kraja a podobne, ak vzniklo počas pôsobenia 1. župnej k neefektívnemu nehospodárnemu nakladaniu s finančnými prostriedkami kraja je potrebné konať. To je všetko, ďakujem.*

*PhDr. Alžbeta Ožvaldová, podpredsedníčka BSK*

*Ďakujem veľmi pekne, nech sa páči nasleduje pani poslankyňa Pätoprstá.*

*Ing. arch. Mgr. Art. Elena Pätoprstá, poslankyňa BSK*

*Ja by som chcela odpovedať alebo teda za seba môj názor na vystúpenie všetkých ľudí, ktorých príspevok sa ma hlboko dotkol pretože vláda alebo parlament, ktorý sa tvári, že zastupuje ľudí sociálne slabých chce tu postaviť nemocnicu za 50 000 000 a voči ostatné výdavky sa odhadujú asi na miliardu, ktorú chce použiť v podstate na tunelovanie verejných zdrojov. Ja som si urobila celkom jednoduchý výpočet. Spýtala som sa tuto kolegýň koľko by asi potrebovali, koľko je vlastne tá suma, ktorá by im pomohla v Bratislavskom kraji, takže je to suma 1,2 milióna eur, z čoho mi vyšlo, že bratislavský kraj by mal mať na uspokojenie týchto služieb 7,5 milióna. A ja som si vypočítala, koľko je ten rozdiel, keby to mal každý kraj, to znamená každý kraj mala tých 7,5 milióna pre poskytovateľov sociálnych služieb ktorý väčšina tej práce je nezaplatená určite je podhodnotená a hlboko som presvedčená, že tam často sa robí len dobročinná a dobrovoľná práca mnohých ľudí na čas. Keby táto suma sa spočítala tak by to bolo 52 miliónov, v súčasnosti sa dáva 29, ten rozdiel je 22 miliónov, ktoré nedokáže tento štát poskytnúť jednotlivým samostatným jednotlivým samosprávnym krajom na pre ľudí, ktorí v podstate odovzdali kus svojho života tejto krajine a sú úplne na okraji záujmu vlády a tohto parlamentu. Ja to považujem za absolútne cynické, že sa tu rozhadzujú peniaze na PPP projekty, diaľnice, tu lietajú miliardy kadekomu do vrecka a tuto sa nevie nájsť 22 miliónov, mne to pripadá absurdné a chcem týmto svojim príspevkom poprosiť poskytovateľom sociálnych služieb a ich zástupcov, aby sa zúčastnili na konferencii alebo diskusii práve o tejto nemocnici, ktorá tu má byt v Bratislave postavená, ktorá by bola podľa mňa tunelom zase na verejné zdroje a pomohli nám žiadať tento rozdiel financií a prípadne aj ostatných krajov, aby sa táto suma 22 miliónov jednoducho vytiahla z tejto vlády ako normálny ako v normálnej krajine kde by sme sa starým ľudom mohli pozrieť do očí.*

*PhDr. Alžbeta Ožvaldová, podpredsedníčka BSK*

*Ďakujem nech sa páči nasleduje pani poslankyňa Schwarzová.*

*Ing. Zuzana Schwartzová, poslankyňa BSK*

*Ďakujem vážená predsedajúca za slovo. Asi každý z nás poslancov zaregistroval spúšťanie testovacieho kola online maturít v tomto roku. Vieme ako Vláda postupne znižuje príjmy nášho Bratislavského samosprávneho kraja a táto otázka sa týka gymnázií a stredných škôl na celom Slovensku. Mám interpeláciu na pána riaditeľa: žiadame o informáciu či Ministerstvo školstva pripravuje k projektom online maturít finančnú dotáciu pre gymnáziá a stredné školy na Slovensku na počítačové vybavenie alebo pripojenie počítačov do siete. A druhá moja interpelácia smeruje takisto k pánovi riaditeľovi a zároveň aj predsedovi BSK, ako aj poslancovi Národnej rady pánovi Frešovi: žiadam o informáciu, či sa pripravuje legislatívna zmena na možnosť zaobstarania počítačových programov pre školy, ktoré počítače získali tieto počítače darom od sponzorov, lebo táto možnosť je momentálne neakceptovateľná.*

*PhDr. Alžbeta Ožvaldová, podpredsedníčka BSK*

*Ďakujem pekne, nech sa páči nasleduje pán podžupan Bendík.*

*Ing. Igor Bendík, podpredseda BSK*

*Ďakujem pekne za slovo k tomu čo sa pýtal pán Pokorný, prečo som stiahol materiál č. 14 a to Návrh na určenie prebytočnosti tohto majetku a vyhlásenie obchodnej verejnej súťaže na odpredaj tohto majetku, pán poslanec viete to je veľmi komplikovaný materiál, celkovo majetkový materiál, je komplikovaný rozsahom, aby nevznikali žiadne pochybnosti ohľadom správnosti tohto rozhodnutia tak tento materiál sa stále ešte dopracuváva a stále sa stretávame ešte s dotknutými stranami, treba si uvedomiť, že tam ešte stále živí internát, rokujeme, stretávame sa so zamestnancami, so žiakmi, ktorí sú tam ubytovaní, určite ale viem povedať, že po jeho dopracovaní bude predložení na rokovanie Zastupiteľstva.*

*PhDr. Alžbeta Ožvaldová, podpredsedníčka BSK*

*Ďakujem pekne, ak do diskusie sa nehlásil nikto, chcem sa opýtať návrhovú komisiu či došlo medzi tým nejakú návrh na uznesenie v bode rôznom.*

*RNDr. Peter Mach, poslanec BSK*

*Nie nie v bode rôzne nie je možné prijímať uznesenia.*

*PhDr. Alžbeta Ožvaldová, podpredsedníčka BSK*

*Ďakujem veľmi pekne, tak dovoľte mi na záver sa vám poďakovať za vašu účasť na 9. Zasadnutí Zastupiteľstva Bratislavského samosprávneho kraja. Ukončujem týmto dnešné Zastupiteľstvo. Prajem vám príjemný víkend. Ďakujem.*